
RIJEČ UREDNIŠTVA 


Štovani čitatelji, dopustite da Vam se na samom početku 
“Početaka” obratimo riječima velikog teološkog mislioca Paula 
Tillicha, koji kaže: “Teolozi su oni koji postavljaju pitanje o onome 
što se bezuvjetno tiče ljudi, pitanje o Bogu i njegovoj objavi. Čak i u 
sumnji i nesigurnosti, u neznanju i zabludi, teolog ostaje teologom 
dokle god stalno i uvijek iznova postavlja teološko pitanje o onome 
što ga se bezuvjetno tiče i o Isusu kao Kristu”. Dosljedno takvom 
određenju teološke zadače, ili svrsi svih nastojanja oko Istine, naša bi 
se uloga, kao svećeničkih kandidata, sastojala ne samo s krajnjom 
ozbiljnošću neprestano postavljati pitanja o onom bezuvjetnom koje 
nas se tiče, nego i u svjetlu tih odrednica, u skladu sa stvarnim 
mogućnostima, nuditi odgovore na probleme života i pitanja 
vremena. Stoga, uza sve naše zalaganje da ostanemo vjerni takvom 
teološkom usmjerenju, smatramo kako će upravo ovaj časopis biti 
perspektivna alternativa (značajan podstrek) i sredstvo za 
prevladavanje već uhodane prakse “životarenja vlastite mladosti”. 

Dva su, naime, temeljna razloga što se naš časopis zove “Počeci”. 
Jedan je od njih utoliko značajniji što će upravo sukladno mjeri u 
kojoj mu budemo vjerni (odani), ovisiti i naš uspjeh (vrijednosni 
kriterij našeg uspjeha jest životnost i povezanost sadržaja sa stvarnim 
aktualnim životnim prilikama). Drugim riječima, sam nas je sv. 
Franjo pozvao na trajnu budnost duha ("Braćo, počnimo iznova..."), 
kako ne bismo bili obmanuti mišlju da smo nešto učinili. Naša je 
zadaća, ipak, na duže staze, i za nas kraj utopije ne znači i kraj nade, 
radije izazov da se pronađu novi razlozi nade (da se “ umnoži nadu”) i 
stvori solidan temelj za siguran hod u budućnost! S druge pak strane, 
doista se može govoriti o počecima, uzmemo Ii kao predmet našeg 
zanimanja ili pođemo li naprosto od činjenica da se zlo dogodilo, 
zvjerstva su počinjena, zla kob je već pogodila hrvatskog čovjeka, i 
odvažimo li se razmatrati o mogućnostima za prevladavanje 
počinjenog zla. Upravo iz današnjeg povijesnog trenutka izrasta 
nova, još uvijek nerješena, problematika. Bavljenje tom 
problematikom zapravo određuje našu narav i svrhu. 


Mi nastojimo odčitavati “znakove vremena”, te učiniti korak 
naprijed s obzirom na razumijevanje ozbiljnosti povijesnog trenutka 
kojega živimo. Tako, svijesni stvarne tragedije današnjice, kada se 
često vrši “istinsko nasilje nad istinom” i "siluje” se tu istu istinu, 
nameće se stanoviti “(be)smisao” stvarnosti, želimo Vam pružiti što 
kvalitetnija razmišljanja i osvrte na tekuće stanje, te dubinom, 
ozbiljnošću i znanstvenošću svoga pristupa privući Vašu pozornost. 
Doista, želimo da ovaj časopis bude naš stvarni pokazatelj književne 
svijesti (znak duhovnog i intelektualnog dinamizma), rasadište duha, 
odraz našeg života, rada i mišljenja. Svrha nam je s vremenom 
stvoriti prepoznatljiv kulturološki biljeg (profil), a nadasve dati svoj 
mali obol nastojanjima suvremenog društva da se ostvare iskonske 
težnje i svi pravedni zahtjevi današnjeg čovjeka. U tom kontekstu, 
unaprijed isključujući svaku izvanjsku manipulaciju i pretjeranu 
uokvirenost (normiranost), nastojat ćemo biti trajno dosljedni 
nepromjenjivosti istine, i promatrati kroz filozofsko-teološku prizmu 
one stvarne i tekuće probleme što zaokupljaju sve i svakoga. 

Nadalje, potrebno je nešto reći i o samoj povijesti nastanka 
časopisa, ili o ostvarenju ideje o pokretanju časopisa studenata 
Franjevačke teologije - Makarska. U tom smislu, smatramo da bismo 
učinili stanovitu nepravdu prema naraštajima starijih kolega, ako ne 
bismo uključili i njihova stvarna priželjkivanja, kao studenata te 
školske ustanove, u jednu od susljednih (sukcesivnih) faza koje su 
prethodile konačnom ostvarenju (realizaciji, finalizaciji) same 
zamisli. Tako im i ovom prigodom svima zahvaljujemo, što su “na 
svoj način” kroz povijest stvarali temelje i odgovarajuće preduvjete 
(uopće pozitivnu svijest o potrebi časopisa), kako bismo sami mogli 
ostvariti zamišljene planove ili probuditi neumrlu želju, trajno 
prisutnu, te posao dovesti do kraja - okrenuti novu ispisanu stranicu 
povijesti naše Teologije, kroz suradnju i doprinos u provedbi 
temeljne zadaće časopisa. Govoreći određenije, za vrijeme ak. god. 
1994/95. na jednom od susreta studenata s našim provincijalom fra 
Pavlom Žmirom, iznijeta su mišljenja i prijedlozi o pokretanju 
časopisa. Čini se daje ideja odmah pronašla odjeka kod prisutnih, da 
bi se konačno uz podršku i pomoć magistara bogoslova fra Ante 
Čove i fra Anđelka Domazeta nakon “dugog” (dvogodišnjeg) 
razdoblja mučnog konci-piranja i dogovora osnovnih konstitutivnih 
elemenata došlo do toga što sada pred Vas stavljamo. 

Svakako, časopis namjeravamo ponuditi mnogima, ne 
privilegirajući ga za određene dobne strukture. Svijesni smo da će ga 
ljudi prihvatiti i čitati u mjeri u kojoj sami uspijemo progovoriti 
otvoreno, na suvremen način, zanimljivo... Stoga, ovom prigodom i 
Vas pozivamo, štovani čitatelji, i toplo se nadamo da ćete sami 
svojim savjetima, prijedlozima, konstruktivnim kritikama, pridonijeti 
uspješnijem i prihvatljivijem izgledu i sadržaju našeg časopisa. 

Priznajmo nepodmitljivost istine: u oskudnim kulturnim i 
društvenim prilikama, sputani konvencionalnošću uskog (provin- 
cijalnog) duhovnog obzora, naviknuti na prepoznatljiv stil pisanja (u 
obliku razmišljanja i iznošenja iskustava), ni sami nismo sigurni o 
vrijednosti napisanog, ali uz najbolju namjeru dopustite nam da s 
vremenom pronađemo nove (poželjnije) načine izražavanja (komu- 
niciranja) i idejnog promicanja. 

Upravo u tu svrhu sustavnijeg rada i pristupa, dogovorili smo i 
rubrike, koje će se po potrebi moći i mijenjati, za tematsku 
orijentaciju suradnika. Budući da smo i sami svjedoci jedne 
antikulture življenja (koja je dio našeg vremena, odnosno, njegova 
posljedica), jedan od autora nam pokušava posvijestiti kako smo po 
svom kršćanskom imenu pozvani biti navjestiteljima i promicateljima 
evanđeoske novosti života i civilizacije ljubavi. Nadalje, drugi autor 
razmišlja o značenju smrti i umiranja u životu današnjeg čovjeka, te 
pod vidom moralne teologije želi pokazati koliko je čovjekov stav 
prema životu neodjeljiv od njegova stava prema smrti. Naime, smrt 
promatramo u odnosi' na cjelokupni ljudski život te tražimo njezino 
mjesto i ulogu u tom istom životu. Također, isti autor razmišlja i o 
mogućnostima, odnosno, perspektivama ekumenskog dijaloga nakon 
svezatornog rata tu na našim prostorima. Drugim riječima, 
ekumemstički pokret i uopće ekumenska nastojanja danas idu prije 
svega za tim da se naglase one dodirne točke koje nas međusobno 
zbližuju. Međutim, i ekumenizam u svojoj aktualnosti ima uspona i 
padova. Tako smatramo da je govor o kršćanskom jedinstvu 
opravdan i potrebom posviješćivanja onoga što nas spaja, a ne samo 
onoga što nas razdvaja To je, zapravo, način kako izbjeći bolna 
prekrajanja Kristove nešivene haljine. 

Konačno, pred Vama je i široka lepeza razmišljanja i osvrta na 
nekoliko pitanja koja su danas u špici društvenog zanimanja. Naime, 

problematika izrasta uglavnom iz danas gotovo obezvrijeđenog prava 
na razliku ( različito mišljenje), tako da i unatoč činjenici propasti 
totalitarnih sustava i dalje imamo jako izražen oblik totalitarnog 
načina mišljenja, što sve skupa dovodi u pitanje stvarnu 
demokratičnost suvremenog društva. Ljudi, naprosto, i nisu uvijek 
svijesni načina na koje ih suvremeni propagandni aparat može 
instrumentalizirati (izmanipulirati), natjerati ih jednostavno da kao 
robovi zavole svoje robovanje! Potrebno je tako prepoznavati 
razvojne tendencije postmodernog (novodobnog) načina mišljenja, 
ispravno ih vrednovati i pravilno se prema njima odnositi. Također, 
jedan od autora obrađuje danas aktualni problem (ne)zaposlenosti 
velikog broja naših ljudi, posebno naših razvojačenih branitelja. Riječ 
je, dakle, o pravu na rad kao izrazu poštivanja temeljnih zahtjeva 
ljudske naravi. Nadalje, donosimo kratko ali sugestivno razmišljanje 
o potrebi praštanja, potrebi da se djeluje oprečno duhu današnje 
kulture i da se odvaži distancirati od te iste kulture u tom važnom 
(presudnom) izazovu, odnosno, preduvjetu svakog (su)života. Tom 
nastojanju ostvarivanja kulture života pridružuje se i Svetac iz Assisa 
koji svojim življenjem i razmišljanjem zavrijeđuje mjesto istaknutog 
pobornika zdravih međuljudskih odnosa. O Franjinoj karizmi kao 
izvanrednog organizatora i usmjerivača međuljudskih odnosa, kao i o 
potrebi nasljedovanja takve intuicijom obdarene osobnosti govori se 
u posebnom prilogu u rubrici Franjinim stopama. Konačno, rubrika 
Meditativni kutak nam donosi zanimljivo razmišljanje o potrebi 
odluke... Zapravo, autor razmišlja o praktičnoj nesposobnosti 
današnjih ljudj^da donose zrele i odgovorne odluke. Razlog tom 
manjku smjele i odvažne^odlucnostTTprbnTžr^utoni članka, leži u, 
globalno rečeno, nedostatku iskustva živoga Boga. 

Za kraj donosimo nekolicinu radova u rubrici Književni izlogk 
pokušaj novog idejnog propagiranja i izražavanja vlastitih misli, 
stavova, želja..., te sažeti predgled povijesti Franjevačke teologije u 
Makarskoj. 


Štovani čitatelji, nadamo se da ćete u prvom broju “Početaka” 
pronaći nešto za svoju dušu. Ostajući u toj nadi, pozivamo Vas da nas 
podržite svojim opaskama, prijedlozima, osvrtima, uopće, svim onim 
što može uspostaviti nekakav “obećavajući” dijalog. 

REKTOROVA POPRATNA RIJEČ 


Franjevačka teologija u Makarskoj (donedavno nazivana 
Franjevačka visoka bogoslovija) djeluje već gotovo tri stoljeća. 
Naime, god. 1708. osnovano je Filozofsko učilište, a nakon podjele 
velike Provincije Bosne Srebrene, tj. osamostaljivanjem i 
oslobađanjem jednog dijela Dalmacije od turskog, otomanskog 
ropstva, god 1735. osnovana je nova franjevačka provincija, 
provincija Presvetog Otkupitelja. 

Odmah nakon osnutka nove redovničke zajednice, u Makarskoj je 
osnovano 1736. god. i Bogoslovno učilište. Tako, praktično, naše 
Učilište djeluje, uz manje prekide zbog ratnih i poratnih nedaća, već 
288 godina, a 1996. godine se navršava i 260-ta godišnjica potpunog 
teološkog studija u gradiću koji, od bure, nevremena i snježnih 
nanosa brani silna snaga Biokova, a oplakuje i osvježuje plavetnilo, 
ljepota i svježina Jadranskog mora. 

Jedan od znakova slavljenja tih godišnjica, poniranja u slavnu 
prošlost i podsjećanje na ulogu i mjesto i značaj našeg Učilišta, a sve 
u nadi i s pogledima upućenima u budućnost, u sljedeća desetljeća, pa 
i stoljeća, jest i pojavak, izlaženje lista, časopisa studenata 
Franjevačke teologije, koji nosi obećavajući, i gotovo franjevački, 
naslov "Počeci!". To je, ujedno, i znak i odgovor na znakove vremena 
na koje nas neprestance poziva Crkva i učenje II Vatikanskog sabora 
(Usp. GS 4; 11; PO 9). 

Studenti teologije, posebice oni koji se ex professo pripremaju i 
odgajaju za redovništvo i svećenički poziv i ulogu u narodu Božjem, 
pozvani su da već od prvih godina školovanja i izobrazbe uoče, 
zavole i potpuno ovladaju tehnikom pisanja, lijepog izražavanja i 
djelotovornog posredovanja bogatstava "srca i uma" svima onima koji 
su toga potrebni i za koje će biti poslani. 

I sama riječ Božja se "utjelovila", zaodjenula u ruho riječi, govora, 
izražavanja i prenošenja, posredovanja misli i spasonosne poruke! 

Sve ide za tim da oni sami upoznaju sebe, da otkrivaju i razvijaju 
talente i darove Božje koji su, možda, negdje skriveni i prekriveni 

talogom straha, nemogućnosti i neshvaćanjem drugih. Ide se za tim da 
se oni sami posluže i ovladaju svim sredstvima društvenog 
priopćavanja, kao što su to tisak, film, radio, televizija, osobna 
računala i razni vidovi suvremenog povezivanja i umrežavanja, da se 
"veličina istine i dobrote donese na svjetlo i uzvisi" ( Inter mirifica, 
br.7). 

Upravo s tim mislima da se i na ovaj način odgovori potrebama 
vremena, i da se istina i dobrota, dvije vrijednosti i kategorije koje 
su bitne, temeljne i bez kojih se ne može živjeti i doći do apsolutne 
Istine i Dobrote - Boga Stvoritelja, pozdravljamo ovaj pokušaj i 
preporučamo Vašoj dobroti i potpori ovaj časopis studenata 
Franjevačke teologije u Makarskoj. 

Svima onima koji su to potakli, ustrajali u naporima i doveli do 
ostvarenja želimo obilje Božjeg blagoslova i što češće, plodonosnije 
izlaženje i što bolju i uspješniju suradnju svih studenata i onih koji će 
čuti, vidjeti i u svojim rukama imati časopis. 


Ad multos annos i neka Vas sve prati Mir i Dobro! 


U Makarskoj, 13. 06. 1996. 


Dr. fra Dušan Moro, rektor 

Teološki pokušaji 


KULTURA PRAZNINE I SUMNJE 


Uvod 

Pisati zbog samog pisanja mislim da nema smisla. Misliti i svoje misli, 
zar vrijedi čuvati samo za sebe? Misliti i svoje spoznaje ukoliko su vrijedne, 
pa i manje vrijedne, staviti na papir, smatram da je ne samo vrijedno, nego i 
dužnost. Cesto puta čovjek nije u stanju donijeti nešto sasvim novo, nešto 
kvalitativno novo, no to ga ne opravdava za šutnju, da ostaje nijem. Čovjek 
je pozvan podsjetiti na stvari već zaboravljene i upozoriti na činjenice i 
probleme, koji su dio njegova svijeta, dio prostora i vremena u kojem se on 
nalazi. 

Mislim da smo svi svjesni činjenice da živimo u sekulariziranom svijetu. 
Dio smo svijeta koji se, usuđujem se reći, pomalo sve više i više udaljuje od 
svoje iskonske zadaće. Dio smo svijeta koji za svoj stil i kulturu življenja 
uzima antikulturu življenja. Dio smo svijeta u kojem do nedavno opće 
prihvaćene vrjednote više ne vrijede. Nikakve vrijednosti se ne poštuju, pa 
ni vrijednost vlastite savjesti kao zadnje norme djelovanja. Praznina i 
sumnja postaju način života. Svjedoci smo da zemljom hoda sve više 
praznih ljudi sa sumnjom u očima. 

Jasno je da su praznina i sumnja čovjekovi vječni pratioci sve od prvog 
grijeha pa do današnjeg dana. 


Kad čovjek utvrdi neku činjenicu odmah se pita zašto je to tako, zbog 
čega, koji su uzroci toj činjenici. 

Postoji još jedna poteškoća vezana uz prazninu, sumnju i uopće 
antikulturu življenja. A taje da one izazivaju strah pred ovozemaljskim i 
vječnim sutra. 

Razuman čovjek za svaku bolest traži lijek. Čovjek kršćanin pred 
bolešću praznine i sumnje utječe se Božjoj Riječi. Iz nje crpi nadu i vjeru u 
bolje sutra i vječno sutra u Ljubavi, a sve to pod vodstvom, ravnanjem 
savjesti koja, ukoliko se živi pod njezinim ravnanjem, nudi Život. 


/. PRAZNINA 1 SUMNJA KAO NAČIN ŽIVOTA 


Svaki čovjek ima svoj način života. Ne samo čovjek, nego i svako živo 
biće, sve ono što je živo ima svoj vlastiti način života ili preživljavanja. 
Svakako, način života je mnogo čim uvjetovan. Čovjekovo mjesto rođenja, 
narod u kojem se rodio, kultura u kojoj se odgaja i raste, cjelokupno 
društvo, javno mnijenje, škola, religija, sve to utječe na njegov način života. 
Razvijajući se čovjek prima i odbacuje različite datosti mjesta i vremena, 
gdje i u kojem živi, i postupno oblikuje vlastiti način života. 

Ovdje neće biti govora o nekom od tih načina života kojega je čovjek 
izabrao prihvaćajući bolje, nego, naprotiv, o načinu života koji je nastao 
odbacujući bolje, odbacujući ono što oplemnjuje. 


1.1. Praznina i sumnja kao vječni čovjekovi pratioci 

Postojalo je vrijeme kada nije bilo ni praznine ni sumnje. Sve bijaše 
dobro. Koliko je to vrijeme trajalo mi to ne znamo. Međutim, znamo kada je 
prestalo: “Tada se obadvoma otvore oči i upoznaju da su goli” (Post 3, 7). 

Da li su se praznina i sumnja uvukli u čovjeka odmah poslije grijeha 
gotovo je nebitno. Bitno je to da su praznina i sumnja posljedice grijeha, 
posljedice odbacivanja, odnosno neprihvaćanja Božje zapovijedi. 

Od grijeha je čovjekov život ispunjen duhovnim lutanjem, traženjem. A 
lutajući, čovjek može skroz zalutati, izgubiti se. 

Od grijeha čovjek je ponovno krenuo u potragu za istinom i smirenjem. 
Ponovno je u potrazi za Dobrom, jer prije grijeha sve bijaše dobro. 

“Samo Bog može odgovoriti na pitanje o dobru, jer on je Dobro. Ali Bog 
je već dao odgovor na to pitanje: to je učinio stvorivši čovjeka i usmjerivši 
ga mudrošću i ljubavlju prema njegovoj svrsi, s pomoću zakona koji je 
urezan u njegovo srce (usp. Rim 2, 15), prirodnoga zakona.” 1 

Često puta čovjek nije u stanju prepoznati u Bogu Dobro i traži ga na 
krivom mjestu i nakon toga ostaje nezadovoljan i stavlja u sumnju sve: i 
Boga i Dobro i Smisao. 

Nakon neuspješnih pokušaja traženja Smisla čovjek stavlja u pitanje i 
vlastiti život. I nerijetko, od samih početaka čovječanstva pa do naših dana, 
takvi neuspjesi u traženju Smisla završavali su i završavaju suicidom. 

Život je najveća čovjekova vrjednota. Biti dionikom ovoga svijeta 
neograničeno je povjerenje Stvoritelja u čovjeka. Samo onaj tko je dao život 
ima vlast i oduzeti ga. Onaj tko uzima život sebi ili drugome previše želi. 
Želi ono što nije u njegovoj moći. Želja mu je veća od mogućnosti. Takav 
svoj stav na koncu opravdava besmislom života, besmislom uopće. A često 
puta se zna dogoditi da Smisao ne vidi od vlastite sjene. 

Svaki čovjek teži ispunjenju, nastoji biti velik. Svatko je velik na svoj 
način i to u odnosu prema veličini onoga što je volio. Tko sebe voli, velik je 
kroz samoga sebe, a tko voli druge ljude velik je po svojoj predanosti, ali 
tko Boga voli veći je od svih. 2 

1. 2. Praznina i sumnja kod današnjeg čovjeka 

Današnji je čovjek, možda više nego ikada prije, pogođen besmislom, 
ispražnjen i sumnjičav prema svemu što ga okružuje, prema samom sebi i 
prema Bogu. 

Današnji čovjek živi bolje nego ikada prije. Ovo “bolje” odnosi se na 
materijalnu stranu, na elementarne ljudske potrebe. Čovjek je svojom 
pameću i znanstvenim dostignućima postigao uvjete da živi bez bojazni za 
sutra, ne samo svoje, nego i naraštaja koji dolaze. Čovjek je osigurao 
materijalna dobra nužna za život, pa i ona koja su luksuzna, ono što mu nije 
neophodno. I postigao je "blaženstvo”, sreću, zadovoljstvo? 

Naprotiv, čak praznina i sveukupni strah proizlazi iz materijalnih dobara. 
Čovjek je došao u situaciju u kojoj je sam sebe zarobio. Ako su nekoć, pa i 
danas u nekim dijelovima svijeta, strah, praznina i sumnja dolazili iz bijede, 


1 IVAN PAVAO II., Veritatis Splendor , br. 12. 

2 Usp. S. KIERKEGAARD, Brevier , (preveo D. Najdenović), Grafos, Beograd, 1979, str. 40. 

nesigurnosti za život, stan, hranu, onda danas u modernom razvijenom 
svijetu ohe dolaze iz bogatstva i obilja. Možda bi bolje bilo reći da praznina 
i sumnja dolaze iz straha da mu tko ne ugrozi ono što ima. Nije nam ovdje 
želja idealizirati materijalnu bijedu ili prezirati bogatstvo. Potrebno je staviti 
naglasak na zrelost svijesti i čovjekove osobnosti. 

Već je prije spomenuto da čovjek može živjeti bez bojazni za sutra. To 
se može shvatiti samo s jedne strane, jer je tehnološkim razvojem omogućio 
poboljšanje egzistencije, povećao životni standard. 

S druge strane istim tim naglim tehnološkim razvojem izazvao je 
ekološku krizu. Fenomen ekološke krize je sveprisutan, život je jednostavno 
u opasnosti. Svakodnevno izumiru pojedine biljne i životinjske vrste, zrak je 
sve nečistiji, ozonske rupe sve veće. Nisu li sve ovo dovoljni razlozi za 
strah? Ekološka kriza uzrok je straha za goli život. Kad je čovjeku ugrožen 
život, on postaje buntovnik i to buntovnik protiv Onoga tko mu nije nimalo 
kriv. Današnji čovjek došao je u situaciju kad samo želi uzimati, a odavno je 
zaboravio odricati, žrtvovati, brinuti se za drugoga i za ono što ga okružuje. 

Čovjek je u svojoj slobodi sam sebe zarobio. Postao je zarobljenik svoje 
krivo shvaćene slobode. Čovjek je ispražnjen unatoč tome što je “pun” svih 
stvari koje je u svojoj posesivnosti i gladi prigrabio za sebe. I upravo taj 
čovjekov egoizam i posesivnost su istisnuli iz čovjeka, ili potisnuli u njemu 
sve ono dobro koje posjeduje i ugušili onaj kristovski poziv “dođi i idi za 
mnom”. 

Čini se da je zaboravljeno da “Isusov poziv ‘dođi i idi za mnom’ 
obilježuje najveće moguće veličanje čovjekove slobode, a istodobno 
svjedoči o istini i o obveznosti čina vjere i odluka koje se mogu nazvati 
temeljnom opcijom ”. 3 Današnji čovjek zaboravio je vjerovati, izgubio je 
povjerenje u drugoga i povjerenje drugih. 

Kad govorimo o praznini i sumnji kod današnjeg čovjeka, možemo reći 
da je jedan od njihovih izvora i poljuljanost odnosa između spolova. Dakle, 
možemo govoriti o fenomenu seksualnog permisivizma. “Seks i zabava to je 
sada aksiom mladih generacija ”. 4 Usudio bih se reći da je seksualni 
permisivizam Levijatan našega vremena i da velik dio ljudi troši dobar dio 
vremena u potrazi za užicima. 

Užitak mora proizići iz ljubavi, iz međusobnog darivanja, ali “užitak sam 
po sebi, ukoliko se mehanički odvoji od istinskog integralnog čovjekova 


3 IVAN PAVAO II., Veritatis Splendor , br. 66. 

4 M. VESELICA, Zov savjesti iz hrvatskog Sibira, Zagreb, 1990, str. 23. 

kozmosa, od njegovih emocija, vodi rafinaciji zvjerskog satanizma u 
čovjeku, vodi porazu duhovnoga ja”. 5 

1.3. Praznina i sumnja kao izvor straha pred ovozemaljskim 
i vječnim sutra 


Koliko god današnji čovjek nijekao i zanemarivao transcedentalno, ipak 
nije imun na jednu činjenicu koja je usko povezana sa transcedentalnim, a to 
je umiranje, smrt. Bez obzira na društveni, politički, ekonomski i 
intelektualni status ona dolazi prije ili kasnije, ali svejedno dolazi, “jer i 
mudri umiru, pogiba i luđak i bezumnik: bogatstvo svoje ostavlja drugima” 
(Ps 49 r. 11.). 

Činjenica smrti izaziva kod čovjeka strah. Ima ljudi, svetaca, koji smrt 
gledaju drugačije nego što to čini današnji sekularizirani čovjek. Sv. Franjo 
Asiški smrt naziva “sestrom” u svojoj Pjesmi stvorova, kad kaže: “Neka te 
hvali, Bože moj, naša sestra tjelesna smrt, kojoj nitko ne može izmači”. 6 Za 
razliku od sv. Franje današnji sekularizirani čovjek osjeća strah pred smrću i 
grčevito se bori za produženje života. 

Čini se, da se danas smrt pod svaku cijenu želi ukloniti iz društvenog 
života. Gradskim ulicama više ne prolaze pogrebne povorke i izbjegava se 
sve što bi podsjećalo na smrt i na taj način moglo smetati drugima. Ljudi 
sve više umiru po bolnicama i staračkim domovima, gotovo izolirani od 
društva. Postoji i poteškoća za liječnike i medicinsko osoblje kako priopćiti 
na smrt bolesnom pacijentu da mu se bliži smrt, jer smrt je tabu tema 
društva. 

S druge strane, nasuprot ovoj šutnji o smrti i zaboravu smrti, postoji 
obilna literatura o smrti. Budi se veliko zanimanje za umiruće i na tom su 
području počela prava znanstvena istraživanja, a osobitu zaslugu na tom 
području ima knjiga liječnice Elisabeth Ktibler - Ross o njezinim iskustvima 
iz razgovora sa umirućima. 7 

Možemo se upitati zbog čega je današnji čovjek tako grčevito vezan uz 
zemlju, uz materiju? On je svjestan da “kad umre, ništa neće ponijeti sa 
sobom, i blago njegovo neće s njime sići” (Ps 49 r. 18.). U svojoj 
posesivnosti i egoizmu, o kojima je već bilo riječi, on želi svaki trenutak 


5 Isto , str. 23. 

6 Spisi svetog Franje , Jukić, Sarajevo, 1974, str.62. 

7 Usp. L. TOMAŠEVIĆ, Shvaćanje smrti danas , u: SB, XXXI, 1991, br. 2, str. 96 - 100. 

uživati u onome što ima i bori se za svako moguće produženje toga trenutka. 
On nije gospodar onoga što posjeduje, nego naprotiv, rob. On je kao u 
zatvoru i ne vidi ništa osim onoga što ga okružuje, ništa osim onoga čega je 
zarobljenik. I u tomu je njegov problem. On ne zna da ima nešto drugo i 
strah gaje od onoga što dolazi sutra, jer to je nešto novo, nepoznato, njemu 
strano. 

S druge strane ukoliko naslućuje sadržaj onoga sutra, a to sutra može biti 
dobro ili zlo, onda on izabire svoje danas, svoje uživanje, bez upuštanja u 
rizik za neusporedivo veći užitak, blagostanje, sreću. 

U tom slučaju prijeko je potrebna moralna obnova društvenog i 
političkog života, koja je danas na ustima mnogih. Kad Sv. Otac govori o toj 
moralnoj obnovi kaže: “Jamačno je dug i tegoban put što ga valja prevaliti, 
brojni su golemi napori koje treba napraviti da bi se ostvarila takva obnova, 
pa i mnogostrukosti i ozbiljnosti uzroka koji izazivaju i pothranjuju 
nepravedna stanja kakva danas postoje u svijetu”. 8 

Potrebno je također i to da svaki čovjek mijenja, ma koliko to teško bilo, 
svoj mentalni sklop, svoj stav prema smrti. “Možemo razlikovati četiri 
načina kako ljudi pristupaju činjenici smrtnosti: izbjegavanje, prihvaćanje, 
neutralizacija i potiskivanje”. 9 

Potrebno je jednostavno prihvatiti činjenicu daje čovjek smrtan. “Čovjek 
je po svojoj naravi smrtan. U ovom izričaju, dakako, još nije ništa rečeno o 
zadnjem osmišljenju i stanovitoj vrijednosti smrti. A čovjeku stoji na 
raspolaganju samo jedna životna povijest na zemlji. To znači: smrt, jednako 
kao i rođenje, pripada punoj zbilji ‘bitka - u - svijetu’”. 10 


2. ODGOVOR RIJECI BOŽJE PRAZNINI I SUMNJI 


Kao ljudi možemo shvatiti da svaki čovjek ima svoj način života, 
međutim kao kršćani znamo da postoji jedan pravi način života, a to je onaj 
Kristov. Stoga je nužno mijenjati način življenja ukoliko se on protivi 
Kristovu načinu. Sv. Petar u svojoj Prvoj poslanici piše: “Vi ste narod 
kojega je Bog stekao da naviještate silna djela njegova”(l Pt 2, 9). Ne slijedi 
li iz ovoga daje potrebno mijenjati način života pogotovo ukoliko naš način 
života ne naviješta silna djela Božja? 


8 IVAN PAVAO II., Veritatis Splendor, br. 98. 

9 M. SZENTMARTONI, Psihologija smrti, u: Pred licem smrti. Zagreb 1990, str. 151. 

10 L. TOMAŠEVIĆ, Bioetika (skripta za internu uporabu), Makarska, 1994, str. 99. 

Nasuprot individualističkom i egoističkom načinu života možemo 
postaviti kršćanski koji se očituje u Crkvi. Crkva je “primila Evanđelje kao 
navještaj i kao izvor radosti i spasenja. Primila ga je kao dar od Isusa, 
kojega je poslao Otac, ‘da siromasima navijesti veselu vijest’ (Lk 4, 18)”. 1 1 

Iz toga slijedi da je Crkva poslana naviještati Kristov način života i 
evangelizirati. Samim tim što je poslana evangelizirati, ona sudjeluje u 
Kristovoj proročkoj, svećeničkoj i kraljevskoj službi. 

“Tako biva i kada se radi o navještanju Evanđelja života, sastavnog 
dijela Evanđelja koje je Isus Krist. Mi smo u službi tog Evanđelja, 
potpomognuti sviješću da smo ga primili na dar i da smo poslani navijestiti 
ga čitavom čovječanstvu ‘sve do kraja zemlje’ (Dj 1, 8)”. 12 

Utjelovljena Riječ Božja, Sin Božji, koji nudi Evanđelje života ističe 
kršćansku nadu kao pokretača života, vjeru nasuprot sumnji i ispravno 
formiranu savjest kao glas koji, ukoliko ga se sluša nudi život. 


2. Nada pokretač života 

Suvremeni čovjek u borbi između “kulture života” i “kulture praznine i 
sumnje” u opasnosti je da izgubi smisao Boga, a “gubeći smisao Boga, teži 
se i gubljenju smisla čovjeka, njegova dostojanstva i njegova života”. 13 

Dakle, kad se izgubi smisao Boga, ugrožen je i smisao čovjeka što tvrdi 
i II. vatikanski sabor kad kaže:”Stvorenje bez Stvoritelja iščezava... Štoviše, 
kad je Bog zaboravljen, stvorenje postaje neshvatljivo”(GS 36). 

Izgubivši smisao Boga suvremeni čovjek vjeruje da može urediti život na 
zemlji bez Boga, sam sa svojim umom, ali kako kaže sveti Pavao u 
poslanici Rimljanima, “gradeći se mudrima, poludješe” (Rim 1, 22). 

Ipak na kraju krajeva čovjek uviđa da ne može sve sam. I što tada? Pada 
u očaj, jer je nemoćan. Boga je već ranije odbacio, a sada ga opet zazivati i 
uteći mu se, čini mu se kao izdaja samoga sebe, izdaja svijeta bez Boga i 
izdaja vlastitih ideala i ciljeva kojima je sve podredio. 

Takvom čovjeku potrebno je pomoći da uvidi da “sve uvjetovanosti i 
se nametne šutnja ne uspijevaju ugušiti glas Gospodnji koji 
i u savijesti svakog čovjeka: uvijek se iz tog intimnog svetišta 



1 1 IVAN PAV. 

12 Isto , br.78. 

13 Isto , br. 21. 


Evangelium Vitae , br. 78. 

savjesti može pokrenuti novi put ljubavi, prihvaćanja i služenja ljudskom 
životu”. 14 

Takvom čovjeku potrebno je uliti nadu u mogućnost kvalitativno novog 
života, života vjere u Božju ljubav. 

“Kršćanska je egzistencija plod nadanja. Ona je, ustvari traženje, 
usmjerenje naprijed, kretanje u nepoznato, izlazak.” 15 

To je zapravo izlazak iz začaranog kruga sumnje i praznine, koje vode 
jedna u drugu i izviru jedna iz druge. Nada u vječnu budućnost, u koju se 
Krist vratio nakon svoje muke i patnje, jest sila koja čovjeku omogućuje da 
iziđe iz tog začaranog kruga u kojem se nalazi. 

Nada je bitno povezana uz budućnost, uz iščekivanje boljega, jer se 
uvijek nadamo nečemu drukčijem nego što je sada, nečemu što je ispred 
nas. Stoga je u takvom stavu neposrednog ophođenja s budućnošću i 
iščekivanjem boljega potrebno u razmišljanju ispunjenom molitvom zapaziti 
božansko - čovječji prauzrok naših nada, jer “kršćanska je egzistencija plod 
nadanja”. 16 

Čovjek bez nade u bolju budućnost osuđen je na životarenje. To je 
čovjek koji nije spreman na rizik. To je onaj za kojeg sveti Ivan Apostol 
kaže da je “mlak”: “Znam tvoja djela: nisi ni studen ni vruć. O da si studen 
ili vruć! Ali jer si mlak, ni vruć ni studen, povratit ću te iz usta”(Otk 3,15- 
16). 

To je onaj koji nije u stanju staviti sve što ima na “kartu” vječne 
budućnosti. Današnjem sekulariziranom čovjeku je potrebno približiti 
činjenicu da se isplati živjeti na taj način da se zavrijedi vječno blaženstvo. 
No, da bi mu se ta činjenica približila potrebno mu je živo svjedočanstvo 
Crkve, kršćana. A Crkva je prisutna svugdje gdje čovjek u iskrenosti srca 
teži za istinom i dobrotom, gdje se u nadi predaje nekomu višemu, gdje se 
daruje u služenju bližnjemu. Iako je ovakav stav u današnjem -svijetu 
prečesto preziran i odbacivan, ipak je to izvrstan put postignuća onoga 
mjesta gdje se Krist vratio nakon svoje nauke, smrti i uskrsnuća, a to je 
mjesto svrha naše kršćanske nade i vjere. 



14 Isto , br. 24. 

15 L. BOROS, Živjeti iz nade , KS, Zagreb, 1970, str. 33. 

16 Isto , str. 33. 


14 


POČECI /!/ 96 


2. 2. Vjera nasuprot sumnji 


Kad govorimo o kulturi praznine i sumnje koja je uzela previše maha u 
današnjem sekulariziranom svijetu, ne možemo ne progovoriti o daru vjere 
koja se sama po sebi stavlja nasuprot sumnji i praznini. “Treba stoga da 
kršćani iznova otkriju novinu svoje vjere i njezinu prosudbenu snagu 
naprama nametljivoj kulturi što prevladava: ‘Nekoć bijaste tama, - opominje 
nas apostol Pavao - a sada ste svjetlost u Gospodinu: kao djeca svjetlosti 
hodite - plod je svjetlosti svaka dobrota, pravednost i istina - i odlučite se za 
ono što je milo Gospodinu. A nemajte udjela u jalovim djelima tame, nego 
ih dapače raskrinkavajte’ (Ef 5,8-1 1).” 17 

U životu svakog čovjeka postoje trenutci mijenjanja, zaokreta, bilo to u 
poslu, u odnosu prema obitelji, svijetu koji ga okružuje. Isti takav zaokret 
trebao bi se dogoditi s obzirom na vjeru. 

“Treba povratiti, obnoviti pravo lice kršćanske vjere, koja nije 
jednostavno skup postavaka što ih umom valja prihvatiti i odobriti. Ona je 
štoviše proživljena spoznaja Krista, živo pamćenje njegovih zapovijedi, 
istina koju treba proživjeti... Vjera je odluka koja obvezuje cijelo postojanje. 
Ona je susret, dijalog, zajedništvo ljubavi i života vjernikova s Isusom 
Kristom, Putom, Istinom i Životom (usp. Iv 14, 6).” 18 

Nužno je naglasiti jednu činjenicu koja se mora ostvariti da bi vjera došla 
do izražaja. Ta činjenica jest čovjekova otvorenost i povjerenje. Dakle, 
kršćanska vjera pretpostavlja čovjekovu otvorenost i povjerenje. “Onako 
kako nam predočuju evanđelisti, vjera je pristajanje razuma uz Krista, ali je 
još više potpuno prepuštanje i apsolutno povjerenje u Njega. Vjerovati 
konačno znači prihvatiti Isusa Krista.” ^ 9 Čovjek, da bi imao pravu vjeru 
nužno mora priznati svoju neznatnost u usporedbi s Bogom. Koliko god on 
bio uspješan na znanstvenom i tehnološkom polju, koliko god on prodro 
svojim umom u tajne prirode, ipak na koncu postoji “zid”, zapreka preko 
koje razumom ne može dalje. Tada nastupa vjera, i kad to čovjek uvidi onda 
je najveći. Kad čovjek uvidi koliko je malen, zapravo je postao velik. Postao 
je čovjek vjere. Ljudi vjere su dionici svijeta kojega vjera nadilazi, a isto 
tako nadilazi i njegove promjene, njegovu nesavršenost i njegovu smrt. 

U svijetu postoji grijeh, postoji zlo. Postoje ljudi koji sebi prisvajaju ono 
što im ne pripada, ono što pripada samo Bogu. Žele biti gospodari nad 
životima drugih ljudi, žele sve potčiniti sebi. To su grijesi našeg doba iz 


* 7 IVAN PAVAO II., Veritatis Splendor, br. 88. 

Isto, br. 88. 

19 L. TOMAŠEVIĆ, Životnost vjere, u: SB, XXX, 1990, br. 1 , str. 5. 

kojih izlazi kultura praznine i sumnje. Jedino je Bog gospodar života i 
jedino njemu sve pripada, a ljudima pripada onoliko koliko im je on dao. 
Čovjek je pao “u zlo i sam se nije mogao dići. Mogao je i grešan i duhovno 
izranjen graditi ovozemno kraljevstvo, kulturu i ekonomiku, zakon i kakvu - 
takvu zemaljsku sigurnost. Mogao je zgrtati prolazna dobra, hvatati časovite 
užitke, zamišljati sebi i potomstvu bolju budućnost. Ali nije mogao 
pobijediti zla, smrti i pakla. Nije mogao doći do pune istine, do plodne 
ljubavi, do smirenog života. Nije se mogao ispuniti Bogom. Nije se mogao 
učiniti besmrtno sretnim. To spasenje, to kraljevstvo Božjega života, to 
smirenje i tu radost donio je čovjeku Isus Krist, Božji sin.” 20 

Vjera stoji nasuprot sumnji. Da bi se prešlo od sumnje na vjeru, potrebno 
je obraćenje. Obraćenje u svojoj biti znači okretanje k Bogu. Potrebno je, 
znači, okrenuti se od svog dosadašnjeg načina života k Bogu. 

Obraćenje je moguće uvijek kad se osjeća čovjekova bijeda i 
nedosljednost. Obraćenje je “prijelaz iz nevjere ili očita krivovjerja u vjeru. 
Sudbonosni prijelaz preko duhovnog Rubikona, kad se čitav jedan svijet, 
splet uvjerenja i uhodani način života napušta, a stvara se i čovjeka osvaja 
novi svijet, nova vizija svijeta, novi pogled na sve što je pred njim.” 21 

Kad je čovjek, čovjek vjere, on je dužan svjedočiti svoju vjeru, a o 
uostalom, ni ne može drukčije, on sam postaje svjedočanstvo, vođen 
unutarnjim glasom svoje ispravno formirane savjesti. 


2. 3. Savjest glas koji nudi život 

U materijalističkoj perspektivi današnjeg sekulariziranog čovjeka 
međuljudski odnosi trpe veliko osiromašenje. U shvaćanju današnjeg 
čovjeka došlo je do izmjene na ljestvici vrjednota. Drugi se vrjednuje ne po 
onome što “jest”, nego po onome što “ima, čini i doprinosi” i u skladu s 
ovim vrjednovanjem drugoga oblikuje se savjest sekulariziranog čovjeka. 
“Pomračenje smisla Boga i čovjeka, sa svim mnogovrsnim i sudbonosnim 
posljedicama za život, događa se u dubini moralne savjesti.” 22 

Dakle, savjest sekulariziranog čovjeka brine samo za sebe, bez osjećaja 
za drugoga, teži slobodi bez zakona ljubavi, koja u tom slučaju prestaje biti 
sloboda i u opasnosti je da stvari krivo imenuje, pa da tako proglasi “dobro 
zlom i zlo dobrom” (Iz 5, 20). 


20 M. ŠKVORC, Vjera i nevjera , Zagreb, 1982, str. 148. 

21 Isto, str.208. 

22 IVAN PAVAO II., Evangelium Vitae, br. 24. 

“U dubini savjesti čovjek otkriva zakon koji on sam sebi ne daje ali 
kojemu se mora pokoravati. Taj glas, što ga uvijek poziva da ljubi i čini 
dobro a izbjegava zlo, kad zatreba, jasno odzvanja u intimnosti našega srca: 
čini ovo, a izbjegavaj ono. Čovjek naime ima u srcu zakon što mu gaje Bog 
upisao” (GS 16). 

U današnjem svijetu u kojem do izražaja dolazi kultura praznine i 
sumnje, čovjek je u neprestanoj opasnosti da svoju savjest krivo oblikuje i 
tek tada dolazi do problema. Stoga je svaki čovjek dužan ispravno formirati 
svoju savjest i po njoj živjeti i tada će ona biti glas koji vodi u život, glas 
koji daruje život u punini. 

Čovjek je dužan neprestano osluškivati taj glas i “razgovarati” s njim, i 
unatoč tomu “nikada se neće dovoljno ocijeniti važnost toga tajnog 
razgovora čovjeka sa samim sobom. Ali to je, zapravo, razgovor čovjeka s 
Bogom, autorom zakona, prvim uzorom i posljednjom svrhom čovjeka.” 23 

Bitna uloga savjesti jest u tome da prosudi o moralnosti nekoga čina. 

Savjest tako uvijek formulira svoj sud što ga jednim imenom zovemo 
diktat savjesti što se često zove i samo savjest. U tom smislu savjest ima 
dvostruku ulogu: retrospektivnu, kad prosuđuje već izvršena djela i 
postavlja se kao svjedok ili sudac te čovjeka hvali i kori, već prema tome 
kakav je čin bio. Druga uloga je perspektivna, kada se odnosi na buduća 
djela. U toj ulozi savjest se postavlja kao norma ili vodič djelovanja jer 
spoznaje buduće djelo kao dobro ili zlo i ukazuje da se izvrši, ako je dobro 
ili izbjegne ako je zlo.” 24 

Prema tome čovjekova je dužnost da savjest sluša i čini onako kako mu 
kaže. Činiti dobro, a izbjegavati zlo. Time čovjek izbjegava prijekore, koje 
nitko ne voli, a postiže pohvalu, koja je svakomu draga. Ali nije ovo glavni 
razlog da se sluša glas savjesti. Jedan od razloga je i taj, što slušajući glas 
ispravno formirane savjesti nećemo biti dionicima kulture praznine i 
sumnje. No, najveći razlog zbog kojega treba slušati glas savjesti jest taj što 
je to glas Božji u nama, jer je to volja Božja i jer je savjest “srčika ljudske 
osobe” (GS 16), koja nudi Život i vodi u Život. 


23 IVAN PAVAO II., Veritatis Splendor, br.58. 

24 L. TOMAŠEVIĆ, Moralni principi , (skripta za internu upotrebu), Makarska 1996 
str. 103. 

Zaključak 


Zatvoriti oči pred jednom stvarnošću koja je sveprisutna kod današnjeg 
čovjeka, koja u datom trenutku prelazi u čovjekov način života i postaje 
njegovim pogledom na svijet i cjelokupnu stvarnost koja ga okružuje, u 
najmanju bi ruku bilo nepošteno. 

Nepošteno najprije prema samom sebi kao slabom čovjeku koji je, htjeli 
mi to ili ne, u mogućnosti postati dionikom kulture praznine i sumnje. 

Nepošteno bi zatim bilo prema drugim ljudima, za koje smo, htjeli to ili 
ne, odgovorni. 

Konačno, nepošteno bi bilo prema Stvoritelju koji nas je stvorio iz 
ljubavi i za ljubav, a kad tu ljubav grijehom odbacismo dao nam je vjeru i 
nadu da vjerujemo i nadamo se da ćemo opet jednom i zauvijek biti u 
Ljubavi, a nikako nas nije stvorio kao bića predodređena da u nama caruju 
praznina i sumnja. 

Na samom kraju možemo zaključiti da smo svjedoci jedne antikulture 
življenja, da je ona dio našega vremena i da je posljedica našega vremena, 
ali i to da smo po svom kršćanskom imenu pozvani biti navjestitelji i 
promicatelji civilizacije ljubavi. 


fra Ante Jurica 

SMRT I UMIRANJE 
U LJUDSKOM ŽIVOTU 


Uvod 


Postoji poslovica o smrti kao najvećoj pravdi. Ukoliko bi se njezina 
pravednost sastojala samo u tome da smrt sve ljude bez iznimke pogađa 
jednako, tada bi ta pravda uistinu, bila slijepa. Ako je pak govor o smrti kao 
času, kad nastupa nagrada ili kazna za učinjena djela, tada i njezina 
pravednost ima konkretni smisao. Stoga njezinu pravednost radije gledamo 
u proživljavanju vlastite smrti, kao ploda cjelokupnog života. U tome smislu 
možemo reći daje svaka smrt pravedna, ali ne i daje svaka smrt ista. 

Iz tih uvodnih misli već uočavamo kako je teško govoriti o smrti, budući 
da tom pitanju možemo pristupiti sa stanovišta različitih svjetonazora i 
životnih okolnosti. U svakom slučaju teško je govoriti o još sasvim 
nedoživljenom iskustvu. Ipak, smrt je neprestano u našoj sredini. Ona je kao 
neki žalac, koji nas uvijek podbada na razmišljanje ne dajući nam mira. 
Stoga će biti prikazani neki problemi u današnjem društvu, koji su vezani uz 
činjenicu smrti. 

Rad je podijeljen u tri dijela. U prvom dijelu prikazana je sama 
terminologija vezana uz pojmove smrti i umiranja. Riječ je o vrstama smrti i 
napravljen je mali izlet u razmišljanje o današnjoj kulturi smrti, kako to 
opisuje papa Ivan Pavao II. u svojoj enciklici Evangelium vitae. Drugi je dio 
potpuno posvećen pogledu na današnje shvaćanje smrti, s osvrtom na tipične 
probleme današnjeg društva glede umiranja i njege umirućih. Treći dio je 
teološko promatranje smrti. Govor je o shvaćanju smrti u Svetom pismu, te 
o velikom otajstvu Kristove smrti i uskrsnuća. 

Problematika smrti i umiranja je, u ovom radu, smještene u okvire 
moralne teologije. Nije, stoga, riječ o teološko-filozofskom obrazloženju 
otajstava kršćanske vjere. Nakana i svrha je više uočiti problematiku, ali i 
put rješavanja teških pitanja u odnosu današnjeg društva prema smrti. Taj 
put nalazimo na području kršćanske vjere u uskrsnuće, koja daje svoj biljeg 
ljudskom životu. 


1. Smrt i umiranje 


Smrt i umiranje se mogu promatrati s različitih gledišta i o njima govoriti 
na različitim područjima. Ta dva pojma neizbježno su pitanje medicine, 
biologije, psihologije, sociologije i prava. Osim toga, smrt je česta tema u 
umjetnosti, bilo književnosti, slikarstvu, kiparstvu ili glazbi. Nezanemariva 
je njezina prisutnost u kulturnoj i religijskoj povijesti. No, ona nije samo 
izvor nadahnuća brojnih umjetničkih djela nego je i mučno pitanje 
filozofskih razmišljanja i teoloških istraživanja. Katolički vjeronaučni govor 
o smrti, kako je to primijetio K. Rahner, proizlazi iz isprepletenosti 
filozofskog i na Objavi utemeljenog pogleda . 1 To je i razumljivo kad se 
uzme u obzir da Biblija govori o smrti i vječnom životu naprosto kao o 
činjenicama uz koje veže određene značajke, ne donoseći sustavna traktata o 
načinu opstojnosti čitave ljudske osobe preko smrtnoga praga. Takva pitanja 
čovjeka ipak zanimaju i nerijetko su presudna u njegovu vjerskom 
opredjeljenju. Stoga je u teologiji smrti neizbježna primjerena doza 
filozofske pronicljivosti. 

Sami pojmovi smrti i umiranja primjenjuju se u različitom smislu ovisno 
s kojeg se područja ljudske djelatnosti promatraju. Tako se stvara široka 
lepeza značenja jedne te iste riječi, koja može biti dobrodošla u pjesničkim 
izražavanjima. Ovdje je ipak potrebno ograditi pojmove kojima se bavimo 
od domašaja "pjesničke slobode" i utvrditi najuže značenje u kojem se oni 
redovito shvaćaju. 


1.1. Značenje termina 

Smrt i umiranje pojmovi su naizgled tako bliski, a zapravo su potpuno 
isključivi, makar jedan bio upućen na drugoga. Smrt je statički pojam i 
označava stanje nakon čina umiranja koji se već zbio . 2 Drukčije rečeno, 
smrt gledano biološki označuje kraj života. Ipak, i ova jednostavna definicija 
smrti može se shvatiti dvojako. Ukoliko se smrt shvati kao apsolutni 
prestanak bivstvovanja, tada je ona doista pravi statični pojam kako smo ga 
gore označili. Ona bi tako označavala trenutak nastupanja onog velikog 
Ništa, kako se izrazio M. Krleža . 3 U teološkom razmišljanju smrt radije 


1 K. RAHNER, Schriften zur Theologie, Band IV, Benziger Verlag Einsiedeln-Ziirich-Koln, 
1960, 42. 

2 Usp. V. POZAIĆ, Umrijeti u ljudskom dostojanstvu, u: Pred licem smrti, zbornik radova 
(uredio: V. POZAIĆ), Zagreb 1990, 198. 

3 Usp. M. KRLEŽA, Legende, Sarajevo 1973, 17. 

označava prag između dvaju razdoblja života tj. dvaju načina opstojnosti 
ljudske ličnosti. Tu smrt označava trenutak nastupanja vječnog života koji se 
ne da iskusiti u ovozemnim kategorijama. Takvo shvaćanje nadilazi 
biološko poimanje, koje u teološkom promatranju ne može biti mjerodavno, 
makar je na svome području ispravno. 

Stoga smrt shvaćamo pragom iza kojeg nastupa, u ovozemnom životu, 
neiskusiva zbilja. Takvo je shvaćanje indiferentno u pogledu vjerničkog ili 
nevjerničkog prihvaćanja, budući da njime označujemo prag o kojem se svi 
moraju složiti, jer je to očita činjenica, makar se razlikovali u poimanju 
onoga što nastupa korak iza toga praga. 

Umiranje je smrti utoliko suprotan pojam što označuje jedan dio života. 
Umire živ čovjek, a ne mrtvac. To je razdoblje bioloških zbivanja koja su 
još u tijeku, a neizbježno dovode do stanja smrti. No, i ovdje je potrebno 
malo razjašnjenje, jer su biološki procesi u čovjeku već u samom začetku 
osuđeni na smrt, došla ona prije ili kasnije. U tom bi se smislu čitav život 
mogao nazvati umiranjem, prema onoj Heideggerevoj "Sein zum Tode". 4 
Ipak pojam umiranje ograničujemo na razdoblje života kad je očito skoro 
nastupanje smrti. U tom slučaju umiranje kao proces izostaje kod nenadnih 
smrtnih slučajeva (prometna nesreća, ubojstvo i si.). Opće shvaćanje pojma 
umiranje podrazumijeva kod umirućeg i njegovih bližnjih svijest o skoroj i, 
uglavnom, vremenski predvidljivoj smrti. Ovakvo je shvaćanje vrlo bitno pri 
njezi umirućih, koja povlači za sobom razna pitanja s područja moralne 
teologije. 


1.2. Vrste smrti 

Kako pojam smrti možemo promatrati s različitih stajališta, tako i podjela 
smrti na vrste ovisi o njima. Tako možemo govoriti o društvenoj smrti kao 
neprihvaćenosti u društvu, o psihogenoj smrti kao životu u beznađu, o 
etničkoj smrti kao o izumiranju ili uništavanju jednog čitavog naroda 
(genocid). Na području biologije možemo govoriti © srčanoj i moždanoj 
smrti itd. 

Ovdje se ograničujemo na shvaćanje smrti koja označuje kraj ovozemnog 
životnog puta jedne ljudske osobe. U tom smislu smrt dijelimo s obzirom na 
čas i način njezina nastupanja. 

Nastupanje smrti zbog same starosti u godinama pri kraju prosječnog 
životnog vijeka uglavnom nazivamo prirodnom smrću. Današnje shvaćanje 


4 Usp. L. TOMAŠEVIĆ, Shvaćanje smrti danas , u: Služba Božja . XXXI/1991, br. 2, 93. 

prirodne smrti ima svoj korijen u biološkoj prirodi ljudskog života. Ona je 
zapravo neizbježni kraj bioloških zbivanja u ljudskom tijelu. To je čas tolike 
istrošenosti tijela, da u sebi više ne može nositi život. Sporan je trenutak kad 
smrt nastupa, u ovom čisto biološkom pogledu. Poznato je da nakon 
preminuća u čovjeku još nisu obamrle sve životne stanice, nego se tijelo 
postupno gasi, a ne podudara se ni čas srčane i moždane smrti, što sa sobom 
vuče mnoga moralna pitanja kao što su: presađivanje organa, reanimacija, 
održavanje na aparatima itd. No, u filozofsko-teološkom promatranju same 
činjenice smrti kao takve, to su periferna pitanja. 

Sve druge vrste smrti mogli bismo nazvati umjetnima, ne stoga što takva 
smrt ne bi bila stvarna, već stoga što nije nastupila redovitim slijedom 
životnih procesa. Riječ "redovit" ovdje je relativna budući da većina ljudi 
još uvijek umire prerano, tj. prije nego.je iscrpljena njihova biološka životna 
snaga i ljudske životne mogućnosti. Omjer takve prirodne smrti nasuprot 
ostalim vrstama stoji dosada 1:100 000. 5 Umjetnom smrti tako zovemo 
svaku smrt koja je nastupila uslijed kakve nesreće, ubojstva, samoubojstva. 
Tu spada i eutanazija kao nasilno prekinut proces umiranja. Dakako da je 
ova podjela vrlo poopćena s obzirom na to da je često teško povući razliku 
između prirodne i umjetne smrti kad se radi o raznim smrtonosnim 
bolestima, koje čovjeka mogu zadesiti u bilo kojem razdoblju životnoga 
tijeka. 

Veliko je nastojanje medicine, ali i društvenih znanosti (politike i 
socijalnog nauka) da se dostigne onaj ideal mesijanskog vremena u kojem 
"neće biti starca koji ne bi godina svojih navršio" (Iz 65, 20). Jasno je da se 
na području medicine treba okaniti iluzornih pokušaja općeg nadvladavanja 
smrti. Medicina treba u prvom redu ići za tim da se omogući prirodna smrt 
kod što više ljudi. U tim nastojanjima nemala je uloga politike i brige oko 
socijalne pravde. Nadvladavanje i osmišljenje činjenične smrti već spada na 
filozofski i, još više, teološki govor. 


1.3. Današnja kultura- kultura smrti ( prema Ivanu Pavlu II.) 

Koliko određeno shvaćanje života i smrti utječe na cjelokupan ljudski 
život i moralno ponašanje, više je nego očito u današnjem pluralističkom i 
multikulturalnom društvu. Tu problematiku razrađuje papa Ivan Pavao II. u 
svojoj enciklici Evangelium vitae. Osobito je njezino prvo poglavlje 
usredotočeno na raščlambu pojava u društvu koje karakteriziraju nastanak 


5 G. GRESHAKE, Tod und Auferstehung, Chrištlicher Glaube in moderner Gesellschaft, 
Teilband 5, Herder Freiburg-Basel- Wien, 1981, 71. 

jedne kulture, koju papa naziva kulturom smrti. 6 * Enciklika općenito govori 
o vrijednosti i nepovredivosti ljudskog života, a pozornost joj se na poseban 
način usredotočuje na trenutke života u nastajanju i umiranju. 

Kao središnja jezgra Isusova poslanja, prema evanđeljima, ističu se 
riječi: "Ja dođoh da život imaju, u izobilju da ga imaju" (Iv 10, 10). U tom 
životu papa vidi onaj "novi i vječni život koji se sastoji u zajedništvu s 
Ocem, na koji je milosno pozvan svaki čovjek u Sinu djelovanjem Duha 
posvetitelja. Baš u takvom životu dobivaju puno značenje svi vidovi i časovi 
čovjekova života.” 1 To je put ispravnog poimanja vrijednosti ljudskog 
života, koje se iskrivilo u društvu u kojem vlada kultura smrti. 

No, gdje su korijeni toj kulturi smrti u kojoj se život svodi na biološki 
materijal, 8 a smrt se, inače smatra apsurdnom, naširoko primjenjuje kao 
eugeničko sredstvo i sredstvo lišavanja boli i patnje u procesu umiranja 
(eutanazija)? 9 Problem je utoliko teži što se ne radi o pojedinačnim 
zastranjenjima nego o programiranim prijetnjama na znanstven i sustavan 
način. 10 Ne zabrinjavaju toliko nesnalaženja u konfliktnim moralnim 
situacijama, koliko sama olakotnost u provedbi moralno zlih čina (npr. 
pobačaja) u redovitim prilikama života, bez teških razloga. Čovjek u 
konfliktnoj situaciji nastoji iznaći pravo rješenje, i sama njegova zapitanost 
izraz je poštivanja života. Stoga više zabrinjava neobzimost prema ikakvim 
moralnim zasadama, što u biti niječe svako moralno vrjednovanje pojedinih 
ljudskih čina. 

Korijene te paradoksalne proturječnosti nalazi papa analizirajući 
mentalitet, koji iskrivljujući pojam subjektivnosti, priznaje kao nositelja 
prava samo onoga koji se predstavlja s punom ili barem početnom 
autonomijom i izlazi iz stanja potpune ovisnosti o drugima. 11 Ukratko, onaj 
koji ima veću moć komuniciranja u društvu kao da ima i veća prava. Takva 
logika dopušta jačima manipuliranje životima slabih i nemoćnih, koji su 
nesposobni boriti se za svoja prava. Tu potpuno nestaje osjećaja za 
neotuđivu vrijednost ljudskog života bez obzira na njegov položaj u društvu, 
njegovu možebitnu hendikepiranost ili starosnu dob. 

Korijeni takva poimanja nalaze se i u izopačenom shvaćanju slobode, 
koja ne poštuje svoju sastavnu vezu s istinom. No, korijeni nisu ni samo tu. 


6 IVAN PAVAO II., Enciklika "Evangelium vitae”, KS, dokumenti 103, Zagreb 1995, 11. 

I Isto, 1. 

8 Usp. Isto, 14. 

9 Usp. Isto, 64. 

19 Usp. Isto , 17. 

I I Usp. Isto, 19. 

Još se više radi o pomračenju smisla Boga i čovjeka. Kultura smrti ne 
priznaje Boga kao Stvoritelja, a on je temelj ispravnog shvaćanja čovjeka, i 
to kao otajstveno drugog u odnosu na druga stvorenja 12 Tako ona čovjeka 
svodi na jedno od mnogih bića, na jedan organizam koji je, povrh svega, 
dostigao veoma visok stupanj napretka, ali bez transcendentalne 
utemeljenosti. Time je dovedana u pitanje i sama savjest društva, (ta čovjek 
je društveno biće), koja ne samo što tolerira nego i podupire kulturu smrti. 
Sve u svemu, došlo je do velike pomutnje između dobra i zla, te papa želi 
baciti svjetlo na put dobra kojim je potrebno ići. Stoga papa, ne štedeći riječi 
da ukori raširena nemoralna ponašanja (pobačaj, kontracepcija, eutanazija) i 
shvaćanja (individualizam, utilitarizam, hedonizam itd.), ipak ne zaboravlja 
spomenuti i pozitivne znakove koji se očituju u brizi za čovjeka i njegov 
cjelokupan život. Nakon što se upozorilo na ono što ne treba činiti, ne 
ostavlja se čovjeka bez znanja o tome što mu je činiti i kako se ponašati u 
skladu s dostojanstvom svojega bića. Evanđelje života je i upravljeno 
promicanju života: "život je uvijek dobro. To je intuicija ili čak iskustvena 
činjenica, i čovjek je pozvan usvojiti njen duboki razlog ," 13 Život koji Bog 
daje čovjeku daleko je više od samog postojanja u vremenu. To je penjanje 
prema punini života i to je klica postojanja koje nadilazi same granice 
vremena: "Jer Bog je stvorio čovjeka za neraspadljivost i učinio ga na slavu 
svoje besmrtnosti" (Mudr 2, 23). 

Takvim poimanjem izaziva se duboki osjećaj poštovanja prema životu i 
raste svijest o njegovoj neotuđivoj vrijednosti. Time nasuprot kulturi smrti 
stoji istinska kultura života. 


2. Shvaćanje smrti u današnjem društvu 


Kad se govori o shvaćanju smrti u današnjem društvu, redovito se ističu 
pojedini filozofi sa svojim razmišljanjima o tom problemu. Ovdje nas više 
zanima jedan opći stav prema smrti, koji obilježuje čitav mentalitet. Dakako, 
da se i tu počesto moraju istaknuti pojedinci, bilo kao analizatori društvenih 
pojava, bilo kao oni, koji su svojim nazorima uvelike utjecali na društveni 
život. Tako smo u prethodnom (dijelu) spomenuli papu Ivana Pavla II., koji 
je, zbog bolnih činjenica iskrivljenog poimanja vrijednosti ljudskog života, 
našu današnju kulturu nazvao kulturom smrti. Papa je tu krenuo s moralnog 
stanovišta, te je, analizirajući današnji mentalitet, dao moralnu ocjenu 


12 Usp. Isto, 22. 

13 Isto, 34. 

određenih ponašanja vezanih uz golo očuvanje života (briga za nerođene, 
bolesne i umiruće). No, kakvo poimanje smrti možemo otkriti promatrajući 
opći društveni život? 

Teško da će se naći ijedno razmatranje o današnjem shvaćanju smrti u 
kojem se neće istaknuti ona Epikurova misao: "Navikavaj se na misao da se 
smrt nas ništa ne tiče. Jer svako dobro ili zlo osniva se na opažanju, a smrt 
je gubitak opažanja (...) Dakle, najstrašnije zlo, smrt, ništa nas se ne tiče, 
jer dokle god mi postojimo nema smrti, a kad smrt dođe, nas neće više biti. 
Ona se, dakle, ne tiče ni živih ni mrtvih, jer žive ne dodiruje, a mrtvi ne 
postoje više. " 14 Ta dosjetka izvanredan je način potiskivanja osjećaja straha 
od smrti, ali samo do onog trenutka kad smrt neodgodivo pokuca na naša 
vrata. Ipak je znakovito, da taj epikurovski stav karakterizira današnji 
praktični javni život. Smrt je rijetka tema svakidašnjih razgovora. Ljudi više 
vole pričati o nečem bezbrižnijem. Možda je riječ razbibriga jedna od 
najpopularnijih riječi današnjice. Čovjek se uvijek boji da ne bi kakvim 
preozbiljnim pitanjem uznemirio dobro raspoloženje u društvu. No, 
literatura o tim ozbiljnim pitanjima je itekako obilna, a sama smrt je danas 
postala središnja tema u filozofskoj misli. 15 

Kroz povijest se društvo odnosilo prema smrti i mrtvacima na različite 
načine. To je uvelike ovisilo o religiji i stupnju civilizacije. Pračovjek je, 
kako su pokazala novija istraživanja, slavio smrt, zbog toga što je vjerovao 
da je smrt "vrhunsko promaknuće, konačno ritualno uzdizanje u viši oblik 
života, u svojevrsno uživanje u vječnosti." 16 Egipatske piramide nikle su iz 
kulta faraonske vječnosti. 17 Rimljani su, ukoliko bi bili bez djece, usvajali 
djecu, kako bi sebi osigurali posmrtni kult predaka. Inače je govor o smrti 
uvijek obilježen religioznošću, pa je tako i kršćanstvo donijelo novi pogled 
onkraj groba, o čemu će biti govora kasnije. 

U filozofskom razmišljanju o smrti, mogu se jasno vidjeti dva stava. Prvi 
je ustrajno upinjanje da se nađe zadovoljavajuće osmišljenje smrti (a time i 
života), a drugi je, već spominjani, epikurovski stav, koji poziva na 
navikavanje na misao da se smrt nas ništa ne tiče, ili drukčije rečeno: ne 
brini se što će biti kad te ne bude. 

Prvi se pravac grana u različite interpretacije problema smrti. Književnici 
i filozofi će se itekako uhvatiti u koštac s tim pitanjem. Pjesnik R. M. Rilke 


14 EPIKUR, Poslanica Menekeju. Cit. prema: I. KOPREK, Smrt- krajnje osobno iskustvo 
nade, u: Pred licem smrti . Zagreb 1990, 74. 

15 Usp. L. TOMAŠEVIĆ, Ondje, 91. 

16 E. BECKER, Poricanje smrti, (prevela: V. Špiljak), Zagreb 1987, IX. 

17 Usp. I. SUPEK, Spoznaja, Mladost, Zagreb 1971,43. 

početkom dvadesetog stoljeća uvodi u europsku misao smrt sa svom 
njezinom ozbiljnošću. On je zaokupljen problemom smrti kao vlastitosti 
egzistencije svakog pojedinca. Svakog čovjeka smrt pogađa na jedan i 
neponovljiv način. Postoji doduše i"strana" smrt, koja pogađa čovjeka mase. 
Stoga Rilke moli za to da Gospodin svakome udijeli vlastitu smrt koja 
proizlazi iz cjelokupnog života dotičnog čovjeka. 18 U tom se smislu pridaje 
veća važnost pojedincu negoli pluralnosti čovječanstva. 1 9 

A. Camus čak kaže da jedina sloboda znači "biti na čisto sa smrću". 20 
Poslije je sve moguće. Prihvaćanje smrti usko je vezano uz Boga. "Vjerovati 
u Boga znači prihvatiti smrt. Kad prihvatiš smrt, problem Boga bit će 
riješen- ne obrnuto". 21 E. Ionesco će kraj djetinjstva (tj. bezbrižna življenja) 
označiti trenutkom spoznavanja smrtnosti. 22 Simon Weil će u umiranju 
vidjeti uvjet nastajanja novih spojeva (Verbindungen). Riječ je o zrnu koje 
umire i tako oslobađa energiju, koja se pretvara u novi život. 23 Paul Tillich 
teološki interpretira strah od smrti, kao onaj strah kojemu smo robovi, ne 
stoga što moramo umrijeti, nego stoga što smo zaslužili umrijeti. 24 M. 
Heidegger, koji je možda najviše utjecao i na razvoj moderne teologije 
smrti, u svom egzistencijalizmu smrt označuje kao čisto ljudsku 
imanentnost. 25 Čovjek smrt ne proživljava kao budući događaj, nego kao 
trajno prisutnu vlastitost. O onome poslije smrti ne znamo ništa. Ipak, ako je 
Heidegger odredio čovjeka kao mogućnost i projekt, možemo pitati kakav je 
smisao čovjekova bitka ukoliko bi smrt za čovjeka značila neopozivi 
odlazak u "ne-više-biti" (Nichtmehrsein). Sam Heidegger ostavlja ovo 
pitanje neodgovoreno, naglašavajući pritom granice ljudskog znanja. 26 
Očito, odgovor na to pitanje ostavlja nekom drugom. Možda tu treba 
progovoriti teologija, koja u svojim promišljanjima o smrti ne izostavlja 


18 Usp. L. TOMAŠEVIĆ, Ondje , 92. 

10 Usp. R. GUARDINI, Reiner Maria Rilke, Le Elegie duinesi come interpretatione dell' 
esistenza , Morcelliana-Brescia 1974,479. 

20 A. CAMUS, Tagebuch Januar 1942 bis Marz 1951, u: RAZNI AUTORI, lm Angesicht 
des Todes leben , Christlicher Glaube in moderner Gesellschaft . Teilband 36, Quelleband 6, 
Herder Freiburg- Basel- Wien, 1983, 102. 

21 Isto. 

22 Usp. E. IONESCO, Journal en miettes 772 , u: RAZNI AUTORI, Im Angesicht des Todes 
leben ... 104. 

23 Usp. S. WEIL, Schwerkraft und Griade , u: RAZNI AUTORI, Im Angesicht des Todes 
leben.... 107. 

24 Usp. P. TILLICH, In der Tiefe ist Wahrheit. Religiose Reden , u: RAZNI AUTORI, Im 
Angesicht des Todes leben... 1 13. 

25 Usp. L. TOMAŠEVIĆ, Ondje, 94. 

26 Usp. I. KOPREK, Ondje, 78-79. 

Boga koji je gospodar života i smrti. Tako teologija osmišljenje smrti nalazi 
u transcendentalnom prostoru, što filozofija nužno ne čini. 

Drugi pravac u filozofiji, kako smo rekli, nastoji o smrti uopće ne 
razmišljati. Ipak, razmišljanje o smrti je neizbježivo, te i u ovom, makar 
nojevskom stavu prema smrti, nalazimo određene interpretacije fenomena o 
kojem govorimo. Možda je tu najtipičniji primjer marksizam. Pridavanje 
veće važnosti društvu nego pojedincu uvjetovalo je i sukladno poimanje 
smrti. Naime, ne umire tek pojedinac, nego i čitava društva. No, društvo se 
ipak sastoji od pojedinaca, koji sami iskusuju vlastitu smrt. Ali, društvo je i 
ono, koje, po marksističkom shvaćanju, na neki način pojedinca "spašava od 
smrti". Čovjek doduše umire, ali činjenica da je on postojao, u svijesti 
društva je besmrtna. Stoga je misao o životu velikana u našim srcima tako 
karakteristična za marksističke pogrebne govore. 

U pozadini takvih ideja stoji Hegel za kojega je smrt "nužnost prelaska 
individualiteta u sveopćost (Allgemeinheit)", što Feuerbach konkretizira 
kroz ideju "povijesne svijesti čitavosti (das Ganzen)". 27 

Marksizam je u svoje vrijeme zavladao velikim dijelom istočne Europe. 
U zapadnom, kapitalističkom društvu, nije prošao sa svojom ekonomskom 
politikom, ali je i tu svojom teorijskom ravnodušnošću pred problemom 
smrti, možda i nesvjesno, itekako prisutan. 

Ovim, makar letimičnim, pregledom suvremenih razmišljanja o smrti 
uvidjeli smo da je čovjeku velika briga osmisliti vlastiti bitak. Svatko se 
nalazi u toj borbi, jer je smrt nepobitna činjenica. Stoga je vrlo važno da 
čovjek trenutak vlastite smrti, kakogod je shvaćao, dočeka na dostojanstven 
način. To traži sama čovjekova narav i dostojanstvo njegove osobe. Čini se 
da je danas nastala svojevrsna kriza dostojanstva u umiranju i njezi 
umirućih. Pokušat ćemo reći koju riječ i o tom problemu. 


2.1. Dostojanstveno umiranje 

Briga za očuvanjem dostojanstva u posljednjim trenutcima života ujedno 
je i nova i stara tema. Stara je utoliko, što se u svim razvojnim stupnjevima 
ljudskog društva, i u svim kulturama, vodila posebna briga o njegovanju 
umirućih i ispraćaju mrtvih. Nova je utoliko što, u novim oblicima života, 
uslijed tehničkog, znanstvenog i kulturnog razvoja, iskrsavaju i novi 
problemi vezani uz proces umiranja. Tipičan problem današnjice npr., u tom 


27 G. GRESHAKE, Tod und Auferstehung , Christlicher Glaube in modemer Gesellshaft . 
Teilband 5, Herder Freiburg- Basel- Wien, 1980, 76. 

smislu jest: dokle produljivati život ili proces umiranja tehničkim 
aparatima ? 28 

Inače se problem dostojanstvenog umiranja postavlja na vrlo širokom 
području. Ono u prvom redu ovisi o samom umirućem i njegovim 
najbližima (obitelj i prijatelji), ali i o različitim okolnostima. Spomenimo 
samo neke: životna dob umirućeg, mjesto umiranja (zatvor, bolnica, bojište, 
radno mjesto, obiteljski krug itd.), uzrok umiranja (smrtonosna bolest, 
ubojstvo, samoubojstvo, smrtna kazna, prometna nesreća, starost itd.). No, 
neovisno od spomenutih okolnosti, na odnos prema smrti i umiranju uvelike 
utječe opći mentalitet društva. Kakav je taj mentalitet danas? 

Čini se, da se danas smrt pošto-poto želi ukloniti iz društvenog života . 29 
Gradskim ulicima više ne prolaze pogrebne povorke i izbjegava se sve, što 
bi na trenutak zaustavilo društveni život. Štoviše, takav odnos prema smrti 
prenosi se i na samu obitelj. Pokojnikova rodbina kao da ne želi smetati 
drugima znakovima žalosti (naricanje, crnina itd.), a i samo umiranje u 
obiteljskom krugu postaje pravom povlasticom. Ljudi sve više umiru po 
bolnicama, u svojevrsnoj izolaciji od društva. Ponekad se takve pojave želi 
opravdati i brigom za liječenje, koje se ne može prikladno pružiti bez 
bolničkih aparata. No, počesto se tu radi o izvlačenju od obveza koje sa 
sobom nosi njegovanje umirućih. U samim bolnicama nemala je poteškoća 
liječnika i bolničkog osoblja kako priopćiti na smrt oboljelom čovjeku pravu 
istinu o njegovu stanju. Jer, smrt je tabu tema društva iz kojeg nisu izuzeti ni 
liječnici . 30 

Takvo je stanje ipak izazvalo reakciju. O tome možda ponajbolje 
svjedoči obilna literatura o smrti. Taj val općeg preobraćenja u odnosu 
prema smrti osobito je pogodio Ameriku, u kojoj je uklanjanje smrti iz 
društvenog života postalo tako tipično te se, u tom smislu, govori i o tzv. 
"američkom načinu umiranja ". 31 Osobito je značajna knjiga liječnice 
Elisabeth Kiibler-Ross o njezinim iskustvima iz razgovora s umirućima . 32 
Tako se probudilo veliko zanimanje za umiruće, i počela su, na tom polju, 
prava znanstvena istraživanja. 


28 Usp. B. HARING, Kristov zakon, sv. III, KS, Zagreb 1986, 208 si. 

29 Usp. L. TOMAŠEVIĆ, Ondje, 96-100. 

30 Usp. M. ŠEF, Liječnik i smrt, u: Pred licem smrti . Zagreb 1990, 163-165. 

31 Usp. L. TOMAŠEVIĆ, Ondje, 91 i 98. 

32 E. KUBLER- ROSS, On Death and Dying, Nevv York 1969: U hrvatskom prijevodu: 
Razgovori s umirućima, (preveo: Karlo Prendivoj), Biblioteka “Oko 3 ujutro”, Zagreb 1976. 

Dr. Kiibler -Ross je podijelila proces umiranja na smrt oboljelih 
bolesnika, od časa kad su saznali za svoje stanje, u pet faza: 

1) nepriznavanje i osamljivanje ; 

2) gnjev; 

3) cijenkanje; 

4) depresija; 

5) prihvaćanje. 

Svaka je ova faza već sama po sebi rječita. No, znakovit je i njihov 
redoslijed. Zastoje prihvaćanje, kao stav prema smrti, tek na posljednjem 
mjestu? Možda stoga što prihvaćanje nastupa u trenutku, kad čovjek uvidi, 
da sam ne može promijeniti ništa osim svoga stava. Nastupanje smrti je, 
naime, neizbježno. 

Inače se čovjek stalno opire smrti. To je i normalno, budući daje smrt 
bol i patnja, a umirućeg "zasužnjuje pod svoju moć." 33 Stoga pri njezi 
umirućih valja voditi računa, ne samo o tjelesnoj njezi bolesnika, nego još 
više o duhovnoj skrbi uzimajući u obzir sva duševna stanja i raspoloženja u 
kojima se nalazi umirući čovjek. Tako se izražava poštivanje dostojanstva 
umirućeg, koji je pred nama prisutan kao živa ljudska osoba potrebna 
drugih, možda i više nego tek rođeno dijete, budući daje te svoje potrebe, za 
razliku od djeteta, sada svjesna. U tom se smislu ljudske uzajamnosti i 
govori o dostojanstvenom umiranju. Radi se naprosto o tome da se smrt kao 
neizbježna činjenica proživi na što dostojniji način. Inače, smrt, koja, kako 
rekosmo, zasužnjuje čovjeka, "u samoj sebi ne uživa nikakva 
dostojanstva." 34 

No, u toj skrbi za bolesne i umiruće teško je uvijek povući crtu, kada se 
zapravo radi o liječenju, a kada o praćenju čovjeka u procesu njegova 
umiranja. Tu se naširoko razgranao problem eutanazije. 35 Tako se, među 
ostalima, govori i o pravu čovjeka na smrt, koje može biti kršeno uslijed 
različitih pretjeranosti u korištenju izvanrednih sredstava liječenja, kad ona 
znače samo umjetno nanošenje bezgranične patnje i bijede. 36 To se događa 
zbog opravdane na vezanosti na dragu osobu, ali i zbog samog straha od 
suočavanja sa činjenicom smrti, koja počesto više uznemirava umirućemu 
bliske osobe negoli njega samog. 


33 V. POZAIĆ, Umrijeti u ljudskom dostojanstvu, u: Pred licem smrti Zagreb 1990, 206. 

34 Isto. 

35 O tome vidi. V.POZAIĆ, Život dostojan života. Eutanazija u prosudbi medicinske etike, 
Zagreb 1985. 

36 Usp. B. HARING, Nav. dj., 213. 

2. 2 Pravo na smrt 


U svakidašnjem životu, valjda nitko neće čovjeku zanijekati pravo na 
istinu koja se tiče njegove vlastite osobe. No, kad je riječ o smrtnim 
bolesnicima iskrsavaju poteškoće. Istraživanja su pokazala da velik dio na 
smrt bolesnih pokazuje u povoljnim uvjetima visoku spremnost i osjetljivost 
za istinu o svom stanju. 37 Stoga pravovremena obaviještenost bolesnika o 
njegovoj skoroj smrti može otkloniti mnoge zle posljedice kao što su osjećaj 
nesigurnosti i nepovjerljivosti prema bolničkom osoblju i vlastitoj obitelji. 

E. Kiibler-Ross je jedna od onih, koji su se osmjelili razbiti taj tabu. 
Kakav god stav čovjek imao prema smrti, on ima pravo na istinu o svom 
stanju. Ne dovodi se uopće u pitanje da li čovjeku priopćiti istinu. Treba se 
više pitati kako mu je priopćiti. 38 Tu dolaze u obzir razne okolnosti u kojima 
se bolesnik nalazi, ali to ne znači i beskrajno odgađanje trenutka istine. 

Osim toga, neizostavno je pitanje dokle održavati život modernim (i 
skupim) aparatima, što smo već gore označili kao tipičan problem današnje 
medicinske etike. I ono, kao i pitanje priopćenja istine, više muči i 
opterećuje savjest onih koji se za bolesnika brinu negoli samog bolesnika. 

Ipak postoje neka načela koja nas mogu voditi u rješavanju tog problema. 
Ako je netko, piše V. Pozaić, "ispunio svoj život i dalji mu umjetno 
podržavani život tj. produljivani tok umiranja, ne donosi nikakav dobitak, 
može se odreći novih, tehnički mogućih, napora uzdržavanja i produljivanja 
života, odnosno toka umiranja. Naime, sam biološki život osnovna je i 
temeljna ali ne i najveća vrjednota, i ne mora se održavati pod svaku 
cijenu." 39 

Da bismo se mogli voditi ovim načelom, očito je da trebamo sebi 
posvijestiti koja je to veća vrjednota, pred kojom se biološki život poništava. 
Naime, ako biološki život ne gledamo kao najveću vrjednotu, onda možemo 
reći da se prava životna vrjednota temelji na nečem višem. Tu ćemo dati 
riječ teologiji. 


37 Usp. Isto, 205. 

38 Usp. E. KUBLER- ROSS, Nav. dj., 35. 

39 V. POZAIĆ, Umrijeti u ljudskom dostojanstvu.— 211. 

3. Teološko promatranje smrti 


Teološki se govor o smrti temelji na Objavi. Ona je i prvo teološko 
područje istraživanja (locum theologicum). No, teološki govor o smrti ide i 
dalje od samoga Pisma. Naime, nedvojbeni nauk o činjenici zagrobnog 
života ipak povlači za sobom brojna pitanja na koja u pisanoj Objavi nije 
sasvim jasno odgovoreno. Ne radi se tu, dakako, o nekakvoj manjkavosti ili 
necijelovitosti Objave na tom području, nego o čovjekovoj nemogućnosti 
iskustvene spoznaje buduće stvarnosti o kojoj, ipak, želi što više znati. Stoga 
iz objavljene stvarnosti o besmrtnosti ljudske duše i uskrsnuću tijela u 
Posljednji dan izviru pitanja o načinu zagrobne opstojnosti u razdoblju 
između trenutka smrti i dana tjelesnog uskrsnuća te o strukturi subjekta koji 
je nositelj toga života. Sveti Augustin će mudro reći da u tom razdoblju duša 
prebiva u "skrovitim stanovima" 40 , izražavajući pri tom nedokučivost još 
neiskušene stvarnosti. Nadalje se postavljaju temeljna pitanja o ontološkom 
uzroku smrti, njezinoj povezanosti s istočnim grijehom, zatim o Kristovoj 
pobjedi nad smrću te o značenju svih tih spasenjskih događaja za ljudski 
život. 

Samo poimanje smrti tijekom Objave nije bilo uvijek jednako. U 
povijesti postoji postupni rast čovjeka u spoznaji stvarnosti, ali je i sama 
Božja Objava nadolazila korak po korak. 


3.1. Smrt i umiranje u Svetom pismu 

U promatranju poimanja smrti i umiranja u Svetom pismu odmah upada 
u oči spomenuta postupnost Objave u otkrivanju toga misterija. Smrt je 
neizbježno iskustvo svih ljudi. Na nekim je mjestima (npr. Ps 39, 14; Job 7, 
8, 21) neizbježan dojam smrti kao apsolutnog nepostojanja dok se drugdje 
govori o molitvi za pokojne (2 Mak 12, 43 si.) i određenju čovjeka za 
neraspadljivost i besmrtnost (Mudr 2, 23 si.). 

Prvi spomen smrti u Bibliji nalazi se već na prvim stranicama knjige 
Postanka (Post 2, 17; 3, 19). Tu je smrt označena kao posljedica grijeha. 
Odatle i nauk Crkve kako "zbog istočnog grijeha, čovjek mora podnijeti 
'tjelesnu smrt' od koje bi bio pošteđen da nije sagriješo." 41 Važan je termin 
"tjelesna smrt". Naime, poslije učinjenog grijeha među ostalim Bog govori 


40 Usp. M. MANDAC, Sveti Augustin, Rukovet , Makarska 1990, 1 10. 

4 ' Katekizam Katoličke Crkve (dalje KKC ), odobrila Hrvatska biskupska konferencija 1994, 
1018. 

Adamu i ove riječi: "Od zemlje si bio uzet, prah si i u prah ćeš se i vratiti" 
(Post 3, 19). Ako bolje promotrimo, vidjet ćemo daje ono stoje uzeto iz 
zemlje zapravo čovjekovo tijelo. Dah života je došao od Boga: "Jahve, Bog, 
napravi čovjeka i u nosnice mu udahne dah života. Tako postane čovjek živa 
duša." (Post 2, 7). Dakle, ono što je uzeto iz praha tj. tijelo, u prah će se i 
vratiti. Dah života je, budući da dolazi od živoga Boga, besmrtan. 

Govor o smrti u Starom zavjetu ima još jednu oznaku tipičnu za semitski 
mentalitet. Riječ je o zanemarivanju pojedinačnog doživljavanja smrti. 
Problem besmrtnosti pojedinca s početka se uopće i ne postavlja. Izabrani 
narod kao zajednica posjeduje od Boga zajamčenu besmrtnost. Pojedinac je 
postajao dionikom te besmrtnosti posredstvom svoga potomstva. Objava 
međutim nije zastala na takvom poimanju. Nada u prevladavanje smrti 
temelji se na samoj Božjoj komunikaciji s ljudima. Postavlja se pitanje: 
"Ako je smrt apsolutno nepostojanje komunikacije, ne stoji li to u 
suprotnosti sa samim Bogom i njegovom komunikacijom s ljudima, kao i s 
ljudima međusobno?" 42 Ukoliko Božjoj komunikaciji s ljudima dademo 
pridjev vječnosti, tada se ta vječnost odnosi i na same ljude. 

Objava Novoga zavjeta potpuno uvodi Boga u otajstvo ljudske smrti. 
Krist je činom utjelovljenja primivši ljudsku narav, primio i ljudsku 
smrtnost. Kako 'je smrt došla po grijehu tako se sada samom smrću 
pobjeđuje grijeh. Smrt kao posljedica grijeha biva pobijeđena. Ne događa se, 
doduše, nikakva promjena fizičke naravi u odnosu na smrt između 
starozavjetnika i novozavjetnika. No, Kristova smrt i njegovo uskrsnuće, 
postaju savršenim jamcem stvarnosti besmrtnosti ljudske duše i uskrsnuća 
tijela u Posljednji dan. 

Možda evanđeosku poruku o zagrobnom životu možemo najzornije 
prikazati riječima koje govore o "Bogu živih a ne mrtvih" (Lk 20, 37). Tu je, 
veli G. Greshake, čovjek sadržan u samoj definiciji Boga. Iz toga slijedi da 
čovjek, budući da pripada Bogu, ima neprolazan život. 43 

Potrebno je napomenuti da se u Svetom pismu govori o dvije smrti. Prva 
je smrt ona koju smo nazvali tjelesnom smrti. To je zapravo uobičajeno 
poimanje riječi smrt. Druga je smrt ona koja obilježuje stanje stanovnika 
pakla. 44 To je vječna smrt. Ona, međutim, ne znači apsolutno nepostojanje, 
nego odsutnost Božje blizine. Riječ je o onima koji nisu ostali vjerni do 


42 G. GRESHAKE, Nav. dj., 96. 

43 Usp. Isto, 97. 

44 KKC u broju 1056 jasno govori o paklu kao vječnoj smrti: 1 * Po primjeru Kristovu, crkva 
upozorava vjernike na 'tužnu i mučnu stvarnost vječne smrti, koja se zove 'pakao'”. 

smrti te nisu dobili "vijenac života" (Otk 2, 10), dočim "pobjedniku sigurno 
neće nauditi druga smrt" (Otk 2, 11). 

3.2. Kristova smrt i uskrsnuće 

Otajstvo smrti i uskrsnuće Kristovo ne mogu se promatrati odvojeno 
jedno od drugoga. Uskrsnuća ne bi bilo da nije bilo smrti, a smrt bi ostala 
nepobijeđena da nije bilo uskrsnuća. 

Zna se da je smrt ušla u svijet po grijehu i unijela u čovjeka strah i 
neizvjesnost. Stoga čovjek gradi u nadi osmišljenje vlastita života nasuprot 
smrti, a nada je utemeljana na vjeri, što znači ne na potpunoj spoznaji. U 
Novom zavjetu je ta nada u misteriju Kristove smrti i uskrsnuća dobila 
čvrste temelje. On je raskinuo "lance smrti" (Dj 2, 24). 

Inače je misterij Kristove smrti i uskrsnuća u samom središtu teoloških 
istraživanja. To je i razumljivo, ako se zna da su sva evanđelja i 
novozavjetni spisi napisani iz perspektive vjere u Kristovo uskrsnuće, a 
muka i smrt su događaji, koji su tome uskrsnuću neposredno prethodili. 45 
Sav Kristov život i djelovanje u svjetlu uskrsnog otajstva poprima sasvim 
novo značenje. To značenje je eshatološko i soteriološko. 46 

U eshatološkom pogledu Isusova je smrt zadnje objašnjenje dolaska 
kraljevstva Božjega. Ta smrt predstavlja ostvarenje Božjega kraljevstva u 
ljudskim uvjetima. Soteriološko je značenje već uključeno u eshatološkom. 
Ljudsko pitanje o smislu nema čistog povijesnog odgovora, nego se na nj 
može odgovoriti tek na eshatološkoj razini. Sada čovjek može samo 
osluškivati događaje i njihove znakove. 

Soteriološko je značenje Kristove smrti i uskrsnuće u prvom redu 
povezano s oslobođenjem od grijeha. Adam je sagriješivši zaslužio smrt. Ta 
smrt je postala mnogima i uzrokom ispraznog življenja. Ali sveti Pavao 
kliče: "Kao što su neposluhom jednog čovjeka mnogi postali grešnici, tako 
će i posluhom Jednoga mnogi postati pravednici" (Rim 5, 19). Tako je 
Kristovim posluhom do smrti nadoknađen neposluh Adamov. Opravdanjem 
čovjeka od grijeha, uništena je i posljedica grijeha tj. smrt. Stoga se Kristova 
smrt promatra kao sredstvo otkupljenja. Tu postoji stanovita logika. Ako 
smrt na početku Pisma stoji kao prokletsvo (posljedica grijeha), razumljivo 
je da se okupljenje od grijeha ostvaruje pobjedom nad smrću. To ipak ne 
znači da je ljudsko umiranje poslije Kristove žrtve na križu postalo 


45 

46 


Usp. A. REBIĆ, Isusovo uskrsnuće , Zagreb 1972, 7. 
Usp. W. KASPER, Isus Krist , Split 1995, 133- 145. 

bezbolno, ili da je nestalo svake patnje. Smrt je izgubila svoj žalac u tome 
što čovjek, koji vjeruje u Krista, svoje životno usmjerenje ne traži u onome 
što propada u smrti, nego je usmjeren na život u Kristu. Time kršćanski stav 
prema smrti postaje nada, koja je u stanju prihvatiti umiranje i trpljenje jer 
nas ništa ne može odijeliti od Božje ljubavi, koja se objavila u Kristu. Božji 
ulazak u ljudsku smrt u tom je smislu veliko otajstvo kršćanske vjere. 47 


3.3. Vjera u sveopće uskrsnuće mrtvih 

Crkva vjeruje kako je Kristova smrt prava smrt, ukoliko je dovršila 
njegov zemaljski život. 48 To je sličnost Kristove smrti sa smrću svakog 
čovjeka. Ipak, postoje i razlike. Krista, naime, nije pogodila raspadljivost 
ljudskoga tijela te se on, kao Božji Sin, smjesta obukao u neraspadljivost. 
Njegovo uskrsnulo tijelo nije ni doživjelo truleži, kao tjelesa drugih ljudi 49 
Ipak ono je jamac uskrsnuća i raspadnutog ljudskog tijela. Bog, koji može iz 
ništa stvoriti nešto, zacijelo može i raspadljivo učiniti neraspadljivim. 

Već smo više puta spominjali nesavršenost naše spoznaje neiskušene 
stvarnosti. Inače je teško govoriti o kakvoći još nedoživljenog. I Sveto 
pismo radije govori o tome kako prispjeti u nebo, negoli od čega se ono 
"sastoji". Apostol Pavao veli: "Sada spoznajem djelomično, a tada ću 
spoznati savršeno, kao što sam i spoznat!" (1 Kor 13, 12). Sam Krist u 
opisivanju Kraljevstva nebeskog govori u prispodobama, budući da ga 
nismo sposobni spoznati izvan okvira naših kategorija. No, nakana i svrha 
Kristova propovijedanja, njegove muke, uskrsnuća i pouskrsnih ukazanja 
može se lakše uočiti u redcima Svetoga pisma. Ovdje spominjemo jedan 
detalj Kristove velikosvećeničke molitve: "Oče, hoću da i oni koje si mi dao 
budu gdje sam ja, da i oni budu sa mnom: da gledaju moju slavu, koju si mi 
dao jer si me ljubio prije postanka svijeta" (Iv 17, 24). 

Stoga je ovdje više zanimljivo kakav je odraz vjere u tjelesno uskrsnuće 
na ovozemni ljudski život. Čovjek koji cjelokupnoj stvarnosti pristupa s 
materijalističkog stanovišta, te u vlastitoj smrti vidi kraj svih svojih 
mogućnosti i nestajanje vlastitog bitka, ne može pred licem takve smrti 
živjeti u nadi. Vjernik, naprotiv, koji u smrti ne gleda oduzimanje, nego 
promjenu života, postavit će se prema svom zemaljskom životu sukladno 
svojim nadanjima. Smrt za vjernika nije kraj opstojnosti i stoga ne treba 
živjeti kao da ona to jest. 


47 Usp. Isto, 192. 

48 KKC, 627. 

49 Isto. 

U svjetlu vjere u uskrsnuće tijela i samo tijelo kao konstitutiv ljudske 
osobe dobiva novo značenje. Tijelo je, doduše, propadljivo, ali će doživjeti 
svoje preobrazbu u besmrtnost. Tako tjelesna smrt više nije ono najgore što 
se može dogoditi čovjeku. Ono što je uistinu protivno ljudskom životu nije 
biološka smrt tijela, nego duhovna smrt, koja znači konačnu i trajnu 
odijeljenost od Boga. 50 Gledana u svjetlu pashalnog otajstva, smrt poprima 
obilježje susreta i povrataka u Očevu kuću. Time govor o pravu na 
dostojanstveno umiranje dobija svoj smisao. Čovjek vlastitu smrt može 
doživjeti kao pravi čin vjere. Umiranje u kršćanskoj nadi postaje korak u 
ostvarivanje vjerom anticipirane budućnosti. 

Na vjeri u Kristovo uskrsnuće, utemeljeno je čitavo kršćansko življenje. 
Čitav Kristov život na zemlji i njegova smrt na križu tako su dobili potpuni 
smisao, čime je ostvaren vrhunac njegovog cjelokupnog djelovanja. Isto 
tako ljudski život gledan kroz vjeru u osobno uskrsnuće tijela i vječni život s 
Bogom, poprima potpuniji smisao. Taj vječni život nije samo osmišljenje 
naše opstojnosti, nego je usmjerenje i osmišljenje našeg moralnog življenja. 
Tu nije riječ o samo teoretskim pitanjima. Ljudski stav prema smrti itekako 
uvjetuje njegovo praktično življenje. 


Zaključak 


Pitanja vezana uz umiranje i smrt su duboko egzistencijalna. Ta 
problematika neće nikad prestati mučiti čovjeka. Vidjeli smo da se tom 
problemu može različito pristupiti. Razni filozofski sustavi u svome sadržaju 
na svaki način postavljaju i pitanje smrti. Zamijetno je, doduše da se neki 
filozofski pravci, kao epikureizam, ne žele zamarati tom problematikom. 
Ali, i takav stav prema smrti je stav koji uvjetuje praktično ljudsko življenje. 

Današnji su problemi s obzirom na smrt i umiranje uvelike vezani uz 
datosti tehniciziranog društva. Umirući se čovjek isključuje iz svog 
prirodnog ambijenta. Sve više se umire po bolnicama i staračkim domovima, 
a sve manje u obiteljskoj sredini. Društveni život postaje sve otuđeniji za 
najvažnije događaje u ljudskom životu, kao što su njegovo rađanje i 
umiranje. Stoga papa Ivan Pavao II. piše encikliku Evangelium vitae, u kojoj 
analizira današnju kulturu smrti nasuprot evanđeoskoj poruci života. 

Iza svih pojavnosti u društvenom životu uvijek se krije određeni 
mentalitet koji uvjetuje čovjekov stav prema svijetu i drugim ljudima. Tako 


50 Usp. V. POZAIĆ, Život dostojan života, Zagreb 1985,72. 

postoji i kršćanski stav prema smrti. On je označen velikim spasenjskim 
otajstvima Kristove smrti i uskrsnuća. Vjera u Kristovo pashalno otajstvo 
hrani kod kršćanina nadu u vlastito proslavljenje i tako daje osmišljenje 
svim životnim patnjama i križevima. Za kršćanina je smrt trenutak kad 
prestaje vremenski tijek njegova života, ali ne i život uopće. Smrt je trenutak 
kad nastupa vječnost u kojoj čovjek gleda Boga licem u lice. Stoga smrt za 
kršćanina gubi žalac straha i neizvjesnosti, te je u vjeri može spremno i 
smireno dočekati. Kristovo uskrsnuće je ujedno i jamac našeg tjelesnog 
uskrsnuća. To je također veliko otajstvo vjere koje daje ljudskom tijelu 
neusporedivo veću vrijednost negoli svi filozofski sustavi usredotočeni na 
promatranje ljudske tjelesnosti zajedno. 

Kršćanin je, međutim, svjestan i druge ili duhovne smrti. To je smrt koja 
označuje vlastito neostvarenje i odsutnost Božje blizine. Stoga vjernik, već 
ovdje na zemlji putem moralnog življenja, usmjeruje svoje djelovanje prema 
ostvarenju punine Života. Udaljavanje od Boga grijehom rađa sve većim 
strahom, neizvjesnošću i nesnalaženjem pred činjenicom naše tjelesne 
smrtnosti, dok približavanje Bogu rađa sve jačom vjerom, sigurnošću i 
životnom nadom. 


fra Domagoj Runje 

Iskustva i razmišljanja 


TKO JE OBUKAO KRISTOVU HALJINU? 


Ekumenistički pokret, koji se razvio u ovom našem stoljeću, od Crkve je 
prepoznan kao djelo Duha. Stoga se u ekumenskim nastojanjima treba 
rukovoditi načelima koja proistječu iz božanske Objave. Danas se tako 
prepoznaju razne negativnosti iz bliže i dalje povijesti, koje su učinile da su 
se oni koji vjeruju u Krista pomalo udaljavali jedni od drugih. Ekumenska 
nastojanja idu za njihovim zbližavanjem. Međutim i ekumenizam u svojoj 
aktualnosti ima uspona i padova. Osobito je to zamijetno na našim 
područjima zahvaćenima ratom i nacionalno-političkim sukobima. Stoga je 
govor o kršćanskom jedinstvu opravdan i potrebom posviješćivanja onoga 
što nas spaja, a ne samo onoga što nas razdvaja.Tako će se izbjeći bolna 
prekrajanja Kristove nešivene haljine. 

O ekumenizmu se može govoriti s različitih polazišta, znanstvenih i 
neznanstvenih. Uglavnom se radi ili o gledanju različitih vidova samog 
ekumenizma ili o utjecaju općih ekumenskih pojava (nastojanja) na nekom 
području društvenog života. Najviše se ekumenizmom dakako bavi 
teologija. Postoji i poseban traktat o ekumenizmu, ali on je prisutan i u 
različitim teološkim disciplinama: ekleziologiji, liturgici, moralci, dogmatici 
itd. i ne samo u njima. Kad ekumenizam ne bi bio provođen u javnom životu 
i ostajao samo na području teoloških razmišljanja, ne bi ostvario svoju 
svrhu. 

Već poslovična anegdota o zamjeni riječi ekumenizam s riječju 
ekonomizam ne znači da su ove riječi posvema bez uzajamne povezanosti, 
tako da bi njihovo brkanje bilo smiješno kao kod brkanja stvarnih 


suprotnosti. I ekumenizam i ekonomija kriju u sebi ključnu riječ kuću 
(oikia) i to zajedničku. A kad još govorimo o ekonomiji spasenja tada 
ekumenizam poprima važnost posebne intervencije Duha, jer ekumenizam 
je djelo Duha. Ekonomija je općenito briga za kuću, a ekonomija spasenja je 
Božja briga za kuću koja je svijet - ekumene. Tako se ekumenska ekonomija 
tiče svih Božjih stvorenja jer u svom korijenu krije riječ koja označuje čitav 
poznati naseljeni svijet. Razne upotrebe kroz povijest ne odudaraju od 
ključnog značenja - zajedništva. U crkvenim krugovima ekumene je sav 
kršćanski svijet za razliku od pogana. U svakom slučaju ekumene označuje 
smisleno jedinstvo, a ekumenizam je organizirano nastojanje za takvim 
jedinstvom. 1 U svom milosnom naumu s nama grešnicima Bog je poduzeo i 
takav korak pobudivši u ljudima ekumenske poticaje. 2 

Ekumenizam, dakle, treba promatrati s različitih stajališta, ali da sam 
ekumenizam ne bude razdijeljen ili uvišestručen (što su svjesno izbjegli i 
Oci na saboru) 3 potrebno je promotriti ne različite ekumenizme, nego neke 
značajke jednog jedinog ekumenizma. 


1. Svrha ekumenizma 


Poistovjetiti ekumenizam s pukom tolerancijom, što je napast našega 
društva, znači zapravo zanijekati ekumenizam u njegovoj biti. Ipak, 
tolerancija je jedan od preduvjeta ikakvog ekumenskog nastojanja. Njegovi 
su pak ciljevi puno više od toga. 

Ekumenizam je kao organizirani pokret nastao u razdijeljenom 
kršćanstvu i krajnji mu je cilj kršćansko jedinstvo. Već toliko napominjana 
Kristova molitva Ut unum sint... (da svi budu jedno ) (Iv 17, 21) koliko god 
odiše jednostavnošću božanske poruke, ipak treba biti konkretnije izražena u 
određivanju kakvoće ekumenskog jedinstva. 

Već sama potaknutost na ekumenska nastojanja sjeme je ponovne 
uspostave jedinstva. Vrlo je važno ljudskim ušima naglasiti riječ ponovno 
jedinstvo, jer riječ ponovno označava nekad postojeće, što znači još uvijek i 
ostvarivo jedinstvo kršćana. Jedinstvo za kojim ide ekumenski pokret 
označuje se vidljivim jedinstvom. To sa sobom povlači traženje odgovora na 
brojna pitanja. U prvom je redu upitno u čemu će se očitovati ta vidljivost? 


1 Usp. R.PERIĆ, Dekret o ekumenizmu Unitatis redintegratio. Komentari dokumenata 
drugog Vatikanskog sabora 5, Zagreb 1987, 34. 

2 Usp. II Vatikanski sabor. Dokumenti, Unitatis redintegratio , (dalje UR) 1. 

3 Usp .R. PERIĆ, Nav . dj. 35. 

Nepodudarnosti disciplinske naravi kao takve nisu problematične, iako su 
laički gledano najupadljivije i stoga, u širokom krugu, najpoznatije. 
Dogmatske nesuglasice, osobito one u ekleziologiji (npr. papinski primat), 
sakramentologiji (osobito nauk o euharistiji i svećeništvu) kao i one u 
nezaobilaznoj biblijskoj teologiji (tko je autentični tumač Pisma?) kamen su 
spoticanja. Teološka istraživanja na tom području ipak dovode do pozitivnih 
razjašnjenja i velik su korak jedinstvu, vidljivu jedinstvu. Ta vidljivost, u 
odgovoru na postavljeno pitanje, bit će izražena u zajedničkom slavljenju 
euharistije. 4 


2. Sudaranje 


U naše vrijeme počinju se sudarati tisućljetno jedinstvo i tisućljetna 
razjedinjenost. Nadilaženje povijesnih sukoba također je preduvjet 
ekumenizma. Stoljećima su kršćani različitih crkava gledali jedni u drugima 
otpadnike i krivovjernike, a osobe koje su sudjelovale u pokretanju 
povijesnih razdora već su odavno mrtve. Stoga je besmisleno osuđivati 
sinove zbog grijeha otaca. To se uostalom protivi samom duhu evanđelja. 
Ipak su baštinici razdijeljenosti stoljećima prenosili taj isti razdor griješeći u 
samom postavljanju pitanja. O čemu se radi? Duševna muka i čežnja za 
jedinstvom koju spominje saborski dekret Unitatis redintegratio 5 stoljećima 
je bila zapretena nerazboritim žarom za svoja (važno da su vlastita) načela. 

Isti dekret kršćansko jedinstvo zgodno prispodobljuje nešivenoj 
Kristovoj haljini. 6 Tako usput izrečena usporedba krije u sebi toliko 
problematike koja je stoljećima mučila kršćanske vjernike. Nešivena 
Kristova haljina, kako nam je poznato, došla je u ruke vojnika, koji je 
doduše nisu razderali, ali su za nju bacili kocku. Tko da se ne prisjeti bolne 
ganutljivosti ovoga trenutka u pjevanju "Muke"!? Tko zna kamo je prispjela 
ta divna relikvija iz Kristova zemaljskog života? I tako su stoljetne prepirke 
kršćanskih vjernika, slikovito rečeno, počesto bile istraživanja kojega je 
vojnika zapala, (na tako nečastan način), Kristova haljina. Koja bi se sada 
kršćanska zajednica usudila pohvaliti da je posjeduje? Otriježnjenje od 
takvog prilaženja problemu prisutno je u našem vremenu. 


4 Usp. Ivan Pavao II., Ut uman sint ( enciklika o ekumenskom nastojanju), (dalje t/t/5) 78. 

5 Usp. URI. 

6 Isto 13. 

3. Prisutno? 


Ekleziološka istraživanja učinila su velik doprinos ispravnijem shvaćanju 
Crkve i dala su ekumenizmu više prostora za djelovanje. Osjeća se potreba 
da Crkva postane jasan znak i privlačno sredstvo spasenja, uvijek spremna 
na nove pokušaje. 7 Prva Crkva postaje sve jasnijim uzorom za rješavanje 
naših današnjih problema. U početku se javlja čuđenje da i oni koji su 
drukčiji (pogani) primaju Duha, a onda se zbog toga slavi Boga. 8 

Ali, koliko je ekumenski val ustvari zahvatio srca kršćanskih vjernika? 
Promatrajući današnji svijet u nekom općem pogledu dolazi se i do 
razočaravajućih otkrića. Koliko god današnji svijet uzvikivao misao o 
svesvjetskom bratstvu naroda, toliko te iste parole dovodi u pitanje. 
Plurikulturalno i uopće pluralno društvo inače su izvrsna prigoda da 
ekumenska nastojanja poprime izraz sveopće brige i zanimanja. No, može li 
se govoriti o ekumenizmu u svijetu koji je pun ljudi neodređenih vjerskih 
opredjeljenja? Ima li uopće smisla govoriti o ekumenizmu u svijetu gdje 
pripadnost bilo kojoj vjerskoj zajednici ne znači ništa više od tradicionalne 
ukorijenjenosti u određenu kulturu? I tako se može nanizati cijeli niz pitanja 
koja se svode ili na žalosnu ravnodušnost ili na, već spominjani, nerazboriti 
žar za “tradicionalno svojim”. 

Koliko god takvo stanje bilo porazno, ne valja ga poopćavati jer, uz 
baruštine, ima i živih voda. Štoviše u takvom društvu otvara se područje i za 
jedan nov način ekumenskog djelovanja: ekumenski navještaj Radosne 
vijesti svemu stvorenju. 


4. Djelo Duha 


Opet se vratimo Crkvi. Ekumenska problematika leži duboko u 
ekleziološkom nauku. O shvaćanju Crkve ovisi i shvaćanje i provedba 
ekumenizma. A ako je ta Crkva sazvana po Duhu, razumljivo je da 
ekumenizam bude djelo Duha. Neupitno je da je uzrok podjela ljudski 
čimbenik u svom lošem smislu riječi. Stoga je za provedbu ekumenskih 
nastojanja prikladan samo obraćeni čovjek, čovjek koji je otvoren djelovanju 
Duha. Zatvorenost Duhu je kočnica u sveljudskom razvoju. Ograničavanje 
djelovanja Duha, već je huljenje jer Duh puše gdje hoće. 


7 Usp. M. ZOVKIĆ, Isusove paradoksalne izreke , Sarajevo- Bol 1994, 57. 

8 Usp. Dj 10,44; 11, 18. 

Ekumenizam je u svojoj biti duhovne naravi. On ne može živjeti tek od 
ekumenskih simpozija i hladnokrvnih teoloških rasprava. Duša ekumenizma 
su duhovno-molitveni susreti. Makar je communicatio in sacris uvjetovana 
dogmatskim razlikama te se euharistijska koncelebracija ne može ostvariti 
bez zahtjeva istine da se taj sveti čin slavi u jedinstvu nauka o samom 
sakramentu, ipak se uvijek može Bogu upravljati zajedinčka molitva koja 
nedvojbeno već izražava neko zajedništvo. Stajanje pred Bogom uvjet je 
svakog ekumenskog nastojanja . 9 Osobito je spasonosno zajedničko 
stajalište. Ta divna misao zapravo je sasvim razumljiv zaključak iz postavke 
da je ekumenizam doista ne samo ljudska nego i Božja stvar. Kristova 
molitva da svi budu jedno, nije samo molitva Ocu da to učini nego je i riječ 
ljudima da to nastoje ostvariti, jer je to zapravo Božji naum i Njegov poziv 
ljudima. 


5. Zlouporaba ili rat 


Mi u Europi već se odavno možemo pohvaliti kako nema vjerskih sukoba 
i ratova širokih razmjera. Križarski ratovi davna su prošlost. Međusobni 
progoni katolika i protestanata su zamrli u svome besmislu itd. No, makar 
takvih vjerskih ratova i nema, ratovi između vjernika su itekako krvavi. I tu 
se postavlja pitanje u kakvom su to odnosu kršćanska vjera i rat? Tu nije 
riječ o kršćanskom shvaćanju rata. Riječ je o samoj mogućnosti 
suopstojnosti kršćanstva i rata (oružanog sukoba u kojem se ljudi 
međusobno ubijaju) u ime kršćanstva ili unutar kršćanstva. Ako se promotri 
malo dublje zaključak se nameće sam od sebe. Govor na gori Kristove 
sljedbenike gleda kao mirotvorce. Rat među kršćanima u svojoj je biti 
proturječje, No, spajanje tih suprotnosti nije nimalo smiješno kao šaljivo 
brkanje pojmova. To proturječje izaziva suze. 

Činjenica da kršćani ratuju može se protumačiti jedino ovako: vjerski 
razlozi nisu pravi uzroci postojećih sukoba. I papa Ivan Pavao II. govori o 
pozivu na sve djelotvornije zalaganje da se to i očituje, još više jer nije 
odsutan pokušaj instrumentalizacije vjerničkih osjećaja u političke i 
polemičke svrhe . 10 Očito je da takva zlouporaba stoji daleko od stajanja 

pred Bogom i otvorenosti Duhu. 

< 

Samo raskrinkavanje zlouporabe vjerničkih osjećaja bilo bi i dostatno, 
kad bi doista dovelo do otriježnjenja vjernika. No, događa se da vjernik 


9 U US 82. 

10 Isto, 76. 

pronalazi neke “više” motive od same svoje vjere te se svjesno dade, ne 
zavesti, nego upravo voditi od s vjerom nespojivih načela. Tu smo dirnuli u 
bolnu točku naših ekumenskih nastojanja. 


6. Naša problematika 


Katolička crkva u Hrvatskoj svojim je ekumenskim nastojanjima više 
usmjerena na susrete s Istočnim crkvama (najviše sa Srpskom pravoslavnom 
crkvom), negoli sa zajednicama proizašlima iz zapadnih raskola. 
Pravoslavna crkva uživa s katoličkog motrišta velik ugled i veću bliskost. 
No, naša je problematika ipak teška. Mješovitost stanovništva čini se tako 
prikladnom za bolje uzajamno upoznavanje i dublju povezanost, a događa se 
upravo suprotno. O našoj ekumenskoj problematici ne može se govoriti bez 
obzira na rat, koji nas je tek pred koju godinu zahvatio i u potpunosti još nije 
završio, ali niti bez obzira na širi povijesni razvoj događaja na našim 
prostorima. Ovdje nam nije namjera provoditi povijesnu analizu koliko 
upozoriti na neke datosti. 

Povezanost srpske nacionalne ideje, sa Srpskom pravoslavnom crkvom, 
koliko god u presudnim časovim srpske povijesti bila prava blagodat, toliko 
je u drugim presudnim časovima povijesti rodila mnogo zla. Nepobitna je 
bogata duhovna baština Pravoslavne crkve. No, na našem području, među 
katolicima je dosta rašireno uvjerenje o slaboj poučenosti u vjeri i uopće 
vrlo oskudnom vjerskom odgoju onih koji se deklariraju kao vjernici Srpske 
pravoslavne crkve. Takovo uvjerenje nije bez svoje utemeljenosti. Predaja o 
srpskoj državi počesto se ukazuje prvom zadaćom propovijedanja, pa i na 
štetu vjerskog poklada. 11 Ipak među vjernicima ima uzajamnog poštivanja 
na samom vjerskom području. Već su poznati primjeri hodočašća 
pravoslavaca na katolička prošteništa i obrnuto. 

Ni katolici pak nisu imuni na ovo poistovjećivanje nacionalnog i 
vjerskog. To je osobit problem u tzv. tipično katoličkim zemljama. Hrvatska 
nije tipično katolička koliko npr. Poljska ili Irska, no vezivanje riječi Hrvat 
uz katolik već je odavno prava poslovica. Ipak Katolička crkva u odnosu na 
istočne i zapadne nacionalne crkve ima stanovitu prednost u ovoj stvari. 
Katoličanstvo naprosto ne trpi skučivanje crkvenosti na određenu kulturu ili 
narodnost. Stoga je poučavanje katoličkih pastira o ispravnom shvaćnju 
nacionalnog u odnosu na vjersko u samom programu kršćanskog navještaja. 


1 1 Usp. M. Begović, Srpsko pravoslavlje i suvremena zbivanja u Hrvatskoj , u: Riječki 
Teološki Časopis 1/1993, br.l, 115-126. 

To je već širenje ekumenskog duha unutar same Katoličke crkve. U tom je 
pogledu jasnije da je ekumenizam kao organizirani pokret najprije nastao 
među nacionalnim crkvama, koje su osjetile duševnu muku i čežnju za 
jedinstvom. 

Uz ove stoljetne datosti rat je donio i nove probleme. Mnogi su započeti 
koraci ustuknuli i već sama tolerancija u mješovitim sredinama pravi je 
uspjeh. Posrijedi su opet najmanje vjerski razlozi. Politički interesi su 
izazvali pomutnju. Ivan Pavao II. se pita na koji je način moguće uspostaviti 
jedinstvo nakon tisuću godina. 12 U našim prilikama se i to čini lakšim 
negoli uspostava samih kontakata nakon nekoliko godina. Ekumenska 
pitanja na razini opće Crkve svode se na pitanja o Pismu i Predaji, 
Euharistiji, Svetom Redu, Učiteljstvu, papi i biskupima, štovanju Blažene 
Djevice Marije. 13 U našim prilikama bit ćemo sretni, kad o tome uopće 
počmemo raspravljati na jednoj višoj razini. Opet je opasno i neispravno 
toliko poopćiti problematiku kao da nema i drukčijih nastojanja. Sjećamo se 
nekadašnjih međufakultetskih susreta. Danas se počelo s uzajamnim 
posjetima crkvenih pastira i očekujemo nove korake. Zauzetost u Božjem 
vinogradu ne bi smjela oslabiti zbog bojazni od tuče. 


7, Uzajamnost 


Ako i sam Duh Sveti u svom djelovanju nailazi na zapreke u čovjeku, 
koji mu se ne otvori i ne prepusti njegovu vodstvu, koliko je već teže u 
stvarima koje se tiču ne jednoga čovjeka, nego dvojice ili više ljudi, 
poduzimati korake samo jednom. A ekumenizam je zadaća svih. On je 
zajednički interes. Jednostranost, bez gledanja licem u lice nije nikakva 
ekumenska metoda. Katolička se Crkva na II. vatikanskom saboru udaljila 
od besplodnog unijatizma - dozivanja odlutalih ovčica u svoj ovčinjak. I to 
je mogla učiniti ne odričući se svoje biti. Punina spasonosnih sredstava i 
dalje je ostala u cijelosti samo u Katoličkoj crkvi, ali to ne priječi da se 
potezi Duha primijete i kod drugih. I same nekršćane Bog spašava putevima 
koje on zna, a ne možemo ih zanijekati ako su nam stoljećima bili 
nedoznatljivi u okviru vlastitih ograničenosti. Divna je misao da se i 
nekršćani susreću s Isusom već samom činjenicom što su se rodili. Isus je 


12 UUS, 61. 

13 Usp. Isto, 79. 

njihov subrat - čovjek . 14 Tako ekumenizam u punom smislu svoje riječi 
označuje sveopći interes i sveopću zadaću. 


8. Nadilaženje ili zaključak 


U ekumenizmu se stalno govori o nadilaženju: nadilaženje povijesnih 
opterećenosti, kulturnih razlika, disciplinskih nepodudarnosti, dogmatskih 
neslaganja, raznolikosti teoloških pristupa itd. Očito da ekumenizam i sam u 
sebi nadilazi ljudske snage. Stoga je on djelo Duha. Ljudska krivo 
postavljena pitanja uzrok su nalaženju krivih rješenja, a otvorenost Duhu 
izvor je novih spoznaja, poticaja i snage za djelovanje. Možda zidovi koji 
nas dijele i ne dotiču neba, ali je Gospodin već davno izrazio svoju 
zabrinutost za naše podjele. Jagma za Kristovom haljinom mnoge je 
odvratila od pogleda na križ. A Krist je visio upravo na njemu i tu se rodila 
Crkva. U ustrajnom nadilaženju potrebno se uzdići iz baruštine jalovih 
prepirki. Zar se i može prepirati stojeći pod Križem? 

U svom nadilaženju ekumenizam nadilazi i ova razmišljanja. Provedba 
ekumenskih načela u konkretan život ipak je ostvariva (ta Bog ne traži 
nemoguće) i divna je suradnja s Duhom Svetim. 

fra Domagoj Runje 


14 Novi katekizam ( poruka vjere za odrasle), sa nizozemskog preveli: Marijan Grgić i Josip 
Kolanović, Stvarnost, Zagreb 1970, 294. 

NOVODOBNI DUH I BOGOSLOVI 


Zapis Stefana Zweiga “neobjašnjivo u nama, nad nama i oko nas” 
mogao bi biti poticajni razlog uopće našeg zanimanja za raznolikost 
života. Koliko god jedni poricali bogatstvo života, tvrdeći kako isto ne 
nalazimo u stvarnosti (život je odveć jednostavan, samo što novi ljudi 
proživljavaju nove-stare životne priče), moramo prihvatiti mogućnost 
životne raznolikosti makar kao potencijalnu, jer stvarna zbilja je za 
nju uvijek premala (M. Solar). 

Tko još ozbiljno shvaća krilaticu l’art pour l’art, drugim riječima, 
tko još čita zbog čitanjal Tko još u vremenu prenaglašene 
pokretljivosti ima strpljenja za dugu i tešku književnost? Ipak, ukoliko 
ta ista književnost proizlazi iz naših želja i potreba, tko joj može 
odoljeti? 

Ponukan nekakvom anemijom (kolotečinom) koja se uvukla u naše 
“svakodnevno” ophođenje s knjigom, odlučio sam preko anketnog 
upitnika pokušati “iznuditi” istinu od studenata naše teologije o svrsi, 
cilju, kakvoći, mjeri i načinu na koji još uvijek svi pokušavaju čitati. 
Sami anketni upitnik, čini se, nije bio najbolje oblikovan (zamišljen), 
ali usprkos svim nedorečenostima ipak sam došao do nekakvih (čak 
indikativnih) zaključaka. No, prije same analize (nazovimo, 
“vrednovanja”) želio bih u tom kontekstu navesti stanovita motrišta i 
naglaske iz određenih dokumenata II. vatikanskog sabora, da se uoči 
što zapravo znači studij (odgoj i obrazovanje) i koju važnost zauzima 
u svekolikom apostolskom angažmanu. 

U dokumentima II. vatikanskog sabora studiju, kao sredstvu 
pospješivanja pastoralne zauzetosti (intelektualnog apostolata), 
ostavljeno je dosta prostora. Već nas letimičan pogled u to uvjerava. 
Dekret o odgoju i obrazovanju svećenika (“O ptatam totius”, odsada 
OT) izražava brigu i skrb za solidniji i potpuniji duhovni odgoj, 
obnovu crkvenih studija, kao i za unapređenje užeg pastoralnog 
odgoja. Studij filozofije, u tom smislu, ima za cilj dovesti studente do 
temeljite i suvisle spoznaje čovjeka, svijeta i Boga, oslanjajući se na 
trajno vrijednu fdozofsku baštinu, a uzevši u obzir novija filozofska 
istraživanja i noviji razvoj znanosti, stvoriti solidne pretpostavke za 
uspješan dijalog s ljudima svoga vremena (usp. OT 15). Studij 


teologije, pak, ima temeljnu zadaću primjene vječnih istina koje će 
studenti crpsti iz Svetog Pisma kao duše čitave teologije, na 
promjenjive uvjete ljudskih zbivanja, saopćavanih na način shvatljiv i 
prihvatljiv suvremenom čovjeku (usp. OT 16). 

Samo poimanje i značajke škole, koje ova ima u očima saborskih 
otaca, a te su, izgrađivanje intelektualnih sposobnosti, razvijanje 
sposobnosti za pravilno rasuđivanje, uvođenje u kulturnu baštinu, 
razvijanje smisla za vrjednote, spremanje za profesionalni život, te 
stvaranje dispozicija za bolje međusobno razumjevanje (usp. 
“ Gravissimum educationis” 5 (Deklaracija o kršćanskom odgoju); 
odsada GE), jasan su poticaj za prepoznavanje “znakova vremena” i 
njihovo pravilno tumačenje u svjetlu istina utemeljenih na sigurnim 
izvorima, ne preferirajući jedne na štetu drugih (usp. “ Presbyterorum 
ordinis” 19 (Dekret o službi i životu svećenika); odsada PO). 

Dakle, to nastojanje oko istine, koje kao takovo uključuje gore 
spomenuto zanimanje za raznolikost života, nuka nas da u ovom 
kratkom preletu između dvije tajne (kako netko nazva čovjekovo 
tjeskobno bivovanje u prostoru i vremenu), provedemo život u 
smišljenom vrednovanju (odmjeravanju) datosti vlastitog životnog 
iskustva s bogatstvom životnog iskustva ljudi prošlih i sadašnjih, a 
koje tako jasno nalazi svoj vjerni izričaj upravo u literaturi, ukoliko je 
autentični izraz čovjekova života. Ta nije čovjek bez razloga došao do 
istine da “bez literature nema istine”! Tako da i “naše najdublje 
osobne želje možemo razabrati i prepoznati jedino ako ih možemo s 
drugima uspoređivati”. 1 Jer kako bismo drukčije utažili čeznutljive 
poglede za onim što je bilo, kao i želju da doznamo što nam život 
može ponuditi, ako ne bi postojale knjige, ti “kondenzirani vapaji za 
smislom” (D. Horvatić). 

Tko su današnji intelektualci 

Potrošačko društvo, naše društvo, vješto u spletkarenju i 
smicalicama, namećući svoju potrošačku logiku naprosto rastače 
kulturu. Pitam se o vrijednosti suvremenog čitalačkog ‘štiva’, kao 
proizvoda posve određene kulture koja je obilježena odsutnošću 
sposobnosti za meditiranjel Što nam dobra može ponuditi vrijeme u 

1 Usp. Milivoj Solar, Čemu čitati. Vijenac, br. 49/III, (16. XI. 1995.), 1 1. 

kojem se porok prevrednuje u vrjednotu, a razonoda uzdiže do 
kulturalnog dostojanstva ? * 2 Kako sačuvati i razvijati sposobnosti za 
pravilno rasuđivanje ? Kako ostvariti i prepoznati vlastiti identitet u 
pluralizmu (mješavini) kultura, gdje su sve kulture “ravnopravne”, a 
sama kultura shvaćena, ne kao odskočna daska, već kao zapreka 
čovjekovu hodu k autonomiji i emancipaciji? Kako se oduprijeti 
“kulturalnoj industriji” koja kao najuzorniji model čovjekove svijesti 
izabire, upravo i ne bez razloga, onaj bezlični (neosobni) kolektivni 
oblik što priječi život jedino dostojan čovjeka, život s mišljenjem ? 
Očito je potrebna visoka motivacija i snaga duha, da bi se danas bilo 
pobornik moralnog reda (tradicionalnih vrjednota) i poretka ! 3 

Naše vrijeme je tzv. “postmoderno vrijeme”. Što nam, zapravo, 
nudi postmoderni subjekt? Koja su temeljna obilježja postmodemog 
načina mišljenja? Ili, da postavim pitanje na način kako ga je postavio 
Milivoj Solar u svom djelu Laka i teška književnost, “...može li se 
ustvrditi da su se potrebe i želje (današnjeg čovjeka) promijenile do te 
mjere da književnost sada govori o nečemu drugome, jer zadovoljava 
drukčije potrebe”? No, bilo kako bilo, jedna je činjenica neprijeporna. 
Današnji čovjek “bira-odabire” (kao pred prepunom trpezom za 
vrijeme jela), ne prezajući ni od čega . 4 Naprosto, ništa ga ne može 
pokolebati u onome što on smatra važnim (bitnim) i čemu daje 
prvenstvo. 

Konačno, koliko je onih koji pišu zbog potrebe, ili neprevarljivog 
unutarnjeg osjećaja što ih nuka da se uzdignu u “višu sferu”? Alain 
Finkielkraut će napisati, u ranije navedenom djelu, da se suvremeni 
intelektualci radije klanjaju pred voljom za moći shovv-businessa, 
mode ili reklame. Kulturalna industrija gazi sve pred sobom! 
Temeljni zakon tržišta jest biti originalan (što jasno otežava ili često 
gotovo onemogućuje shvaćanje ili ulaženje u stanovito “događanje 
smisla”). Uspjeh, uopće bitno ovisi o poslovnoj dovitljivosti ili 


9 

z Usp. Alain Finkielkraut, Poraz mišljenja , (prev. Krunoslav Pranjić), Naprijed, Zagreb, 
1992, 134. 

3 Isto, 128. 

4 “ ... postmodema ne uspostavlja hijerarhiju (vrednota) i osporava kanonizaciju” - kaže 
Vedrana Martinović, osvrćući se na upravo objelodanjenu Solarovu knjigu Laka i teška 
književnost. - Vijenac , br. 49/III, (16. XI. 1995.), 13. 

čovjekovu osjećaju za imaginaciju . 5 Taj izvorno “ljudski kapital”, 
ljudski razum, je upregnut do graničnih mogućnosti. Čovjek je 
prisiljen, uz pomoć providonosnog pronicanja kroz iznenađenja, 
odgovarati na nezasitne apetite tržišta koji se pokazuju u trajnoj 
“potrebi za novim”. Taj, pak, prenaglašeni zahtjev za promjenama 
vodi do iznalaženja novih putova priopćavanja (“imenujući” nove 
slike i odnose koji prije naprosto nisu postojali) i promjene samog 
sadržaja izlaganja. 

Napokon, novootjelovljena forma ne nosi sa sobom nikakvu 
poruku. Ona naprosto prazni glavu i lišena je temeljne uloge koja se 
sastoji u prožimanju ovostranih elemenata misaonim kategorijama. 
Umjesto da nam suvremeno čitalačko ‘štivo’ donosi nove razloge 
nade, ili protivno ukazuje na beznačajnosti zbilje (budeći -oštreć i u 
nama osjećaj za postojeće vrjednote i otkrivajući istovremeno nove), 
ono nas lišava i temeljnog značenja, uništava i posljednji smisao. 
Vjerojatno nam nitko ne bi očitije pokazao tu osnovnu tendenciju 
postmodernog načina mišljenja kao Jean-Francois Lyotard, koji 
zaključuje kako postmoderna “više ne vjeruje metapričama”. 
Današnje doba ne osjeća potrebu za velikim, sveobjedinjujućim, 
sintezama (tako je i čitavi svijet shvaćen kao “svijet u krhotinama”). 
Znanje je, dosljedno tome, znanstveno (atomizirano), ne više 
narativno . 6 

To što nam se svakodnevno nudi jest “mješavina pogleda na svijet” 
i mnoštvo “ideologija svakodnevnice”, što se sve zajedno ne može 
tumačiti iz perspektive već razrađenog sustava vrjednota, mišljenja, ili 
naprosto nekakvih standariziranih putova ophođenja. Postmodernost 
ne podnosi nikakvu standarizaciju ili “kanonizaciju”. Ipak, ne treba 
svemu pridavati jednaku važnost i poklanjati jednaku pozornost. Nije 
sve vrijedno cijene za koju se prodaje! Trgovačko mešetarenje u tom 
pogledu ne pozna granica, a logika potrošačkog društva je prenaivna i 
lišena osnovne dimenzije razlikovanja, jer se povodi za “kulturom 
slike”, a trpe “kultura riječi”, kultura smisla, kultura značenja. 


5 O toj problematici postoji opsežno djelo koje je napisao Michael Novak, The Catholic Ethic 
and the Špirit of Capitalism (New York, 1993), gdje autor upravo analizira i vrednuje (često 
argumentirano kritizira) duh današnjeg društva i sve one posljedice koje slijede iz postupaka 
tog “novodobnog” duha. 

^ Usp. Milivoj Solar, Laka i teška književnost , Mala knjižnica Matice hrvatske, novi niz: 
kolo III, knjiga 14, Matica hrvatska, Zagreb, 1995, 42. 

Ono, zapravo, na što želim upozoriti jest tzv. trivijalna književnost, 
koja nas istovremeno upozorava na postojanje trivijalnih pisaca i 
trivijalnih čitatelja (pa makar se teoretičari književnosti još uvijek 
sporili oko samog značenja riječi “trivijalan”). 7 Očito da posve 
određenom stanju duha današnjeg čovjeka odgovara i određena 
književnost, kao njegov izvorni izražaj. “Trivijalnim očekivanjima” 
duha odgovaraju “trivijalni sadržaji”! 

Doista, tko još čita zbog čitanja?! Kako uopće shvatiti tu “čudnu” 
ljubav prema knjizi u vremenu prenaglašene pokretljivosti (i izričite 
želje da se brzo napreduje, odnosno, da se brzo odraste) i pošasti 
kulturalne industrije (komercijalizacije, profiterstva)? 


U dosluhu s vremenom 

Konačno, kroz odgovor na pitanja da li studenti naše Teologije 
uopće čitaju, što čitaju, na koji način čitaju i zašto uopće čitaju ili ne 
čitaju, dolazimo do središnje točke našeg zanimanja. U tom kontekstu 
potrebno je istaknuti da i neovisno o uspjehu ili neuspjehu provedene 
ankete, uvijek možemo doći do zanimljivih rezultata (ishoda), pa 
makar oni bili samo djelomični pokazatelji stvarnog stanja. Svaki 
odgovor je vrijedan pozornosti, pa čak i prazan list je nekakav 
odgovori. 

No, i dalje ostaje pitanje da li bogoslovi čitaju literaturu koja 
svjedoči “duh njihova vremena” (duh s kojim svakako trebaju 
računati ne žele li protivno biti djeca nekog vremena koje nije njihovo 
vrijeme, odnosno, žele li “upoznati” duh svoga vremena, njegova 
pitanja i odgovore, njegova temeljna očekivanja, stremljenja...)? S 
druge strane, koliko su sami bogoslovi, dosljedno tome, ukorijenjeni u 
svoje vrijeme i aktualne prilike? Koliko su svjesni potrebe za čitanjem 
kao jedinstvenog načina duhovne komunikacije s drugima, i kao bitne 
odrednice koja stvara (formira) sami njihov religiozni stav, duhovni 
obzor? 

Analizirajući pristigle odgovore, kao prvo, zamjećujem da u 
“kulturnoj politici” (daje tako nazovem) bogoslova, ili u zadovoljenju 
njihovih “kulturnih potreba”, nedostaje onaj kreativni elemenat. U 


7 Isto, 75. 

tom smislu, budući da očito nedostaje dobro izgrađena kritička svijest 
prisutna je trajna tendencija jednoličnog (uhodanog) načina 
razumijevanja i interpretacije same stvarnosti. Naime, pristigli 
odgovori očito govore u prilog činjenici da bogoslovi, velikim 
dijelom, nemaju dovoljno sluha za alternativne oblike mišljenja koji 
su zapravo i kroz povijest uvijek bili istinski pokretači života i 
napretka. Jer jedino odvažnost da se na trenutak pobjegne iz 
“ sigurnosti ” i (uobičajenog načina shvaćanja) suoči s “drukčijim” 
pogledima na životne datosti, može vidno proširiti naš duhovni i 
intelektualni vidokrug. Štoviše, potrebno je svim žarom i sam se 
uključiti u razvojne tendencije napretka ljudske misli. Tako upravo tu 
vidim razlog zbog čega su mnoga naša “pastoralna” nastojanja, 
unatoč prisutnoj pastoralnoj motivaciji, bez dovoljno jakog učinka. 
Obrazovanje, naime, prema riječima Bogdana Suchodolskog, 
shvaćeno kao intenziviranje ljudskog razvoja, “treba postati najhitnija 
životna vrijednost ”. 8 

U tom kontekstu, govora o intelektualnoj izgradnji kao jednog od 
preduvjeta za poznavanje i bolje shvaćanje same vjere, kao i načina za 
oblikovanje pojedinca, sam nas papa naših dana Ivan Pavao II. u 
svojoj apostolskoj pobudnici Pastores dabo vobis potiče, kada kaže: 
“ Sadašnje prilike, teško ranjene religioznom ravnodušnošću i 
proširenim nepovjerenjem u pogledu stvarne sposobnosti razuma za 
dosezanjem objektivne i sveopće istine, te novim problemima i 
pitanjima koja su izazvana znanstvenim i tehničkim otkrićima, vapiju 
za visokom razinom intelektualne izgradnje, za takvom naime koja će 
svećenike još više osposobiti da navještaju nepromjenjivo Kristovo 
evanđelje, baš u takvim okolnostima, te ih učini uvjerljivima pred 
opravdanim traženjima ljudskoga razuma 9 

Mislim da se u okviru naše problematike može govoriti o 
svojevrsnoj kulturnoj otuđenosti bogoslova. U prilog toj tvrdnji, 
smatram kako može pridonijeti (rezultat) analize odgovora na anketni 
upitnik kojega je moguće dijagnosticirati: s ukusom ali zastarjelo! 
Doista, koliko je vjerovati odgovorima iz ankete, mogu ustvrditi da su 


8 Usg. Bogdan Suchodolski, Permanentno obrazovanje i stvaralaštvo. Školske novine, 
Zagreb, 1988, 51. 

9 Ivan Pavao II., Pastores dabo vobis - apostolska postsinodalna pobudnica kleru i vjernicima 
o svećeničkoj izgradnji (formaciji) u sadašnjim prilikama, (prev. Ivan Šaško i Ivan Curić), 
Nadbiskupski duhovni stol - Glas Koncila, Zagreb, s. a. br. 51. (odsada PDV). 

studenti sposobni prepoznati vrijedno ‘štivo’, zainteresirati se za riječ 
(poruku, misao, ideju vrijednu pozornosti i predstavljenu u vrijednoj i 
umjetnički prepoznatljivoj formi), ali istovremeno i da nisu na “ti” (da 
nisu u dosluhu) s novijim kretanjima znanosti, ili dosljedno tome, da 
nisu upućeni u noviju kulturnu baštinu. K tome uz ona djela koja su 
istaknuta kao ključna u stvaranju (oblikovanju) duhovno-kulturnog 
profila studenata ne treba previdjeti ni posezanje za ostvarenjima onih 
autora, čija djela spadaju u kategoriju onih “koja su pročitana i prije 
nego su napisana” (Italo Calvino). 

Jednostavnije rečeno, djelima koja su kadra (i imaju namjeru) 
oblikovati u čovjeku zdravu kritičku svijest, svakako bi valjalo dati 
prednost i svrstati ih u kategoriju “poželjnih” (prioritetnih). Tako u 
različitim nastojanjima pojedinaca, koji poduzimlju mučna i naporna 
“razmišljanja” kako bi učinili korak naprijed na putu do objektivnije i 
napokon univerzalne istine, pred nas iskrsava temeljni zahtjev 
(imperativ trenutka) suradnje i osobnog (vlastitog) doprinosa u tom 
“kultiviranju istine” (usp. PDV 52). S obzirom na svrhu i ciljeve, koje 
studenti žele ostvariti, nastojeći čitanjem proširiti vlastita obzorja, 
nema dvojbe da na prvo mjesto izbijaju zahtjevi da se primjereno 
odgovori na one aktivnosti sto proizlaze iz “pastoralne motivacije” 
(pastoralnog usmjerenja). Budući da je gore naglašena tendencija 
kulturalne industrije koja ima za cilj da robovi zavole svoje 
robovanje (kako bi se postigao trijumf propagande ostvarene ne time 
da se nešto čini, već time da se suspreže da se nešto čini, kako to 
lijepo i u pravoj umjetničkoj formi piše Aldous Huxley u predgovoru 
svoga djela Divni novi svijet), svakako je tu jedan od bitnih poticaja 
za zanimanje o raznolikosti života i čovjekova neutaživa strast za 
mišljenjem i. 10 

Naime, kako ističe papa naših dana Ivan Pavao II. u svojoj 
apostolskoj pobudnici Pastores dabo vobis, važno je poznavanje 
stanja, ali je još važnije tumačenje prilika. Za vjernika je to “izazov” 
vezan na zov (...) da se omogući “Evanđelju poziva i svećeništva” 
izreći svoju vječnu istinu u promjenjivim životnim okolnostima (usp. 
PDV 10). Nameće se tako pitanje, u kojoj je mjeri kod naših studenata 


Smatram kako bi se u taj kontekst mogla vrlo dobro uklopiti misao Edmunda Burkea , 
ka.ko je već navodi B. Suchodolski: ... ljudi radije čine glupe stvari koje su se uvijek činile, 
nego da čine pametne stvari koje dosada nitko nije ni pokušao” (Vidi, Bogdan Suchodolski, 
Permanentno obrazovanje i stvaralaštvo , 25.). 

prisutna ta strast za mišljenjem ? Drugim riječima, da li je moguće 
prepoznati tu “potrebu za novim”, ili svijest o važnosti toga “kako 
prolazimo prostorom, što činimo u prostoru, odnosno, kako nam 
uopće prolazi život”? Mislim, kako s pravom na temelju anketnih 
odgovora, mogu dovesti (staviti) u pitanje svijest (ili svijesnost) 
studenata, što ne bih želio generalizirati, o važnosti aktualnog 
trenutka i da će zapravo ono što sada rade poslije uživati (oplakivati). 
Ili, drukčije rečeno, smatram da je moguće staviti u pitanje pravu 
mjeru prisutnosti “pastoralne motivacije” (pastoralne ljubavi kao 
temeljnog pokretača apostolskog dinamizama) za potpuniju (inte- 
gralnu) intelektualnu formaciju. Rekao bih da upravo to vrijeme 
prenaglašenog zahtjeva za brzim odrastanjem postavlja pred nas takvu 
vrstu zadataka koje nitko drugi ne može izvršiti osim nas samih. 
Naime, od presudnog je značenja da student (svećenički kandidat), 
kao budući pastoralni promicatelj, bude upućen u šaroliku lepezu 
različitih (priznatih) biblijskih komentara, papinsku nauku o različitim 
pitanjima, nauku Učiteljstva Crkve... U protivnom, kako se uopće 
može ostvariti “evagelizacija kultura”, odnosno, izvršiti “inkulturacija 
poruke vjere”. 

Konačno, u okviru govora o načinu na koji naši studenti pristupaju 
knjizi, zapažam prisutnost manjka kulture čitanja. Zapravo, čitanje je 
oduvijek bila svojevrsna umjetnost. Čitanje je vještina kojom treba 
ovladati. Čitanje je umjeće koje sve više zahtijeva određeno 
predznanje i upućenost u problematiku. Dosljedno tome, i znanje iz 
dana u dan biva “profinjenije”, istančanije! Postoji izreka: Čitaj malo, 
da bi čitao dobro, ili kako to već kaže lat. pisac: Timeo hominem unius 
libri! (Bojim se čovjeka koji je pročitao samo jednu knjigu). Također: 
Lectionem sine. calamo temporis perditionem puta! (Čitanje bez 
olovke smatraj gubljenjem vremena!). 

Doista, biti u dosluhu s vremenom imperativ je trenutka i zadaća 
koja temelji svoje obrazloženje u samom dinamizmu sakramenta reda. 
“Držanje koraka” s hodom povijesti jedan je između mnogih ljudskih 
razloga što potiče na apostolski angažman svećenika, čime je zapravo 
označena i vjernost svećeničkoj službi “kao procesu trajnog 
obraćenja” (usp. PDV 70). 

jra Joško Kodzoman 

RIJEČ O TOLERANCIJI 


Tvrditi kako nas na sveukupno djelovanje, pa tako dakako i na pisanje, 
nagoni imperativ metanoje - ne znači puno više od puke racionalne dosjetke, 
koja na tronu sebedostatnosti šuti o ciljevima. Međutim, odmah na početku 
htio bih ovu tvrdnju omeđiti, što znači ne prepustiti je gipkosti čitateljeva 
intelekta i njegovim prohtjevima, nego sugerirati njezin opseg. Ovdje, 
naime, želim progovoriti u prilog življenja tolerancije. Nadalje mislim kako 
se podrazumijeva da me na pisanje u svezi s ovom problematikom ne navodi 
želja da joj sročim slučajnošću inspiriran panegirik, nego baš ona, njoj 
suprotna stvarnost, istinski je pokretač mog pera. Zar nije dovoljno sagledati 
situaciju oko nas u proteklih nekoliko godina i vidjeti stravične posljedice 
netolerancije?! 

Ako cilj nije ostati na površini manifestacija, treba se spustiti do temelja. 
U temelju netolerancije leži zlo, dok se u podnožju tolerancije nalazi obris 
ljubavi, pravednost. Zlo kojim je čovjek pogođen, kojemu oduvijek nastoji 
naći korijene i rastumačiti ga, pruža mjesto relativnom pesimizmu kad se 
radi o pobjedi njemu suprotne realnosti. No, mirenje sa zlom i nenastojanje 
da ga se otkloni svakako je nedopustivo. Ako se navedeno pesimističko 
stajalište konkretizira na našu problematiku, dobije se stav o toleranciji kao 
utopiji, koju nije moguće ostvariti na zemlji. Naime, “zdrava ljudska pamet” 
vlada argumentom poput onog: ni čašu vode ne možeš popiti, a da ne 
progutaš milijune sićušnih stvorenja. Ovakve dobro skrojene misli mnoge 
ostavljaju u fatalističkim okvirima pomirenosti, a sve što mogu reći staje u 
izjavu: to je tako. Međutim, uvjeren sam da se ovoj lucidnoj primjedbi o čaši 
vode može vrlo lako pridati narav sofizma. Životno načelo iz kojeg je 
iznikao nikako nije jedino moguće. 

Sama činjenica da postoji ljubav i da ju je svatko od nas manje ili više 
iskusio otvara nam nova prostranstva. Spomenuta izjava zapravo previđa da 
prioritet samoostvarenja ne nosi nužno u sebi samo jednu osobu, nego da 
može, ako hoće, uključiti i osobnu korist drugoga. Doduše, mizantropiji 
sklona teorija i ovdje može primjetiti kako je navedeni altruizam opet 
solipsistička reklama, ali pod kapom nebeskom nema ničega većeg. 

Na početku sam istaknuo da želim svoj glas nade dati življenju 
tolerancije. Mislim kako odmah treba odbaciti pomisao kako je glavna 
njezina svrha omogućiti društvenu funkcionalnost. Nepoštedno glodanje 
među ljudima nije vrhunac što bi ga tolerancija morala postići. Dopustite mi 


tautologiju: tolerancija nije samo tolerancija, ona bi trebala imati puno 
uzvišeniju zadaću. 

O njoj svakako ne može biti govora, a da se ne spomene sloboda. Ona je 
ta koja može izabrati dobro i zlo. O njoj ovise mir i rat, život i smrt. Ona 
samu sebe može omeđiti i stvoriti životno suglasje, isto kao što raskalašena 
dovodi do trvenja. Sloboda koja stvara toleranciju ona je koja staje gdje 
hoće, a ne ona koja čini što hoće. Ona nema samo crtu skučavanja, nego je 
orijentirana na onu pozitivnu, koja govori iz Kristovih riječi:”Ljubite jedni 
druge kao što sam ja vas ljubio”. 

Taj drugi, čovjek do mene, moj bližnji, može biti tretiran u rasponima 
sartreovskog prokletstva, a u tom slučaju dolazi do bezobzirnog uništavanja, 
kojemu je rat samo najviši stupanj. Taj isti čovjek može mi biti slika Božja, 
odsjaj njegova lica. Njegova sloboda može se od stvarnosti koja me sputava 
pretvoriti ujedini istinski način moga življenja. 

Mislim na kraju kako nam je svima jasno da nismo tako sazdani da 
bismo mogli opstati kao otoci, ali isto tako da nismo pozvani da budemo 
sudionici u ljudskom zvjerinjaku. Toleranciju bih u ovom kontekstu 
smjestio između osamljenosti i despotizma. Ona bi trebala utirati put ljubavi. 


fra Stipe Vrdoljak 

Aktualnosti 


RAD KAO TEMELJNI ZAHTJEV 
LJUDSKE NARAVI 


Čovjek je stvaralačko biće, pozvan po naravi na djelovanje dovršiti Božje 
stvaranje. Ne mijenja čovjek radom samo materijalni svijet nego usavršuje 
samog sebe, postaje čovječniji. Ljudski rad proizlazi iz osobe koja kao da 
predmetima utiskuje svoj pečat i podvrgava ih svojoj volji ( Gaudium et spes, 
br. 67). 

Ako je smisao čovjekove egzistencije u stalnoj težnji za napretkom i 
usavršavanju svega što postoji i samoga sebe, onda je rad i radni odgoj u 
žarištu tog procesa jer omogućuje neprestani napredak i usavršavanje. 
Čovjek svojim radom prihvaća i ostvaruje svoje ljudske dužnosti u 
odgovornosti prema društvu. U životu ljudi zajednički rade, surađuju u radu, 
razvijaju se kao društvena bića. Rad povezuje ljude. 1 


Rad u službi osobnog usavršavanja čovjeka 

Čovjek svojim radom ne samo da preobrazuje stvari i društvo, već 
usavršuje samoga sebe. Puno toga uči, razvija svoje sposobnosti i samoga 
sebe premašuje. Taj razvitak, ako se ispravno shvati, vrijedi više nego samo 
nagomilavanje vanjskog bogatstva. Čovjek vrijedi po onome što jest, a ne po 
onome što ima (GS, br. 35). Rad može postati izvor sreće i zadovoljstva. 
Uspjeh u radu oduševljava i pokreće osobu u ostvarivanju novih radnih 
pothvata. 

Radom čovjek popravlja uvjete svojega života, kako bi bolje odgovorio 
zahtjevima i potrebama svoje naravi, ima više mogućnosti posvetiti se 
djelatnostima koje razvijaju njegovu osobu (kulturi, bogoštovlju, športu, 
susretu s drugima) i u nekom smislu postaje više čovjek. 


^ Usp. ANTE VUKASOVIĆ, Pedagogija, Hrvatski katolički zbor "Mi", Zagreb, 16. 


Osobu usavršavaju ne samo veliki, javno priznati poslovi, kao znanstveni 
pronalasci, nego i oni mali, svakidašnji, najneznatniji i najnevredniji u 
ljudskim očima. Svaki pojedinac ima zadaću ostvariti vlastiti zadatak u 
profesiji u kojoj radi; primljene darove usavršiti i tako postići svoju puninu. 

Rad i djelovanje koje čovjek izvršava, zadobiva svoju puninu jedino 
snagom Božjeg dara i poslanja koje je upravljeno čovjeku. Podnoseći mučan 
napor, rada u jedinstvu s Isusom, obrtnikom iz Nazareta i propetim na 
Kalvariji, čovjek na neki način surađuje sa Sinom Božjim u njegovu 
otkupiteljskom djelu. On se iskazuje učenikom Kristovim noseći križ, svaki 
dan u djelatnosti koju je pozvan vršiti. 

“U ljudskom radu kršćanin nalazi komadić križa Kristova i prihvaća ga u 
istom duhu otkupljenja s kojim je Krist prihvatio križ za nas. Zahvaljujući 
svjetlu kojim nas prožima Kristovo uskrsnuće, u radu uvijek nalazimo iskru 
novoga života, novog dobra, nalazimo nagovještaj “novog neba i nove 
zemlje” (Usp 2 Pt 3, 13; Dj 21, 1) u kojima čovjek i svijet imaju udjela 
naporom rada”(Ivan Pavao II., Laborem exercens, br. 27). 

Iščekivanje nove zemlje nikako ne smije oslabiti, nego mora razbuditi u 
nama brigu za izgradnju ove zemlje gdje raste Crkva koja nam već pruža 
neku sliku onog boljeg svijeta. 


Rad u službi zajednice 

Ljudska inteligencija pronalazi proizvodne mogućnosti zemlje i 
višestruke načine kojima se mogu zadovoljiti ljudske potrebe. U solidarnoj 
suradnji ljudi stvaraju se radne zajednice, uvijek sve širih i dostojnijih 
povjerenja, kako bi se izvela promjena ljudske prirodne okoline. Taj proces 
uključuje važne kreposti, kao mamost, radinost, razboritost u preuzimanju 
razumnih rizika, dostojnost povjerenja i vjernost u međuljudskim odnosima 
(usp. Ivan Pavao II., Centesimus annus, br. 32). 

Svakome mora biti omogućeno da u radu crpi sredstva za uzdržavanje 
života svoga i za služenje ljudskoj zajednici, muškima i ženskima, zdravima 
i prikraćenima, domaćima i useljenicima. Već prema prilikama, društvo 
mora pomoći svojim građanima da si priskrbe rad i zaposlenje. 

Rad je, na neki način, uvjet koji omogućuje zasnivanje obitelji, jer obitelj 
iziskuje sredstva za život, koja čovjek normalno stječe radom. Rad i 
radišnost uvjetuju i cio odgojni proces unutar obitelji. 

Zajednički život u obitelji, vjerskim ili nekim drugim zajednicama, uz 
blagodati koje iz njega proizlaze, zahtjeva žrtvu i odricanje od svih. 
Međutim, često je teret rada loše raspoređen. Godinama se ramena što nose 
najveći dio tereta sagibaju, a preko te žrtve ostatak družine, zahvaljujući toj 

žrtvi, može mimo ići kroz život. Ali gle! Ispod tih ramena je srce, a u tom 
srcu, malo po malo, klija čir samosažaljenja, raste u dugim, tihim, osobnim 
razmišljanjima. Jednog dana, jednog ružnog dana, povodom nekog teškog 
napora ili poradi uboda neke nutarnje igle, čir prsne i prosipa po tijelu svoj 
fini otrov! “Dosta, sad dosta! Bio sam do sada vaš sluga a niste ni primjetili, 
žrtvovao sam život dok ste se vi zabavljali...! Kako mogu voljeti, uistinu 
voljeti brata koji živi iz dana u dan na mojim leđima i plaća mi 
ravnodušnošću, a često i prijezirom? Kako se mogu ugodno osjećati u 
samostanu u kojem braća nisu povela računa o mojoj pravoj ličnosti i nisu 
shvatila moje zasluge? Kako još mogu s voljom raditi u poduzeću gdje su 
unaprijedili nesposobnjakovića, a mene gurnuli u stranu, osudili na 
svakodnevnu jednoličnost? Ne, ne može se... i doista više ne mogu voljeti. 
Ali ne moći voljeti nije više mala stvar. Ljubav, bilo mi to drago ili ne, svrha 
je mog života, razlog moga postojanja, jedina prava radost koje se nikad 
zasititi ne možemo kad je jednom steknemo” 2 

Na ovaj problem Isus nam odgovara svojim životom. Samo u njemu 
čovječanstvo može naći svoje najveće dostojanstvo i vrijednost, najdublji 
smisao i jedini pravi uzor. 

Jer on, koji je jedini bio nevin, prava nevinost, sagnuo je glavu pod 
udarcima, nije se pozivao na pravednost, platio je na svom tijelu i duhu 
grijeh svih. Od toga časa zauvijek je uveden zakon proštenja, milosrđa i 
ljubavi koja ide iznad pravde. Tako je završila epoha samosažaljenja i 
započela je, s Kristom, dinastija žrtve. Prave žrtve, tihe žrtve, žrtve kao što 
se žrtvuje janje, žrtve koja prihvaća da bude žrtva i koja u plamenu svoje 
ljubavi spaljuje suharke nepravde. 3 

Kršćanin koji zanemaruje svoje vremenite dužnosti, zanemaruje i svoje . 
dužnosti prema bližnjemu i prema samome Bogu, te dovodi u pitanje svoje 
vječno spasenje. Neka se kršćani radije vesele, što po primjeru Krista koji je 
provodio život radnika, mogu sve svoje ljudske djelatnosti obavljati tako da 
ljudska, obiteljska, profesionalna, znanstveno tehnička nastojanja ujedinjuje 
u životnu sintezu s religioznim vrjednotama pod čijim se uzvišenim 
vodstvom sve upravlja na slavu Božju (GS, br. 43). Kršćani ni ne pomišljaju 
da se dostignuća što su ih ljudi svojim silama stvorili suprostavljaju Božjoj 
moći i kao da bi razumna stvorenja bila takmac Stvoritelju. Naprotiv, oni su 
uvjereni da su pobjede čovječanstva znak veličine Božje i plod neizrecive 
njegove zamisli... Iz toga se jasno vidi da poruka ne odvraća ljude od 


2 CARLO CARRETTO, Pisma iz pustinje, Radosna vijest, Sarajevo, 1973,129 - 130. 

3 Usp. Isto, 133. 

izgradnje svijeta niti ih potiče da zanemare dobra drugih ljudi, nego ih, 
naprotiv, na to još jače obavezuje (GS, br. 34). 


Zlouporaba rada i radnika 

Radom čovjek otkriva prirodne sile, ali ih ne uspijeva uvijek svladati i 
usmjeriti ih na dobro čovječanstva (GS, br. 4). Štoviše, iz iskustva se zna, da 
sve što je inteligencijom proizvedeno može se okrenuti i na uništenje 
čovjeka. Uzrok tomu treba tražiti u čovjekovoj sklonosti grijehu i u tomu što 
duhovni napredak ne ide u korak s tehničkim progresom. Zbog svega toga 
čovjek osjeća gotovo egzistencijalnu nesigurnost za svoju budućnost i za 
budućnost svijeta. 

Samovolja, nasilje, nepravda, grabež neprestano čine od rada ne samo 
preteški teret već i područje mržnje i razdora. 4 Umjesto da podupru težnju 
cijeloga čovječanstva za dobro, rad i njegovi plodovi često ostaju u rukama 
nekolicine, dok veliki dio čovječanstva trpi zbog nedostatka i najpotrebnijih 
dobara za život. Zbog grijeha rad uistinu sadrži i napast da čovjek zaboravi 
na pravednu uporabu dobara i na pravedan odnos prema drugima i prema 
samome Bogu (GS br. 37). Mnogi pobornici “materijalističke i 
ekonomističke” misli shvaćaju i tumače rad kao neku vrst robe koju radnik - 
posebice industrijski radnik - prodaje poslodavcu koji je istovremeno 
vlasnik kapitala, tj. svih sredstava rada i sredstava koja omogućavaju 
proizvodnju. 

Sve što vrijeđa integritet i dostojanstvo ljudske osobe kao što su 
neljudski uvjeti života, nedostojni uvjeti rada gdje se s radnicima ne postupa 
kao sa slobodnim i odgovornim osobama nego kao s prostim sredstvima 
zarade, svi ovi postupci sramotni su već sami po sebi i dok truju ljudsku 
civilizaciju osobito stoje nasuprot s čašću koju je čovjeku dao Stvoritelj (GS 
br. 27). 


Rad - pravo svakoga čovjeka 

Osobito je bolan problem kad nezaposlenost pogađa prvenstveno mlade 
koji, pošto su se pripremili odgovarajućom kulturnom, tehničkom i 
profesionalnom formacijom, ne uspijevaju naći zaposlenje i s ogorčenjem 
gledaju kako se izjalovljuje njihova iskrena volja da rade i njihova 
raspoloživost da preuzmu na sebe odgovornost za ekonomski i društveni 


4 Rad, XAVIER LEON - DUFOUR, Rječnik biblijske teologije, KS, ZG 1993, 1064. 

razvitak zajednice. Dužnost je poslodavca odlučno djelovati protiv 
nezaposlenosti koja je uvijek zlo, a kada dosegne određene dimenzije, 
postaje prava društvena nevolja. 

Obveza doprinosa za nezaposlene, tj. dužnost da se pruži nužna potpora 
za život nezaposlenih i njihovih obitelji, jest dužnost koja proizlazi iz 
temeljnog načela moralnog reda na tom području, tj. načela o zajedničkoj 
uporabi dobara ili, govoreći još jednostavnije, iz prava na život i postojanje. 
Ako se baci pogled na cjelokupnu ljudsku obitelj po svoj zemlji, čovjek se 
mora osjetiti pogođenim uznemiravajućom činjenicom golemih razmjera: 
dok sjedne strane prilično velik dio prirodnih bogatstava ostaje neiskorišten, 
s druge strane postoje gomile nezaposlenih, poluzaposlenih, neizmjerno 
mnoštvo izgladnjelih. Ta činjenica, bez sumnje, svjedoči kako unutar 
pojedinih političkih zajednica i u njihovim međusobnim odnosima na 
konkretnoj i svjetskoj razini - što se tiče organizacije rada i zaposlenja, ima 
nešto što ne funkcionira, i to baš na najkritičnijim i najvažnijim točkama 
društvenog života (LE, br. 18). 


Problem rada u Hrvatskoj 

Na ovaj veliki problem modernoga društva nisu u stanju odgovoriti ni 
najrazvijenije države, pa ni Hrvatska koju je zahvatio vihor rata i razaranja. 
Zbog rata, ali i sve veće nejednakosti ugrožava se ravnoteža društva. 
Nelegalna veza između monopola određenih poduzetnika i države 
opterećuje opće troškove društva. Obezvrjeđivanje radne snage pod izlikom 
obnove dinamičnosti gospodarstva vodi dubokoj deontološkoj krizi 
radničkog pitanja. 

Kako to da su se neki poduzetnici u Hrvatskoj nevjerojatno obogatili 
poslujući s državom, dok su druga poduzeća zbog neplaćanja države morala 
propasti a njezini radnici ostati na ulici? 5 

Tu je i problem nedovoljne brige o demobiliziranim braniteljima, 
invalidima Domovinskog rata i obiteljima poginulih branitelja. Njihove 
traume, koje su doživjeli u ratu i zbog rata, bit će zaliječene jedino 
primjerenom društvenom brigom o njima. Nebriga društva donosi im nova, 
još bolnija poniženja i patnje. 

Svakome u Hrvatskoj trenutna situacija treba postati jasan znak 
ozbiljnosti vremena u kojem živimo. Poslije slobode koja je plaćena 
golemim žrtvama treba shvatiti i prihvatiti da nije trenutak za životarenje. 


5 Usp. DARKO PLEVNIK, Društvo voštanih figura. Slobodna Dalmacija, Split, 17. veljače 
1996, 6. 

stranačko nadmudrivanje, lažna obećanja, politički diletantizam, borbu za 
vlast, traženje “službenog krivca“ i čekanja da nam netko drugi rješava naše 
vlastite probleme. Obnovljenje dolazi preko moralne obnove svih 
odgovornih i radnika i poslodavaca i države i sindikata. Ne po svaku cijenu 
forsirati gospodarski napredak na štetu zaposlenosti. 6 

Ne surađivati u zlim činima 

Kršćani su, kao i svi ljudi dobre volje, pozvani, zbog teške obveze u 
savjesti, da formalno ne surađuju u takvim činima koji su, premda dopušteni 
civilnim zakonodavstvom, u suprotnost s Božjim zakonom. Doista, s 
moralnog stajališta nikad nije dopušteno surađivati u zlu. Takva suradnja 
događa se kad se izvrše djela, zbog same svoje naravi ili zbog oblika koje 
zadobiva u određenom kontekstu, procjeni kao izravno sudjelovanje u 
nekom činu protiv nedužnog ljudskog života ili kao sudjelovanje u 
nemoralnoj namjeri glavnog počinitelja. Ta suradnja nikad ne može biti 
opravdana, ni pozivanjem na slobodu drugoga niti oslanjanjem na činjenici 
daje građanski zakon predviđa: za djela koja svatko osobno izvršava, doista, 
moralna odgovornost kojoj nitko ne može izbjeći i prema kojoj će sam Bog 
svakoga suditi (Usp. IVAN PAVAO II., Evangelium vitae, br. 75). 

Zaključak 

Čovjek treba nasljedovati Boga i kad se odmara i kad radi, jer je Bog sam 
htio predstaviti svoje stvaralačko djelo u obliku rada i odmora. To djelo 
Božje nastavlja se u svijetu svakog dana kako svjedoče Kristove riječi: “Moj 
Otac radi stalno..." (Iv 5, 17). Radi svojom stvaralačkom snagom držeći u 
egzistenciji svijet koji je pozvao u bivstvo iz ničega, i djeluje svojom 
spasonosnom snagom u srcima ljudi, koje je od početka odredio za “odmor 
u zajedništvu sa sobom, u kući Očevoj” (Iv 14, 2). 

Čovjek se osjeća neograničenim u svojim željama i pozvanim na viši 
život. Da bi se to postiglo jedini je put odricanje i napor, ostavljajući po 
strani sve ono što je drugotno. Jedino preko žrtve i rada moguće je razviti 
osobnost i moralne kvalitete dotične osobe. Da bi bili sposobni za odricanje 
potrebno je pronaći nutarnji skup vrjednota koje opravdavaju taj napor. 


fra Josip Cvitković 


6 Usp. JOSIP JELENIĆ, Problem nezaposlenosti prema socijalnom nauku Crkve, 
Obnovljeni život, Zagreb 1993, 72. 

JE LI PRAVO NA SLOBODU IZRAŽAVANJA 
KRŠĆANSKA VRJEDNOTA? 


Čovjek, društvo i pravo 

Čovjek je kruna svega stvorenoga, biće stvoreno na sliku Božju i kao 
takvi svi smo djeca jednog Oca Stvoritelja isti po svom ljudskom 
dostojanstvu kao i pravima i obvezama. U ovo vrijeme imamo prave prigode 
slušati o pravu čovjeka i ugroženosti tog prava na slobodu izražavanja, 
informacija i ostalog na što kao ljudska bića polažemo neotuđivo pravo. Ako 
je ugroženo i najmanje ljudsko pravo samim tim ugrožen je čovjek u svojoj 
cjelovitosti i svom življenju dostojnom čovjeka. Zacijelo, da pravo na 
slobodu izražavanja spada u temeljna ljudska prava, jer čovjek kao 
društveno biće živi, radi i uspostavlja dijalog s ostalim članovima ljudskog 
društva. Državni zakoni, od viših do nižih, više ili manje savršeno donose 
jasno daje čovjek dostojanstven i da posjeduje prava koja mu nitko ne može 
oduzeti. I totalitarni sustavi imaju na papiru zajamčena prava čovjeka, iako u 
praksi sve izgleda znatno drukčije. Pravo na slobodu izražavanja jedan je od 
glavnih temelja koji drže demokraciju kao najbolju građevinu koju je 
ljudsko društvo moglo izgraditi, da bi to istom društvu bilo dobro. Mora 
postojati sloboda komuniciranja koja uključuje slobodu pojedinaca i skupina 
da istražuju i šire svoje novosti i da se slobodno koriste sredstvima 
informiranja. Sloboda komunikacije koja je u okviru ustavnog zakona, ne 
smije biti sputavana već pomagana i promicana od svih političkih, pravnih i 
društvenih struktura. Mediji i informacije imaju veliku ulogu u odgajanju i 
oblikovanju čovjeka koji pod tim jakim utjecajem stvara svoje mišljenje. 


Sloboda i pravo 

Uvijek treba podržavati slobodu govora, mass-medija i svega onog što 
stvara javno mnijenje. Za svaku osudu su oni totalitarni sustavi koji ne 
dozvoljavaju slobodu rasprave i koji imaju monopol nad sredstvima javnog 
informiranja, bilo da provode državnu cenzuru ili da na bilo koji način brane 
skupini ili pojedincu pravo da izrazi javno svoje mišljenje. Javno mnijenje 
postoji u svakom normalnom društvu, a stvaraju ga ljudi koji su, svjesni 
svog vlastitog, osobnog i društvenog ponašanja. Da bi uopće došlo do 
javnog mnijenja mora postojati sloboda izražavanja, kao i odgovarajući 
sukob mišljenja pojedinaca ili skupina, kako bi se na taj način dobilo ono 
mnijenje koje je valjano, a svakako odbacila sva ona koja su loša. Svima 


nama treba biti jasno da moja sloboda prestaje tamo gdje počinje pravo 
drugoga. Pravo na slobodu govora ne znači pravo govoriti bilo što. Iznositi 
poluistine ili čak neistine te vrijeđati bilo koga ne smije nitko činiti, i pri 
tome se pozivati na pravo slobode govora. Slobodno se izražavati i misliti 
svojstveno je svakom ljudskom biću i ako se razborito i istinito postupa onda 
to više nije samo osobno pravo već i zahtjev općeg dobra. 


Crkva i pravo 

Crkva nema izričitih zapisa o svakom pojedinom ljudskom pravu koje 
kao takvo neotuđivo pripada svakom čovjeku samim tim što je ljudsko biće, 
bez obzira na kulturnu, rasnu, vjersku, nacionalnu, političku ili bilo kakvu 
drugu pripadnost. Ipak Crkva ima puniji pojam o dostojanstvu svakog 
čovjeka od bilo kojeg kataloga ljudskih prava. Nema nijednog ljudskog 
prava koji Crkva ne bi promicala, prihvaćala i branila. Iako se Crkva nije 
zasebno bavila slobodom govora ipak je u više dokumenata izričito istaknuto 
što se toga tiče. Koncilska konstitucija “Gaudium et spes” donosi u 62. točki 
sljedeće: “Treba vjernicima, i klericima i laicima, priznati potpunu slobodu 
istraživanja, mišljenja kao i poniznog i odvažnog izražavanja svog mnijenja 
tamo gdje su kompetentni .” Sigurno da se taj tekst u prvom redu odnosi na 
slobodu izražavanja u Crkvi, no nije krivo uzeti ga kao usmjerenje za 
općenito postupanje. 

Očito je dakle da “ponizno i odvažno izražavanje svojih misli” 
podrazumjeva dvije stvari: kao prvo, to izražavanje svojih misli ne smije biti 
u službi oholosti, te kao drugo, da se uvijek i svugdje treba zalagati za 
ostvarivanje prava na slobodu izražavanja. Važno je da se sloboda 
izražavanja koristi u onim trenutcima gdje je sudionik komunikacije upućen 
u predmet o kojem se raspravlja i o njemu ima potrebno znanje. Svaki, baš 
svaki čovjek ima pravo na svoje mišljenje pa bilo ono i krivo zbog npr. 
neinformiranosti ili zbog nekog osobnog, pojedinačnog iskustva, koje 
ponekad može biti iznimka, ali nitko nije dužan objavljivati takva, možda 
kriva mišljenja, pogotovo ako onaj koji bi to mišljenje trebao propustiti u 
javnost zna da ono zbog svoje manjkavosti ne može pozitivno pridonijeti 
općem dobru. Pri govoru o slobodi izražavanja s crkvenog stajališta svakako 
je prijeko potrebno istaknuti kako bi svaki govor morao biti u skladu s 
moralnim, načelima, a osobito bi morao biti istinit. Samo istinit i 
vjerodostojan govor može pomoći dok je svaka laž ili obmana obično vrlo 
kratkog vijeka. 

fra Ilija Mikulić 

F ranjinim stopama 


ASIŽANIN I DRUGI 


Dostojanstvo i najveće čovjekove vrjednote svoje ispunjenje ne nalazi u 
svečanim proglasima stranaka, u zavodljivim političkim i filozofskim 
sustavima, u visokim načelima Ustava naroda, u deklaracijama UN-a, nego 
u načinu kako se žive međuljudski odnosi, društvene i redovničke 
odgovornosti i svakodnevni život rada, odmora, ljubavi, služenja i drugi 
odnosi s bližnjim. Na temelju te stvarnosti treba analizirati poruku, sadržaj 
programa jedne stranke, političkog sustava, religije, redovničke zajednice. 

U toj se stvarnosti Svetac iz Assisa, sa svojim življenjem i razmišljanjem, 
nudi kao uzor odnosa s drugim i poštivanja drugoga. Franjo nije imao samo 
poseban način uspostavljanja odnosa s Bogom, nego također i način 
življenja odnosa s drugim. Tim svojim ponašanjem i tumačenjem odnosa s 
drugima stvorio je određeni stil koji se pokazuje u pozdravima, u načinu 
rada, u trenutcima boravka i odnosa s drugima, u trenutcima življenja s 
drugim i postojanja za druge. 

Franjo je uspio razviti osjećaj poštovanja prema drugome i posebnu 
ljubaznost koja od njega čini neprijepornoga brata svih ljudi. Čelano piše za 
njega da je i prije obraćenja bio veoma uljudan, privlačan i prijazan (Toma 
Čelanski, Prvi životopis sv. Franje (1 Čel) 2). Njegova uljudnost prema 
svima privlači povjerenje svih i postaje povjerljiv prijatelj koji se nikada nije 
poslužio drugim zbog vlastitog interesa. A to znači pobijediti vlastiti 
egoizam. Bilo prije kao i poslije obraćenja bijaše "ruke veoma podatljive... 
prema svim ljudima se u svemu pokazivao nadasve blagim, čestitu se 
ponašanju sviju korisno prilagođavao " ( 1 Čel 83). 


Franjina uljudnost prema drugima označuje zajedništvo ljudskih kreposti: 
poštivanje, darežljivost, širokogrudnost, velikodušnost, ljubaznost, otmje- 
nost, koje čine od njega osobu uravnoteženu, privlačnu, blisku i prijateljsku. 

Njegovo obraćenje nije tražilo umiranje ili umanjenje njegovih naravnih 
kvaliteta nego usmjerenje istih i njihov potpuni razvoj prema evanđeoskim 
kriterijima. On je uvijek bio vjeran Bogu i uvijek gaje tražio. Od djetinjstva 
je imao darežljivu dušu, bio je otvoren prema siromasima. Bio je uglađene 
duše i nije trebao odbacivati ono što bijaše vulgarno. Kako sam veli svoje 
obraćenje duguje zagraljaju gubavca: "dok bijah u grijesima bilo mi je odveć 
odurno gledati gubavce; i sam Gospodin me dovede među njih i bijah 
milosrdan prema njima. 1 dok se vraćah od njih, ono što mi se činjaše 
odurnim pretvori mi se u duševnu i tjelesnu slast" ( Oporuka (OR) 2-3). To je 
pečat njegova obraćenja. Od tog dana postaje druga osoba. Altruistička 
osoba i osoba koja je sigurna daje u tom bratu zagrlio Krista (usp. Mt 25,35- 
36.40). Njegovo je obraćenje izvjesno iskustvo po kojem ono što mu je bilo 
odurno postaje slatko. To nije moralno obraćenje, nego ulazak u novi način 
mišljenja, djelovanja i ponašanja. U njegovoj duši više ne caruje ljubav 
prema samome sebi nego ljubav prema bratu čovjeku. 

Franjo je pošao od bitnog uvjerenja: sve ono što nam je Bog dao jest 
dobro i zbog toga treba dopustiti razvoj i zrenje tih naravnih mogućnosti. 
Bog je stvorio čovjeka kao čudo. "Hvala ti što sam stvoren tako čudesno" 
kliče psalmist (Ps 139,14), a knjiga Postanka komentira izvještaj o stvaranju 
čovjeka ovim riječima: "/ vidje Bog sve što je učinio, i bijaše veoma dobro " 
(Post 1,31). Franjo će u svojoj originalnosti načiniti još jedan korak dalje. U 
petoj Opomeni čitamo: "Gledaj, čovječe, na koliku te je uzvišenost postavio 
Gospodin, jer te je stvorio na sliku svoga ljubljenoga Sina i na njegovu 
priliku s obzirom na duh" ( Opomene (OP) V, 1 ). Krist, za Franju, postaje 
model prema kojem se Otac inspirirao stvarajući čovjeka. Krist Bog-Čovjek 
postaje model čovjeka u njegovoj tjelesnosti i u njegovoj duhovnosti. Čitav 
čovjek, dakle, i duša i tijelo nalaze svoj model u Bogu. 

Temelje tog originalnog Franjinog razmišljanja nalazimo u 
novozavjetnim tekstovima. Sveti Ivan piše: "U početku bijaše Riječ i Riječ 
bijaše u Boga i Riječ bijaše Bog. Sve postade po njoj i bez nje ne postade 
ništa" (Iv 1,1-3; usp. 1 Kor 8,6; Kol 1,15-16). Upravo zbog toga u Franji ne 
susrećemo dualizam između naravnoga i nadnaravnoga. On i nadalje ostaje 
uljudan, prijazan, velikodušan, ugodan suputnik i izvrstan prijatelj. A to je 
mogao biti jer čitavo njegovo življenje i djelovanje izvire iz iskustva vjere i 
evanđeoske poruke. Upravo ta vjera i evanđeoska perspektiva mu dopušta da 
se u Pismu svim vjernicima prestavlja kao "brat Franjo, vaš maleni sluga 
koji stoji pod nogama svih" ( Pismo svim vjernicima II (2 P) 87). 

On otvara srce svima, svima onima koji su potrebni ljudske ljubavi. Svi 
oni mogu naći mjesto u njegovu srcu: siromašni, bolesni, osobe koje žive na 
rubu društva, pa čak i braća lopovi. Bonaventura to ovako izriče: "Posebnom 
je nježnošću prilazio onima koji su pogođeni bilo kakvom tjelesnom 
nesrećom. Ako je kod nekoga opazio neimaštinu, nestašicu nečega, 
nježnošću je svoga ljubaznoga srca svraćao pažnju na Krista. Blagost mu 
bijaše urođena, a nadodana ljubav Kristova ju je podvostručila. Zato mu se 
srce upravo rastapalo prema siromašnima i bolesnima. Kojima nije mogao 
pružiti ruku, pružio bi im osjećaj" (Sv. Bonaventura, Životopis sv. Franje 
(Zagreb 1981) VIII, 5). Ljubav Kristova zahvatila je njegovo srce kao i srce 
sv. Pavla koji poručuje Korinćanima: "Naše se srce raširilo. U nama vam 
nije tijesno, ali vi ste tijesni u svojim srcima. Za uzvrat - govorim vam kao 
svojoj djeci - raširite se i vi" (2 Kor 6,1 1-13). 

Upravo stoga želi biti najmanji i sluga svih ljudi. Na taj način se 
predstavlja kao antilogika uobičajenog ponašanja u našim civilizacijama. To 
radi jer je uvjeren daje jedina ispravna logika u društvenom životu ona koja 
ide prema nesebičnom služenju svih ljudi. Franjo, prije nego što govori o 
čovjeku, ljubi ga i služi ga kao brata. Koliko se zna, mali je broj ljudi uspio 
ljubiti i služiti svoje bližnje tako istinski kao Svetac iz Assisa. Za Asižanina 
blažen je onaj čovjek koji podnosi, ljubi i služi bližnjega: "Blago čovjeku 
koji svoga bližnjega podnosi u njegovim slabostima onako kako bi želio da 
drugi njega podnose kad bi bio u sličnoj prigodi" (OP XVIII, 1). 

Franjo je ljubio toliko intezivno Boga i zbog toga je mogao također 
intezivno ljubiti i ljude. Na čovjeka uvijek gleda kao sina Božjega. Bog je 
stvorio čovjeka. Bog je Otac svima. Nadalje, prema tom istom čovjeku Bog 
je pokazao svoju veliku ljubav šaljući svoga Sina da svojim Utjelovljenjem i 
Otkupljenjem pokaže koliko voli svoje stvorenje na zemlji i koliko mu je 
dostojanstvo. Stoga naš Svetac i vrjednuje čovjeka u odnosu prema Bogu: 
"Kolik je čovjek pred Bogom, toliko vrijedi i ništa više" (OP XIX, 2). 

Iz te Božje ljubavi izvire i Svečeva ljubav koja mu nije dopuštala da 
može imati neprijatelje niti je mogao mrziti druge. Zanimljivo je da u svojim 
spisima nigdje nikoga ne napada, ne vrijeđa, ne govori loše o onima koji ne 
dijele njegovo mišljenje, koji ne žive po zakonu svete majke Crkve. Čitav 
njegov život, čitavo njegovo djelovanje, svi projekti njegova života bili su 
upravljeni prema stvaranju zajednice u kojoj će vladati ljubav i dobri 
postupci i tu neće biti mjesta mržnji i njezinim posljedicama. Oholost, 
gordost, bahatost i privilegij svakoga tipa bit će eliminirani. 

Franjo se ponaša prema svima jednako, ponizno i s ljubavlju. Franjo, 
ukrašen originalnom osobnošću želi poštivati drugoga - ti - sa svojom 
osobnošću, svojim kvalitetama, svojim karizmama, svojim prirodnim 

mogućnostima dajući prostor drugome da ih razvije, a to isto želi i od 
drugih. U Pismu ministru to vrlo jasno izražava: "I ne želi od njih drugo 
nego što ti Gospodin dade " ( Pismo ministru (PM) 6). 

U drugome uvijek vidi sliku Boga. S tim svojim držanjem nije izazivao 
negodovanje, zavist, ljubomoru, jer ne želi uvrijediti nikoga nego 
jednostavno želi služiti, ljubiti, pomagati i oslobađati. Rečeno jednos- 
tavnijim riječima želi biti jednostavan. Upravo ta evanđeoska jednostavnost 
vodi Franju traženju nečega novoga i različitoga što se ne nalazi u 
institucijama njemu poznatim. Zbog toga se više oslanja na čovjeka nego na 
instituciju, više na život nego na normu, više na Krista evanđelja nego na 
Krista teologa, više na čovjeka kojeg susreće na ulici ili polju nego na 
čovjeka apstraktnog i definiranog od filozofa. Franjo vjeruje čovjeku i u 
njega polaže nadu i uvjeren je da čovjek može biti brat bližnjemu i da se 
tako može stvoriti sveopće bratstvo. 

Drugi je za Franju brat s kojim se izjednačio sam Krist kad je rekao: "Što 
god učinite jednomu od ove moje najmanje braće, meni ste učinili" (Mt 
25,40). 

Drugi je za njega onaj kojega treba ljubiti kao što nas ljubi Krist: 
"Zapovijed vam novu dajem: ljubite jedni druge; kao što sam ja ljubio vas 
tako i vi ljubite jedni druge" (Iv 13,34). 

Drugi je za njega dar Kristove ljubavi, kojemu treba iskazati svu pažnju, 
ljubav, darovati mu sebe, kao što je Krist naš dar, dar Boga Oca. 

Drugi je za Sveca prilika da komunicira s njim i u zajedništvu s njim s 
Bogom. 

Upravo zbog toga Franjo nije samo proklamirao daje čovjek čovjeku brat 
nego također želi živjeti u skupini manje braće koju naziva bratstvo.To 
bratstvo prihvaća sve bez razlike: siromašne, bogate, neuke, učene, grešne i 
svete. Prihvaća sve bez razlike jer u njima vidi Božji dar: " Gospodin mi je 
dao braću" (OR 14). A to bratstvo ima svrhu živjeti Evanđelje i biti glasnik 
mira, ljubavi i sveopćeg bratstva među ljudima. 

Tu leži razlog zbog kojeg ne želi da niti jedan brat ima vlast nad drugim 
bratom, želi da se uzajamno služe, da nijedan ne čini zlo drugome i da ne 
govori zlo o drugome: "Neka nijedan od braće ne vrši kakvu vlast ili 
gospodarenje, napose nad braćom... neka nijedan brat ne učini ili ne rekne 
drugome ništa zlo; štoviše, neka po duhovnoj ljubavi rado služe i pokoravaju 
se jedni drugima" ( Nepotvrđeno Pravilo (NPr) V,9.13). Želi eliminirati sve 
ono što bd moglo uništiti bratstvo: ravnodušnost, egoizam, oholost, kritiku, 
mrmljanje, podjelu, življenje na račun drugoga. Njegova je želja da se braća 
"gdje god bila i na kojem se mjestu našla međusobno bez prigovora duhovno 
i s puno ljubavi časte i poštuju" (NPr VII, 16). Franjo želi da se njegova 

braća "uvijek međusobno ljube" ( Oporuka učinjena u Sijeni (ORS) 3) jer je 
njegova želja da od tog bratstva učini obitelj u kojoj bi trebala vladati 
nježnija i jača ljubav od one koju ima majka prema vlastitom sinu: "Ako 
majka hrani i ljubi svoga tjelesnoga sina (usp. 1 Sol 2,7), koliko brižljivije 
mora svaki ljubiti i hraniti svoga duhovnoga brata?" ( Potvrđeno Pravilo 
(PPr) VI, 8). 

Znajući da su odanost i poštovanje prema drugima nužni zahtjevi ljubavi 
nazivlje blaženim onog brata koji poštuje drugoga: "Blago sluzi koji toliko 
ljubi svoga brata i toliko ga se boji kad je daleko od njega kao da bi bio uz 
njega, te ništa ne govori njemu za leđima što ne bi mogao reći u ljubavi pred 
njim " (OP 25). 

Prema izvještaju prvih biografa čini se da je Franjo uspio u svojoj 
zamisli. Čelano piše: "Kako je bila žarka bratska ljubav novih Kristovih 
učenika! Kako je u njima snažna ljubav prema njihovoj redovničkoj obitelji! 
Svaki put kad bi se na kojem mjestu, ili na putu, kako se moglo dogoditi, 
susreli, bio je to pravi izljev njihove duhovne ljubavi, jedine ljubavi koja je 
iznad svake druge ljubavi izvor pravog bratoljublja. I bili su čisti zagrljaji, 
nježni osjećaji, sveti poljupci, ugodni razgovori, čedni osmijesi, vedro lice, 
oko jednostavno, duh ponizan, govor uljudan, odgovori ljubazni, potpuna 
jednodušnost u njihovu idealu, spremno poštovanje i neumorno međusobno 
služenje!" (1 Čel 38) I Legenda trojice drugova daje slično svjedočanstvo: 
"Ljubili su jedan drugoga dubokim osjećajem, služili su jedan drugomu i 
priskrbljivali potrebno, kao što bi činila mati sa svojim jedincem kojega 
nježno ljubi. Ljubav koja im je plamtjela u srcu bila je takva da su bili 
spremni predati se u smrt bez oklijvanja, ne samo iz ljubavi prema Kristu 
nego također i da spase tijelo i dušu braće!" ( Legedna trojice drugova (TD) 
IX, 41). 

Vršenje ljubavi prema brači postaje kult. Franjevačko je bratstvo prije 
svega kultualno bratstvo, jer je sastavljeno od osoba koje su posvećene Bogu 
i, zbog ljubavi prema Bogu, služenju braći. 

Prema Franjinin razmišljanjima i djelima njegovo se bratstvo ne smije 
ograničiti samo na one koji su unutar bratstva. Ta se klima bratstva treba 
proširiti na čitav stvoreni svijet stvarajući nove međuljudske odnose sa svim 
ljudima. To bratstvo treba prihvatiti sve tipove osoba: "I tko god k njima 
dođe, prijatelj ili protivnik, tat ili razbojnik, neka ga prime dobrostivo " (NPr 
VII, 14). Članovi bratstva trebaju biti otvoreni prema svima, trebaju biti 
maleni, ponizni i puni poštovanja prema svakoj osobi, ne osuđujući niti 
prezirući nikoga: "neka druge ne osuđuju; nego neka budu blagi, miroljubivi 
i čedni, krotki i ponizni, i neka sa svakim uljudno govore kako dolikuje" (PPr 
III, 11). Taj se smisao bratstva temelji na uvjerenju univerzalnog Božjeg 

očinstva i na bratstvu s Kristom koji je brat svima. Zato je za Franju cijelo 
čovječanstvo jedna jedina obitelj koja ima Oca na nebu zajedno sa starijim 
bratom Isusom Kristom. 

Franjo je shvatio da je glavni začetnik, spasitelj društva upravo Krist 
osobno. On djeluje preko ljubavi, tako da ljubav pokazuje Boga nazočnim i 
djelatnim: ubi caritas ibi Deus est. Način djelovanja više je svjedočanstvo 
životom negoli organizirano zalaganje na području društvenoga. Upravo 
zato, Franjo je, s braćom koja su mu darovana, bio znak Božje nazočnosti u 
društvu u kojem je živio. Zajedno sa svojom prvom braćom pokazao je daje 
moguće biti brat bližnjemu. Njihov je život bio znak koji je pokazivao Krista 
nazočna i djelatna u narodu. To je svjedočanstvo privlačilo Bogu više od 
svakog propovijedanja ili djela milosrđa odvojena od bratske ljubavi. 

Franjo se, svojim spisima i djelima, pokazao kao izvanredni organizator i 
usmjerivač međuljudskih odnosa, urešen intuicijom da bi otkrio i izgradio 
velike osobnosti. 

Jedna takva osobnost potrebna je i u našim vremenima i prostorima da bi 
nam pokazala kako se vrednuje, poštuje i ljubi drugi, kakvi bi trebali biti 
odnosi s drugim i kako se služi drugoga. 

To je veliki izazov nama koji se ponosimo da smo njegovi duhovni 
sinovi. Velik izazov nama, a i onima s kojima dijelimo darovano nam 
vrijeme i ove Bogomdane prostore, da u njima ostvarimo bratskije društvo. 


fra Ante Čovo 

Meditativni kutak 


O POTREBI ODLUKE... 

Nedostatak odluke izvor je brojnih problema u životu Bogu posvećenih 
osoba. U duhovnom životu to je ključno pitanje koje se ne može zaobići bez 
posljedica. 

Drugim riječima, u našem životu potrebna je sposobnost za donošenje 
odluka. Mi osjećamo život kao izazov, kao nagnuće da nešto postignemo. A 
to nije moguće bez odluke. Tek odluka daje sigurnost našemu putu. Zato je 
ona nužna. 

Ima jedna pjesma D. Cesarića, Mrtva luka. U toj pjesmi pjesnik piše o 
lađi od koje se očekuje da plovi, ali ona se boji ploviti i zato nije lađa nego 
plutača. Ispod nje more je plitko i tanko. I ta je luka onda mrtva luka, jer iz 
nje nitko ne isplovljava na pučinu mora... Tako je pjesnik izrazio alegorijski 
situaciju oko sebe. Slično se ponaša i čovjek bez odluke: boji se isploviti! 

O potrebi odluke puno je lakše govoriti nego li je donijeti. Svi smo mi 
pomalo neodlučni. Bojimo se odluke jer ona uvijek podrazumijeva "birati 
jedno a ne drugo". To pokušavamo izbjeći tako što se ne odlučujemo. Pritom 
mislimo kako ćemo imati "i jedno i drugo". A zapravo na kraju nemamo "ni 
jedno ni drugo". Puno ljudi to u svom životu kasno spozna ili čak nikada... 

"Odlučnost" danas nije na cijeni. Redoviti izgovor kojim opravdavamo 
izbjegavanje odluke jest svijest vlastite prosječnosti i iskustvo vlastite 
slabosti, nesavršenosti, zapletenosti. Pa onda nemamo hrabrosti odlučiti se. 
To je pogrešno: kao da Bog ne zna kako smo sazdani. On s tim računa... 

Puno ozbiljniji i dublji razlog zašto se ljudi danas teško odlučuju leži u 
nedostatku iskustva živoga Boga. Nema istinske odluke bez iskustva živoga 
Boga! Jer, odluka bez iskustva njegove prisutnosti je prazna, apstraktna. Kao 
što vrijedi i obratno: naše iskustvo bez osobne odluke ostaje bezlično, 
nijemo... 

Kako do iskustva? Tako što kažem: "Evo me!" U potrazi za Bogom ide 
se cijelim bićem, a ne samo u izvanjskim nastojanjima! Zato se od mene 
očekuje uvijek "prvi korak" jer Gospodin poštuje ljudsku slobodu. Pritom, 
ne ostaje nikada dužan: ako ja učinim prvi korak, on čini zauzvrat sto koraka 
prema meni! 


Svaka je odluka, dakle, uvijek u narastanju. Ja se odlučujem za taj i taj 
put, ali ga još nisam učinio. Koračajući ja primjenjujem odluku. Zato odluka 
treba rasti... Onaj tko se jednom uputio, taj gleda prema cilju i cilj mu daje 
snagu na putu... On zna da je najvažnija svijest da mogu nešto učiniti za 
Boga i ljude. 

Osobe koje ne žele hodati uvijek nalaze nove zapreke, uvijek iste 
žalopojke kako smo samo ljudi, kako je sve promjenjivo... Tome ide u prilog 
danas jako raširena predrasuda: "odlučiti se" uvijek podrazumijeva neku 
vrstu nasilja nad čovjekom! To nije istina: donijeti odluku vrhunac je vlastite 
osobnosti i slobode ! Na to nas podsjećaju različiti "egzistencijalizmi": 
čovjek tek istinski postoji u slobodnoj odluci; preko nje oblikuje vlastitu 
egzistenciju... 

Biblija je to odavno znala: ona u čovjekovoj sposobnosti da slobodno 
odlučuje vidi čovjekovu veličinu. Poznat je teološki napor R. Bultmanna da 
upravo preko kategorije odluke egzistencijalno protumači Evanđelje... 

I preostaje još najvažnije: donijeti odluku pretpostavlja ljubav! 
Redovnički život ne može postati bijeg, nadomjestak, utočište, jer nas je 
strah života izvan samostanskih zidina. To se prije ili kasnije osveti... 
Odluka za redovnički život može biti samo plod velikodušne ljubavi prema 
Bogu. Jer, ljudi nas prije ili kasnije, na ovaj ili onaj način razočaraju, ali Bog 
nas nikada ne može razočarati ako smo se njemu predali. On ostaje vjeran i 
kada smo mi nevjerni! 

U ljubavi se, dakle, tek susreće iskustvo i odluka. Ljubav koja ne bi 
nikada imala snage da se konačno odluči za partnera, teško se može 
opravdati. Tek ljubav koja zna reći "da" u vjernosti postaje osobna i 
dijaloška! 

Drukčije kazano: donijeti odluku znači potpuno se predati Jednom! 
Usredotočiti se na Jedno! Bog se nama predao potpuno i on nije zadovoljan 
dok se mi njemu ne predamo potpuno! 

fra Anđelko Domazet 

Književni izlog 


DRAGI MOJ JA 

Prošlo je već dvadeset godina otkako si u meni, a da nisam ni svjestan 
bio da si me čitavo vrijeme pratio. Nije problem što si me pratio i što si 
čitavo vrijeme otkrivao moje tajne i možda se smiješio ponekad mojim 
postupcima. U tome nema ništa loše jer nisam znao za Tebe. Još u majčinoj 
utrobi bio si skupa sa mnom i hranili smo se istom krvi, a kupali se u istoj 
vodi. I čitavo to vrijeme ti si znao za mene, a nisi mi se htio javiti - opraštam 
ti. Punih devet mjeseci bili smo skupa bez straha da nas netko iznenadi ili 
možda da nas netko istuče i zlo nam učini. Bilo nam je lijepo tu podno 
majčinog srca što je kucalo za nas. A onda? Jednog dana, kad je došlo 
vrijeme da se trgnemo iz majčina krila ugledali smo sve ono što nas je 
kasnije mučilo. Nisam znao da si ti ja, a ja ti. Čitavo moje djenjstvo proteklo- 
je u dječjim vratolomijama ponekad sa suzama u oku ili možda sa 
smiješkom koji je privlačio nečiji pogled i dušu. A ti si bio tu, odnosno ja. 
Što, zar dijete zna da ima još netko tko se zove Ja i koji skupa živi s njim od 
začeća? Ne znam, možda to netko otkrije vrlo rano, ali uz pomoć svoga Ja. 
Za mene ti si bio novina, premda su mi neki govorili o Tebi, ali to mi se 
činilo jako zamršenim područjem tako da nisam puno razbijao glavu 
razmišljajući. I tako je prošlo rano djetinjstvo i prva novina - škola. 

Sva ta pusta pilanja i ispiranja mozga popela su mi se na vrh glave. Gdje 
si ti bio tada, odnosno ja, pa mogao si mi se barem ponekad javiti i učiniti 
me sretnim ili možda uputiti na pravi put? Bio sam sam, barem sam tako 
mislio tada, a ti si se negdje skrivao u dubini moga bića, odnosno našega. 
Dječje svađe, zanosi i nestašluci navirali su iz mene, a da ni sam nisam znao 
od kuda su dolazili. Često sam gledao sjenu što me je pratila prilikom 
sunčeva zagrljaja i zamišljao sam kako imam jednog šutljivog prijatelja koji 
me uvijek prati i u dobru i u zlu. Dok se sunce skrivalo iza oblaka što su 
gospodarili nebom ona je nestajala, a ja sam znao da će se pojaviti čim me 
jedna zraka obasja. Kadkad sam je želio zgaziti daje nema ili pobjeći od nje, 
ali nije mi uspijevalo, mislio sam da se pretvara da mi bude prijateljem, a 
ona je šutila. Čekaj malo, zar to nije bio tvoj govor izražavanja dragi moj Ja? 
Pa naravno, kako sam mogao biti tako glup sve te mladenačke godine. 
Molim te oprosti mi! Došlo je vrijeme prvih sjetnih pogleda, po prvi put sam 


osjetio da živim. Bio sam netko, barem sam se takvim smatrao. Osjetio sam 
da me netko gleda i ja sam se prepustio tome pogledu, a ti me nisi odvraćao 
od toga. Jednostavno sam bio toliko opijen mislima da se nisam ni 
zaustavljao na pitanju o tvome postojanju. A ti si opet šutio. Onda jednog 
dana, ne znam da li je bio sunčan ili tmuran, počeo sam osjećati da ima još 
netko u meni. Uvijek me je taj glas upozoravao, Da li si to bio ti, odnosno 
moj Ja, kojega je Netko postavio? A ne, ti se ne bi zadržavao na tim 
stvarima. Znam da sve ovo što pišem. Tebi nije strano čak se sigurno mnogo 
bolje sjećaš nego ja. Ali eto jednostavno me nešto nagoni da ti pišem da se 
sjetiš da te nisam zaboravio i da sam otkrio tvoju prisutnot. Prvi sjetni 
pogledi minuše i dođe vrijeme da se počme živjeti i misliti svojom glavom. 
Mislio sam da sam najpametniji na svijetu i da mi nema ravna. Želio sam 
dosegnuti vrhunce planina jednim pomakom ruke ili možda prijeći svemir 
poput sunčeve svjetlosti. A onda, dok je sunce zapadalo negdje daleko iza 
obzorja i dok sam stajao na morskoj obali opijen zvukom valova i krikom 
galebova, razmišljajući o ratnicima svjetlosti rodi se misao da nije samo 
moje tijelo to što me čini. Tog trenutka u suton pojavio si se ti, moj dragi Ja, 
hvala ti. Otkrio sam brojne tajne koje su me sputavale u ovome životu, i 
spoznao sam da ima još jedno Ja koje me neće napuštati nikada. 


fra Ante Udovičić 

SREĆA 


Neka sve imaju, 
neka je more njihovo, 
rijeke neka popiju, 
zlato im umjesto drveta, 
dijamanti umjesto kamena, 
neka im sve što žele, 
neka me muče, 
ali suze su nam iste. 


Popij sve rijeke, 
ja ću žedan biti. 

Posjeći sva stabla, 
ja ću drhtati. 

Od svih kamenja kuću sagradi, 
ja ću na kiši biti. 

Eto ti sve, 

ništa mi od toga ne treba. 

Ja ću te tješiti, 
suze ti brisati. 


Eto ti sve more, 
ja ću patiti. 


fra Ante Jurica 

JOŠ NADE IMA 


Išao sam livadama da bih našao 
cvijet, 

za bolji svijet. 

Prelazio sam planine i gore 
samo da bih došao 
do izvora prave vode. 

Osjećao sam bol s pticom koju 
ubija 
zima, 

razmišljajući, 
još proljeća ima. 

Čekao sam leptira krila zlatnih 
da mi donese 
radost 

proljetnog jutra. 

Divio sam se zagrljaju ljudi 
i života, uvijek želio 
da bude bolje. 


Nailazio sam na ljude 
svakakvog kova, 
grešnike i bjednike, 
siromašne i prezrene. 

Gledao sam majke kako 
ubijaju djecu, 
očeve koji 
zalutaše. 

Vjerovao sam u bolja 
vremena i plakao 
nad prošlim, 
želio sam... 

Gledajući nebo, 
poželio sam krila, 
da šapnem svijetu: 
još Nade ima! 

fra Ivan Šipić 

PUT KRIŽA 


1. Isus osuđen na smrt 

Tamo negdje na Istoku donesena je presuda. On mora umrijeti. Osuda 
nepravedna, opravdana je na Zapadu. No, On je odlučio: branit će se. Ta i 
osuđenik vrijedi koliko i “sudac”, ako ne i više. 

2. Isus prima na se križ 

Primio je na se križ, križ koji je u obliku šarene uniforme. Taj je križ težak, 
no svet. 

3. Isus pada prvi put pod križem 

Smrtonosne cijevi su zarigale vatrom, “blagoslovljene” lordovim planom i 
on je pao prvi put. No, iz krvavog tla ustaje drugi, isti kao i ovaj koji je pao i 
nastavlja nositi šareni križ. Više se ni ne pomišlja na povratak. Prekasno je. 
Postoji samo naprijed. 

4. Isus sreta svoju svetu majku 

Te večeri kad je ponio križ, majka mu je dala blagoslov. Nije joj dao 
zaplakati, jer čuo je da se za mučenicima ne plače, nego se pjeva zajedno s 
njima. 

5. Simun pomaže Isusu nositi križ 

Šimun kardinal nije bio prisiljen pomoći mu nositi križ, bio je svjestan da 
pomaže pravedniku, a on je uvijek za pravdu. Hvala ti, Šimune, kaže mu on 
poput Branimira nekoć davno. 

6. Veronika pruža Isusu rubac 

Ne treba mu od nje rubac, dovoljan je samo pogled koji će mu dati snage i 
uvjeriti ga da njezino srce kuca uz njega. Pogled mu daje snage da križ 
donese do kraja, kad će opet moći biti skupa. 

7. Isus pada drugi put pod križem 

Opet grme smrtonosne cijevi, “s blagoslovom” valjda opet nekog lorda. Pao 
je. No, ustaje drugi i nosi križ dalje. Ta, lordovi, shvatite, križonosaca ima 
više od vas. 

8. Isus tješi Jeruzalemske žene 

Ne plačite! Pjevajte, jer pjesma mi snagu daje. Ne plačite nada mnom, nego 
rodite još ovakvih poput mene. 

9. Isus pada treći put pod križem 

Tuku opet, zemlja se potresa, pao je opet. Udrite, pucajte, srušite sve, ali ima 
onih koji će opet ustati i donijeti sveti križ do vrha, gdje vaše cijevi ne mogu 
doprijeti. 

10. Isusa svlače i poje žučju 

Dopao im je šaka. Svjetlo je u rukama tame. Trgaju s njega šareni križ i gaze 
po njemu, on stoji gol sa sječi vom ispod vrata. Zar je to kraj? Ne. Svjetlo je 
jače. 

1 1. Isusa pribijaju na križ 

Nož je prošao kroz bijelo meso i zacrvenio se. Nož je postiđen, a onaj u 
čijim je rukama likuje: “Eto mu sada, pa nek ustane”. 

12. Isus umire na križu 

Umro je. No, prije toga im je oprostio i dao im prijateljski savjet da bježe, 
jer doći će oni koji su kao i on, a ima ih puno. 

13. Isusovo tijelo u Marijinu krilu 

Majka ga je opet primila u krilu, kao kad je bio dijete. No, onda se veselo 
smijao, a sada mu je pogled bez života. Majka ne plače, nego šalje onoga što 
bijaše naslonjen na njega da ga u grob polože. 

14. Isusa polažu u grob 

Brat ga je položio u grob. Brat je ponosan na njega, jer ima brata za 
mučenika, jer ima zagovornika. No, brat ni svjestan nije što će se još 
dogoditi. 

15. Uskrsnuće 

Brat nije daleko odmakao od groba, kad se začu grmljavina velika, jača od 
svih istočnih topova. A onda, savršena tišina, narušena cvrkutom ptica. 
Okreni se brate, smogni snage. Okrenuo se polako i odmah kleknuo, jer 
vidje brata svoga visoko gore s križem izvan domašaja istočnih topova 
“blagoslovljenih” lordovom krvavom rukom. 


U Makarskoj, 17. 09. 1994. 


fra Ante Jurica 

Povijesne crtice 


POVIJESNI PREGLED DJELOVANJA FRANJEVAČKE 
TEOLOGIJE U MAKARSKOJ 1 


Filozofsko-teološko učilište, Franjevačka teologija - Makarska, 
jedno je od mnogobrojnih aktivnosti franjevačke Provincije Presv. 
Otkupitelja, koje je kroz stoljeća usrdno služilo i služi Bogu i Božjem 
Narodu, a posebno Crkvi u Hrvata. Godine 1986. ta je školska 
ustanova proslavila “pet puta zlatni jubilej”, tj. 250. obljetnicu (1736. 
- 1986.) svoga postojanja, čime se zapravo svrstala među značajnija i 
osposobljenija bogoslovska učilišta u južnoslavenskim krajevima (to 
su riječi Državnog Tajništva Vatikana upućene upravi bogoslovije 
prigodom njezine znamenite 250. obljetnice). U tom kontekstu, 
potrebno je istaknuti da je svaki uspjeh (značajniji zamah) ili pad 
razine fakultetske naobrazbe i rezultata toga učilišta, usko povezan s 
usponima i padovima svekolikih provincijskih aktivnosti i 
redovničkoga života uopće. 


1 Tekst, zapravo, predstavlja najvećim dijelom sažetak članka fra Jure Brkana (profesora na 
Franjevačkoj teologiji -Makarska), objavljenog u monografiji Franjevačka visoka 
bogoslovija u Makarsko] prigodom 250. obljetnice osnivanja i rada tog filozofsko-teološkog 
učilišta (str. 83-99.), a dijelom iz kalendara Franjevačke teologije - Makarska ak. god. 
1995/96, 7-8. 


1. Počeci do sjedinjenja 


Duh Tridentinskog sabora (1545. - 1563.) predstavlja u povijesti 
Crkve pažnje vrijedan napredak, možda najznačajniji preokret, u 
otvorenosti i shvaćanju važnosti (potrebe) razvoja školstva i svekolike 
izobrazbe svećeničko-redovničkih kandidata cijele Katoličke crkve. 

Dosljedno tome,, a napose zbog političkih, društvenih, 
gospodarskih i vjerskih prilika u Dalmaciji, franjevci su zdušno 
započeli raditi na osnivanju bogoslovnih učilišta. Za takve pothvate 
dodatni podstrek franjevcima iz Dalmacije, članovima Provincije 
Bosne Srebrene, bile su i ne mali broj poteškoća političke naravi (u 
prvom redu složenost mletačkih zakona glede kretanja podložnika), 
budući da su teritorijalno pripadali Mletačkoj Republici. Stoga, 
franjevci pritješnjeni i ponukani koječim, godine 1714. na 
provincijskom kapitulu u Đakovu osnivaju novo učilište 
spekulativnoga bogoslovlja (provincijskog karaktera) u samostanu Sv. 
Lovre u Šibeniku, u kojem je sigurno od 1699. godine djelovalo 
provincijsko filozofsko učilište. Tako samostan Sv. Lovre u Šibeniku 
postaje prvo učilište spekulativnoga bogoslovlja u dijelu Provincije 
Bosne Srebrene na teritoriju Dalmacije. No, i taj po sebi značajni 
pothvat, čini se, bio je nedostatan kako bi se i konačno zaustavilo 
osiromašivanje ionako siromašnih i skromnih uvjeta života i rada 
onodobnih svećeničko-redovničkih kandidata. Naime, domaća učilišta 
još uvijek bijahu u začecima (nedostatna za samo pripremanje lektora 
iz filozofije i bogoslovlja), a višegodišnje izbivanje ne malog broja 
provincijskih studenata na daljnjem usavršavanju, po učilištima 
susjednih zemalja, valjalo je redovito plaćati. Zato, generalna uprava 
Franjevačkog reda, prepoznavši stoljetne želje domaćeg svećenstva i 
izražavajući spremnost da im ublaži poteškoće gospodarske i političke 
naravi, udovolji prethodnoj molbi uprave Provincije, za osnivanje 
općega učilišta (25. siječnja 1725. god.), u za ono doba 
najpogodnijem samostanu Sv. Lovre u Šibeniku. 

U skladu s ondašnjim propisima franjevačkog zakonodavstva 
(provincija bez općeg učilišta postaje kustodija), a i iz razloga 
uspješnog rada i djelovanja, novoosnovano učilište u Šibeniku je 
ubrzo (22. siječnja 1735. god., dakle, upravo iste godine i na sam 

datum osnivanja nove Provincije sv. Kaja (danas Presvetog 
Otkupitelja)) promaknuto u opće učilište prvoga stupnja. 

Ali, unatoč osjetnim pomacima s obzirom na mogućnost 
obrazovanja provincijskih kandidata na vlastitim odgovarajućim 
znanstvenim ustanovama, ubrzo se osjetila potreba i provincijskog 
bogoslovnog učilišta, uz ono opće učilište prvoga stupnja u Šibeniku. 
Toj se potrebi udovoljilo, kada je uprava Provincije 3. lipnja 1736. 
osnovala provincijsko učilište spekulativnoga bogoslovlja u 
samostanu u Makarskoj. 

Nakon nekoliko godina djelovanja provincijske bogoslovije u 
Makarskoj, uprava Provincije traži od generalne uprave Reda da 
podigne makarsku Bogosloviju s provincijskog stupnja na opću 
Bogosloviju drugoga stupnja. Tadašnji general Reda i apostolski 
komesar fra Kajetan da Laurino prihvatio je molbu i 1. travnja 1743. 
novounaprijeđeno učilište izjednačio sa svim općim učilištima iste 
kategorije u Franjevačkom redu. 

Ipak, nezadovoljstvo članova makarskog samostana čini se bilo je 
neizbježno, kada je general Reda, kao jedini koji je mjerodavan 
imenovati lektora na općem učilištu u Makarskoj, imenovao dvojicu 
lektora iz Provincije sv. Ladislava (Ugarska), premda Provincija (u 
Dalmaciji) imaše dovoljan broj svojih osposobljenih predavača. Da bi 
se riješio taj slučaj, general Reda iziđe u susret molbi Provincije da se 
potpuno dokine učilište, te 20. srpnja 1745. god. prekida njegovo 
mučno dvogodišnje djelovanje. Tim dekretom o dokidanju 
bogoslovnog učilišta II. stupnja u Makarskoj zapravo nastupa kraći 
period od pet godina, kada ne nalazimo nijedno provincijsko učilište 
spekulativnoga bogoslovlja, osim onoga u Šibeniku. Naime, tek će 
1750. god. uprava Provincije donijeti odluku o osnivanju novog 
provincijskog učilišta spekulativnoga bogoslovlja u Zaostrogu, koje 
će kao takovo djelovati punu dvadeset i jednu godinu, sve do njegova 
dokinuća koje je uslijedilo 12. studenog 1771. godine. Uz tu odredbu 
o dokinuću bogoslovije u Zaostrogu, donešena je i druga odredba o 
ponovnoj uspostavi Bogoslovije u Makarskoj. Tako se Bogoslovija 
ponovno vraća u Makarsku, gdje neprekidno djeluje do dana 
današnjega s iznimkom nekoliko godina poslije II. svjetskog rata (od 
1946/47. do 1957/58.) 


POČECI / 1 / 96 


79 


2. Franjevačko bogoslovno učilište Šibenik-Makarska 

Godine 1827. dokidaju se bogoslovna učilišta u Šibeniku i 
Makarskoj, budući je prethodno prošao tendenciozni prijedlog 
Austrije kod crkvenih vlasti u Dalmaciji, koji je imao za cilj, između 
ostalog, osnivanjem Centralnog bogoslovnog sjemeništa u Zadru 
(1821. god.) dokinuti sve bogoslovije koje su držali redovnici. No, 
franjevci na to nisu pristali, već naprotiv, zahtijevajući uporno uspjeli 
su isposlovati (“per grazia speciale”) domaće bogoslovno učilište za 
svoju Provinciju. Tako centralna dvorska komisija za školstvo 7. rujna 
1828. god. određuje da se u Provinciji Presvetog Otkupitelja osnuje 
jedno bogoslovno učilište, i to na dva mjesta: Šibenik i Makarska. 
Takvo jedinstveno bogoslovno učilište Šibenik-Makarska usvaja 
program, koji je izradio direktor bogoslovnog fakulteta u Pragu, 
benediktinski opat Stjepan Rautenstrauch, a što je prethodno carica 
Marija Terezija propisala za sve bogoslovije u carstvu. Taj, pak, 
jozefinistički sustav školstva imao je vidnog utjecaja na pastoralno 
osposobljavanje franjevaca Provincije Presv. Otkupitelja, čak do te 
mjere da se uprava Franjevačkog reda i Provincije (sve tamo do 
konkordata između Austrije i Svete Stolice 1855.) nije smjela miješati 
u program na Bogosloviji. Ni lektori na Bogosloviji nisu više bili 
postavljani putem konkursa (natječaja), već administrativnim aktom 
državne vlasti. Od tada, uz kandidate za Franjevački red, na 
Bogosloviji studira i veliki broj svjetovnih svećeničkih kandidata, 
posebno iz Splitske biskupije, a diploma postignuta na Bogosloviji 
Šibenik-Makarska bila je priznata svugdje unutar granica austrijskog 
carstva. Tim više što je 8. listopada 1887. god. Ministarstvo 
bogoštovlja i nastave redovničke i biskupijske bogoslovije izjednačilo 
s bogoslovnim fakultetima u carevini. 

Pravno govoreći, nakon 1855. god. Provincija je mogla ponovno 
reformirati vlastitu Bogosloviju prema franjevačkom zakonodavstvu, 
ali to nije učinila iz praktičnih razloga. 

Konačno, budući je samostan Sv. Lovre u Šibeniku bio pritisnut 
raznim nedaćama, posebno onim ekonomske naravi. Bogoslovija je iz 
Šibenika morala u nekoliko navrata seliti (Sinj, Zaostrog), da bi 
napokon bila premještena u Makarsku ak. god. 1916/17. 

3. Franjevačka visoka bogoslovija Makarska 


Iako Franjevačka bogoslovija u Makarskoj samostalno djeluje već 
od ak. god. 1916/17., tek od ak. god. 1936/37. Bogoslovija radi kao 
filozofsko-teološka ustanova. Te je, naime, godine filozofija iz Sinja 
premještena u Makarsku i kompletiranje petogodišnji studij po uzoru 
na bogoslovne fakultete u Katoličkoj crkvi, odnosno, prema “Ratio 
Studiorum” Franjevačkog reda. Tadašnji rektor bogoslovije fra Ante 
Crnica, predložio je da se izrade Statuti Bogoslovije. Taj je posao 
upravo njemu povjeren a predloženi nacrt je konačno odobren od 
strane uprave Provincije 22. VII. 1937. Statuti su tiskani 1938. god. i 
prema njima se trebao odvijati rad na Bogosloviji. 

Ak. god. 1946/47. Bogoslovija iz Makarske premještena je u 
samostan Gospe Lurdske u Zagreb. Čini se, ipak, da su godine između 
1950. i 1954. bile najteže za Bogosloviju, kada je ujedno i prestala s 
radom. Tada su studenti Provincije Presvetog Otkupitelja pohađali 
Katolički bogoslovni fakultet u Zagrebu. 

Ak. god. 1957/58., nastavivši ponovno s radom. Bogoslovija iz 
samostana Gospe Lurdske u Zagrebu će se konačno vratiti u “svoje 
bivše sjedište u Makarsku”. 

Dana 1. listopada 1969. god. osnovana je zajednička Franjevačka 
visoka bogoslovija franjevačkih provincija Presv. Otkupitelja i Sv. 
Jeronima sa sjedištem u Makarskoj i Dubrovniku. Trajanje je studija 
pritom podignuto na šest godina - prve dvije godine studija u 
Dubrovniku (filozofski odsjek), a ostale četiri u Makarskoj (teološki 
odsjek). Tako uređeno učilište afilirano]t dekretom Sv. kongregacije 
za katolički odgoj 2. srpnja 1971. Katoličkom bogoslovnom fakultetu 
(KBF) u Zagrebu na rok od četiri godine. Razdvajanjem franjevačke 
visoke bogoslovije Makarska-Dubrovnik god. 1972. ponovno je u 
Makarskoj uspostavljen filozofski odsjek studija, a studenti V. i VI. 
godine počeli su odlaziti na KBF u Zagreb, da bi tamo završili studij. 

Od ak. god. 1980/81. ponovno je u Makarskoj uspostavljena VI. 
(pastoralna) godina studija, dok studenti V. tečaja (godine) pohađaju i 
dalje KBF u Zagrebu. 

U ak. god. 1991/92. pokrenut je postupak “reviviscencije”, tj. 
oživljavanja afilacije iz 1971. god. s KBF-om. Očekuje se pozitivno 
rješenje iz Rima, od Kongregacije za katolički odgoj i obrazovanje. 

U ak. god. 1992/93. započelo je i nastojanje i napori da se 
Franjevačkoj visokoj bogosloviji priznaju sva prava i osigura status 
Visokog vjerskog učilišta, kao “visoke škole ili fakulteta”. 

S obzirom na ta nastojanja, promijenjeno je i samo ime naše 
Bogoslovije. Odlukom Provincijskog Definitorija (od. 24. lipnja 
1994.) dobili smo novo ime, koje glasi Franjevačka bogoslovija - 
Makarska. 

Tijekom 1995., točnije u proljeće, ime naše Institucije je još 
jednom promijenjeno. U sukladnosi s ostalim teološkim školama u 
Rep. Hrvatskoj i radi jedinstvenosti naziva i lakše registracije svih 
škola, promijenili smo ime i dobili konačno naziv: Franjevačka 
teologija - Makarska - Područni studij KBF-a. 

To je, u biti, rezultat pregovora HBK, KBF-a, predstavnika 
teoloških škola i Ministarstva znanosti i tehnologije. 

Naime, postignut je dogovor o uključivanju svih teoloških škola u 
Katolički bogoslovni fakultet i u Sveučilište u Zagrebu, te je 13. 11. 
1994. Ministarstvo izdalo uredbu, dekret o tom modelu i načinu 
rješavanja tog problema. Na temelju toga sve teološke škole u Rep. 
Hrvatskoj ulaze u sustav visokog školstva i imaju sveučilišni status. 
Postale su, zapravo, u civilnom zakonodavstvu Područni sveučilišni 
studiji KBF-a, a u crkvenom smislu, i dalje su afilirani studiji KBF-a! 

Konačno, uz sve moguće zgode i nezgode, koje je Teologija 
proživljavala u svojoj dugoj povijesti, može se reći da je dosta 
uznapredovala organizacijski i radom. Iz djelovanja Teologije u 
Makarsko) iznikli su Papinska međunarodna marijanska akademija i 
Međunarodna skotistička komisija u Rimu. Nezaobilazno je 
spomenuti izdavanje Nove revije (1922. - 1944.), koja je između dva 
svjetska rata jedna od vodećih vjersko-kulturnih publikacija kod nas. 
Današnji život i rad profesora Franjevačke teologije u Makarskoj 
(kojih u ak. god. 1995/96. ima ukupno šesnaest i dvojica honorarnih 
predavača), velikim dijelom odražava se u glasilu “Služba Božja” i 
njezinim popratnim izdanjima, prijevodima sv. otaca i drugim 
liturgijsko-pastoralnim pomagalima. 


Priredio: fra Joško Kodžoman 

Iz života Teologije 


KRONIKA 


11. kolovoza 1995. 

Vis “Milovan” je nastupio kao prateći sastav na solističkom koncertu Sanje 
Erceg-Vrekalo, sopranistice HNK - Split, u Sinju. 

3. listopada 1995. 

Vokalno-instrumentalni sastav “Milovan”, pohodio je župu Čapljina, u 
susjednoj BiH, gdje je za tamošnje vjernike priredio koncert duhovnih 
pjesama zajedno sa sopranisticom HNK Split, Sanjom Erceg - Vrekalo. 

31. listopada 1995. 

Iz Rima je, nakon završenog studija fundamentalne teologije, došao novi 
domagistar i profesor na Teologiji dr. fra Anđelko Domazet. 

5. listopada 1995. 

Zazivom Duha Svetoga i svečanom sv. Misom, koju je predvodio o. rektor 
dr. fra Dušan Moro, označen je početak nove akademske godine 1995/96. 
Uvodno je predavanje pod naslovom “ Metafizika i postmetafizika ” održao 
dr. fra Ante Vučković, te je ujedno tom prigodom i predstavljena upravo 
objelodanjena knjiga profesora fra Marijana Mandaca: “Sveti Jeronim 
Dalmatinac ”. Knjigu je predstavio urednik “Službe Božje” mr. fra Marko 
Babić. 

Po završetku prigodnog programa o. rektor je proglasio akad. god. 1995/96. 
otvorenom, nakon čega je uslijedilo zajedničko fotografiranje. 

8. studenoga 1995. 

Spomendan je bi. Ivana Duns Scota i ujedno Dan Teologije u Makarskoj. 
Euharistijsko slavlje je predvodio o. rektor, dr. fra Dušan Moro, uz 


sudjelovanje svih profesora, studenata i nekolicine vjernika. Nakon toga je 
uslijedio prigodni program u staroj samostanskoj crkvi sv. Marije, gdje su 
bili prisutni brojni uzvanici: predstavnici gradskog poglavarstva, članovi 
ogranka Matice Hrvatske u Makarskoj, te ostali brojni prijatelji. 

O. rektor je istaknuo značenje i razloge slavljenja bi. Ivana Duns Scota, te je 
uputio poziv i poticaje da po primjeru tog velikana duha i sami nastojimo 
oko boljitka sadašnjice za konačno bolju budućnost. Naš novi doktor i 
redoviti predavač na Teologiji, fra Anđelko Domazet, održao je predavanje 
pod nazivom: “ Kristološka misao u djelima Romana Guardinija ”. Unatoč 
hladnoći dana, sve je proteklo u ugodnoj (toploj) atmosferi, u čemu je svoj 
obol dala i Schola cantorum (Zbor franjevačkih bogoslova), izvodeći 
nekoliko glazbenih točaka pod ravnanjem mo. fra Mile Čirka. Nakon tog 
prigodnog programa, priređen je za sve uzvanike mali domjenak u 
klerikatskim prostorijama . 

15. studenoga 1995. 

Danas je bio regionalni sastanak braće s područja Makarske i makarskog 
okružja. Slušali smo predavanja dr. fra Šime Samca “ Evangelizacija prema 
najnovijim dokumentima Franjevačkog reda ” i referat dr. fra Stipe Nimca 
“ Stanje i perspektive obnove na oslobođenim područjima Provincije ”. 
Sastanak je zbog školskih obveza održan poslije podne, a ne ujutro kako je 
dosad bio običaj. 

20. studenoga 1995. 

Uoči blagdana Gospe od Zdravlja vis “Milovan” je nastupio kao prateći 
sasatav na koncertu sopranistice Sanje Erceg-Vrekalo u Splitu. 

8. prosinca 1995. 

U čast svetkovine Bezgrešne, studenti, pod vodstvom o. magistra fra Ante 
Čove, i fra Mile Čirka, pripremili su i izveli prigodnu akademiju (7. XII.). U 
programu su sudjelovali i mladi s područja Makarskog primorja. 

Nekoliko koralnih i drugih kompozicija, uz vrlo dobro ocijenjen recital, 
doista su učinili večer iznimo ugodnom i pravim osvježenjem za brojne 
sudionike. Akademija je, kako rekosmo, održana uoči same svetkovine, a po 
već ustaljenoj tradiciji sve je skupa okrunjeno sv. Misom, koju je predvodio 
i na kojoj je propovijedao domagistar bogoslova fra Anđelko Domazet. 

20. prosinca 1995. 

Posjetio nas je o. Provincijal fra Pavao Žmire. Zajedno smo proslavili Sv. 
Misu i zadržali se u bratskom razgovoru. Bila je to prigoda da izmjenimo 
najbolje želje za predstojeće božične blagdane i nadolazeće Mlado Ljeto. 

15. veljače 1996. 

Završetak je ispitnog roka. Svi studenti su izišli na ispite i položili svatko na 
svoj način uspješno. O. magistar već duže vrijeme poduzima stanovite 
radove na obnovi zajedničkih prostorija u našem trošnom klerikatu. 

21. veljače 1996. 

Pepelnica. O. Provincijal prigodom svoje kanonske vizitacije razgovarao je 
sa svim bogoslovima pojedinačno. 

17. ožujka 1996. 

Počelo je tradicionalno korizmeno prikazivanje “Muke Gospodnje”. Danas 
smo nastupili u župi Vinjani kod Imotskog. Zbog velike prostranosti župe 
dali smo dvije predstave. Prva je bila u crkvi sv. Ante Padovanskog u 
Gornjim Vinjanima, a druga u crkvi sv. Nikole Tavelića u Donjim 
Vinjanima. 

Od toga datuma uslijedila su brojna i često naporna prikazivanja “Muke”, na 
različitim područjima unutar granica Lijepe naše: 22. ožujka “Muka” u 
župnoj crkvi u Omišu; 23. ožujka dvije izvedbe, od kojih jedna u hotelskom 
naselju Solaris kod Šibenika, a druga u crkvi Gospe van grada u samom 
Šibeniku; 24. ožujka predstavu smo priredili u katedrali sv. Marka u 
Makarskoj; 25. ožujka izveli smo dvije predstave u domu hrvatske vojske u 
Kninu; 29. ožujka bili smo u Otoku kod Sinja; 1. travnja predstava u 
Gračacu, na području dične nam Like; 2. travnja dvije izvedbe, od kojih 
jedna u Udbini, druga u Donjem Lapcu . 

3. - 5. svibnja 1996. 

Zauzimanjem Hrvatske konferencije viših redovničkih poglavara organiziran 
je po prvi put u povijesti susret hrvatske redovničke mladeži. Za mjesto 
susreta izabrano je izletišno mjesto Savudrija u Istarskoj županiji, tik uz 

granicu Hrvatske i Slovenije s lijepim i bistrim pogledom na talijansku 
obalu. Susret je trajao nepuna tri dana (kraj tjedna). Kamp za djecu i mladež 
Veli Joie također je po prvi put u svojoj povijesti imao prigodu ugostiti 
mnoštvo od preko dvije stotine mladih redovnika iz 1 1 različitih Redova koji 
djeluju u Crkvi u Hrvata. 

Kao plod našeg trodnevnog druženja, donešena je rezolucija na temelju 
čitavog susreta. Riječ je o više raznih točaka, no među prvima se ističe ta da 
se osjeća potreba ovakvog susreta te se predlaže da on postane 
tradicionalnim (ako ne svake, a ono barem svako druge godine). 

15. svibnja 1996. 

Danas, poslije podne, održan je regionalni sastanak za Makarsku i makarsko 
okružje. Skup je organiziran prema već ustaljenom redu. Najprije smo 
odslušali predavanja dvojice predavača: dr. fra Ante Čovo nam je 
prokomentirao dokumenat Kongregacije za ustanove posvećenog života i 
družbe apostolskog života, Bratski život u zajednici, a dr. fra Jure Brkan je 
govorio o mjesnim kapitulima . Predavači su prethodno održali ista 
predavanja na mjesnim kapitulima za samostane i samostanska okružja 
Visovac, Zagreb i Sinj, a njihov nastup u Makarskoj je izazvao veliku 
pozornost i pobudio golemi interes u ,inače, punoj dvorani. 

19.-20. svibnja 1996. 

Gvardijan fra Miljenko Odrljin, otac magistar fra Ante Čovo i profesor fra 
Mile Čirko bili su u posjetu Franjevačkom sjemeništu provincije Bosne 
Srebrme u Visokom u prigodi proslave 125. obljetnice tamošnje Franjevačke 
klasične gimnazije. To je sjemenište za vrijeme najljućih ratnih godina 
djelovalo u izbjeglištvu u Baškoj Vodi. Tako su se u tom teškom vremenu 
produbile i ojačale stoljetne veze između naših zajednica. 

In perpetuam rei 
memoriam 


FRA FRANO CAREV 

(Kaštel Gomilica, 6. rujna 1914. - Makarska, 27. prosinca 1994.) 


Ispružih ruku i na dlan mi padoše dva kolačića - “ Čuješ, da ti život bude 
slađi.” I bio mi je sladak u tom trenutku. Kopao sam u vrtu gdje se imala 
posijati salata. I to ona gorka riga što je ne volim prinositi ustima. Samom 
pomišlju na nju ona su mi dva kolačića bila još stoput slađa. A u životu se 
ipak mora pojesti i koja gorka trava. Stoga mi je tako milo čuti - da ti život 
bude slađi. 

Pred sobom sam ugledao postarijeg fratra, mršava, blijeda, visoka, a ipak 
malo pognuta. Morao se pognuti kad je prolazio kroz mala vrtna vrata. 
Rekao je da bi stajao uz mene cijelo vrijeme, ali je imao drugog posla. 
Nagradio me zato s dva kolačića, jer je volio jesti tu gorku travu za koju sam 
spremao teren. Uvijek se čudim zašto su lijekovi uglavnom gorki. I ta je 
gorka riga dobra za zdravlje. 

To je bio prvi susret. Tih sam dana upravo završio novicijat, a on je već 
bio stari fratar. 

Dalje je sve išlo svojim tijekom. Živjeli smo u istoj kući. Znam, od onih 
koji su ga dulje i bolje poznavali, kako je u čaši mora, koja je bila lijek za 
njegove stare kosti, mogao prepoznati je li ugrabljena kod Baške Vode ili 
odmah tu u Osejavi. 

Nije trošio puno riječi, a bio je profesor pola stoljeća. To je misterij sličan 
stablu koje se bez puno buke iz malog zrna sjemena bačena u zemlju vine do 
neslućenih visina. 


Ako s njim nisi htio imati posla samo si se trebao pokazati malo 
neraspoloženim. Neki su mu i zamjerali što stvari ne ponavlja dvaput. 
Njegov je odgovor bio da maturus to mora shvatiti. Inače nije maturus. A svi 
smo imali položen ispit zrelosti. 

Vladao je tuđim jezicima, i kad više nije predavao u školi, đaci su mu se 
znali uteći za pomoć pri prevođenju ili sastavljanju kakva pismenog rada na 
latinskom ili kojem drugom jeziku, kako su profesori snagom svoje službe 
tražili od studenata. 

Ali ne može se na papir staviti čitav čovjek. Teško je govoriti o nekom 
koga nikad do kraja nisi upoznao i to ne toliko zbog kratkoće vremena 
koliko zbog bogatstva sadržaja što ga u sebi nosi jedan čovjek. 

Ujutro poslije svete mise na blagdan Svetog Ivana Evanđelista ili Ivana 
Božičnog, đaci su po običaju išli svojim kućama provesti ostatak božičnih 
praznika. Večer prije pjevali smo božične pjesme. Sjećam se daje on pjevao 
“Veselmo se ov’ čas, braćo ljubljena”. Godinama je ta pjesma bila zaštitni 
znak božičnih večeri u našem samostanu. 

Na Mladence sam već bio kod kuće. Probudi me dozivanje župskog 
vikara. Nosi mi poruku da je umro fra Frano Carev. Kad? Sinoć za večerom. 
Spremio sam se za sprovod. 

Putem sam se prisjećao izraza kojim se u mrtvaru našeg samostana, koji 
se čita svake večeri, opisivalo preminuće pojedinih fratara. Jednom sam fra 
Franu pitao zašto nekima piše migravit ad astra, nekima obiit in Domino ili 
habitavit ad Dominum, nemalom broju occisus est i tako mnogima drukčije. 
Reče daje to pjesnička sloboda i nadoda - varietas delectat. Nisam ni slutio 
da će sasvim uskoro doživjeti radost promjene i nastaniti se kod Onoga 
kojemu je već davno predao svoje srce. 

Na sprovodu sam doznao da mu je zadnji članak, koji je napisao, nosio 
naslov “Opčaran planinom Nebo”. Uvjeren sam da tamo provodi slađi život. 

fra Domagoj Runje 

